Anhen kujjaku Fiyavatheege faarumathee thin gadiiru\nފިޔަވަތީގެ ފާރުމަތީގައި އަންހެން ކުއްޖަކު އިށީންދެލައިގެން: މިހާރު ވަނީ ތިންގަޑިއިރުވެފައި --\nޖެންޑާ މިނިސްޓްރީގެ ދަށުގައި ހުންނަ ކުޑަކުދިން ބަލަހައްޓާ "ފިޔަވަތި" ގެ ހިންގުން ބޮއްސުންލާ ކުދިންގެ ތެރޭގައި ހަމަނުޖެހުން އުފެދިފައިވާތާ ފަސް ދުވަސް ވީއިރު އަދިވެސް މައްސަލަ މުޅީން ހައްލު ކުރެވިފައެއް ނުވެއެވެ. މިރޭވެސް ބައެއް ކުދީންް ވަނީ "ފިޔަވަތި" ގެ ފުރާޅު މައްޗަށް އަރާ ދުވެ ހަދާފައެވެ. އަދި އަޑުގަދަކޮށްފައިވެއެވެ.\nކުރީ ދެ ރެ އާއި ހިލާފަށް މިރޭ ފުރާޅުމައްޗަށް އަރާފައިވަނީ މަދު ކުދިންތަކެކެވެ. ޖުމްލަ ފަސް ކުއްޖަކު ފުރާޅުމަތީ ތިބިތަން މިރޭ ފެނުނެވެ. މިރޭ 11 ޖެހި ފަހުން އެ ކުދިން ވަނީ ފުރާޅު މައްޗަށް އަރާފައެވެ.\nއޭގެ ތެރޭގައި ހިމެނެނީ ހަތަރު އަންހެން ކުދިންނާއި ފިރިހެން ކުއްޖެކެވެ. ފަހުން ހަތަރު ކުއްޖަކު ވަނީ ފުރާޅު މަތިން ފައިބާފައެވެ.\nނަމަވެސް އަންހެން ކުއްޖަކު ފުރާޅުމަތިން ނުފައިބާ އިންނަތާ މިހާރު ވަނީ ތިން ގަޑިއިރުވެފައެވެ. މީގެ ކުޑައިރުކޮޅެއްގެ ކުރީން އެ ކުއްޖާ ފުރާޅު މަތިން ފޭބި ނަމަވެސް އެތަނުގެ ފާރުބުރި މަތީ އިށީންދެ ލައިގެން އަދިވެސް އެބަ އިނެވެ. ބައެއް އާންމުން އެ ސަރަހައްދުގައި އެބަ ތިއްބިއިރު ފުލުހުންވެސް ގެންދަނީ އެ ސަރަހައްދުގައި ޑިއުޓީ ކުރަމުންނެވެ.\n"ފިޔަވަތި" ގައި ތިބި ބައެއް ކުދީން މިރޭވެސް ވަނީ އެ ތަނުން އެހެން ތަނަކަށް ގެންގޮސްފައެވެ. އެ ކުދީން ގެންދިޔައީ ސައިކަލުގައެވެ.\nއެ ކުދީން ތިބީ ދަބަހެއް ކޮނޑުގައި އަޅައިގެންނެވެ. އެ ކުދީން ގެންދަނީ ކޮންތާކަށް ކަމެއް ނޭންގެ އެވެ. ރޭވެސް ބައެެއް ކުދީން "ފިޔަވަތި" އެހެން ތާކަށް ގެންދިޔައެވެ.\nޖެންޑާ މިނިސްޓްރީގެ ދަށުގައި ހުންނަ ކުޑަކުދިން ބަލަހައްޓާ "ފިޔަވަތި" ގެ ހިންގުން ބޮއްސުންލާ ކުދިންގެ ތެރޭގައި ހަމަނުޖެހުން އުފެދިފައިވާތާ ފަސް ދުވަސް ވީ ފަހުން ސަރުކާރުގެ އިސްވެރިން އެތަނަށް މިއަދު ވަނީ ޒިޔާރަތްކޮށްފައެވެ. ނާއިބު ރައީސް ފައިސަލް ނަސީމުގެ އަރިހުގައި އެޑިއުކޭޝަން މިނިސްޓަރު ޑރ. އައިޝަތު އަލީ އާއި ޖެންޑާ ފެމިލީ އެންޑް ސޯޝަލް ސާވިސަސް މިނިސްޓަރު އާއިޝަތު މުހައްމަދު ދީދީ އާއި ހޯމް މިނިސްޓަރު އިމްރާން އަބްދުﷲ އަދި ރައީސް އޮފީހުގެ މިނިސްޓަރު އަހުމަދު ސަމީރު ވަޑައިގެންނެވިއެވެ.


30 Million Euro Ah Thiago Liverpool Ah – adduLIVE\n30 މިލިއަން ޔޫރޯ އަށް ތިއާގޯ ލިވަޕޫލަށް\nSep 17, 2020, 14:27 ހަސަން ރަޝީދު\nބަޔާން މިއުނިކަށް ކުޅެމުން އަންނަ ސްޕެއިންގެ މިޑްފީލްޑަރު ތިއާގޯ އަލްކަންޓާރާ ލިވަޕޫލަށް ބަދަލުވުމާ ގާތަށް ގޮސްފިއެވެ.\nއުމުރުން 29 އަހަރުގެ ތިއާގޯ ބަޔާން އާއެކު ހަދާފައިވާ ކޮންޓްރެކްޓް އަންނަ ސީޒަނަށްފަހު ހަމަވާއިރު އޭނާ ވަނީ އެ ކްލަބާއެކު އާ ކޮންޓްރެކްޓެއްގައި ސޮއިކުރުން މަޑުޖައްސާލާފައެވެ. އެއާއެކު މި ޓްރާންސްފާ މާކެޓުގައި އޭނާ ބަޔާން ދޫކޮށްލާނެ ކަމަށް އޮތީ ވަރަށް ބޮޑަށް ބެލެވިފައެވެ.\nއިނގިރޭސި މީޑިޔާ ރިޕޯޓުތައް ބުނާގޮތުން ލިވަޕޫލް އިން ވަނީ މިދިޔަ ހޯމަ ދުވަހު ތިއާގޯގެ ޓްރާންސްފާއާ ގުޅޭގޮތުން ބަޔާންއާ މަޝްވަރާކުރަން ފަށާފައެވެ. އެގޮތުން 30 މިލިއަން ޔޫރޯގެ އަގަކަށް ތިއާގޯ ގެނައުމާ ގުޅޭގޮތުން ލިވަޕޫލާއި ބަޔާންއާ ދެމެދު މިހާރު އެއްބަސްވުމަކަށް އައިސްފައިވާ ކަމަށްވެސް ރިޕޯޓުތައް ބުނެއެވެ.\nމީގެއިތުރުން ތިއާގޯ ލިވަޕޫލަށް ބަދަލުވާނީ ހަތަރު އަހަރު ދުވަހުގެ އެއްބަސްވުމެއްގެ ދަށުން ކަމަށްވެސް ރިޕޯޓުތައް ބުނެއެވެ.\nލިވަޕޫލް އިން ތިއާގޯ ގެނައުމާ ގާތަށް ޖެހިލާފައިވާއިރު، އޭނާ ގެނައުމަށް ޔޫރަޕްގެ އެހެން ބޮޑެތި ބައެއް ކްލަބުތަކުން ވެސް ޝައުގުވެރިކަން ފާޅުކޮށްފައިވެއެވެ.\nތިއާގޯ އަކީ މިދިޔަ ސީޒަނުގައި ބަޔާން އަށް ތިން ތަށި ކާމިޔާބުކޮށްދިނުމުގައި މުހިއްމު ދައުރެއް އަދާކުރި ކުޅުންތެރިއެކެވެ.\nތިއާގޯ ވެގެންދާނީ މިދިޔަ ސީޒަނުގެ ޕްރިމިއާ ލީގުގެ ޗެމްޕިއަންކަން ހޯދި ލިވަޕޫލަށް މި ޓްރާންސްފާ މާކެޓުގައި ގެންނަ ދެވަނަ ކުޅުންތެރިޔާ އަށެވެ. އެގޮތުން ލިވަޕޫލް އިން މީގެކުރިން ވަނީ ގްރީސްގެ ޒުވާން ޑިފެންޑަރު ކޮސްޓަސް ސިމިކާސް ގެނެސްފައެވެ.


Trump ge veirkan: dhaurugai baakee hafthaa eh, azulu kurvidhaane tha? | ThePress\nޓްރަމްޕްގެ ވެރިކަން: ދައުރުގައި ބާކީ ހަފުތާއެއް، އަޒުލު ކުރެވިދާނެތަ؟\n13 January 2021, 18:39\nއެމެރިކާގެ ރައީސް ޑޮނާލްޑް ޓްރަމްޕް / ފޮޓޯ: އެންބީސީ ނިއުސް\nއެމެރިކާގެ ރައީސް ޑޮނާލްޑް ޓްރަމްޕް، މަގާމުން އަޒުލު ކުރުމަށް އެގައުމުގެ ގާނޫނު ހަދާ މަޖިލީހުން ފަށާފައިވާ މަސައްކަތުގައި، ޓްރަމްޕް ނިސްބަތްވެވަޑައިގަންނަވާ ރިޕަބްލިކަން މެންބަރުންވެސް ބައިވެރިވެވަޑައިގަންނަވާ ކަމަށް ހަބަރު ލިބިއްޖެއެވެ.\nގާނޫނު ހަދާ މަޖިލީހުގެ ތިރިގެ (ހައުސް އޮފް ރެޕްރެޒެންޓޭޓިވްސް) އިން ޓްރަމްޕް އަޒުލު ކުރުމުގެ މަސައްކަތް ފެށީ އެމެރިކާގެ ގާނޫނު ހަދާ މަޖިލިސް (ކެޕިޓޮލް ބިލްޑިންގް)ގެ ހުރުމަތް ކަނޑާ، އެ ސަރަހައްދުގައި ވަރުގަދަ ހަމަނުޖެހުންތަކެއް ހިންގުމަށް ހިތްވަރު ދެއްވި ކަމުގެ ކުށުގެ ތުހުމަތުގައެވެ.\nޓްރަމްޕްގެ ސަޕޯޓަރުން ޖަނަވަރީ 7، 2020 ވަނަ ދުވަހު ކެޕިޓޮލް ބިލްޑިންގަށް ވަދެގަތް ވަގުތު މަޖިލިސް މެމްބަރުން ހިމާޔަތަށް ފިއްލަވަނީ / ފޮޓޯ: ޓްވިޓާ\n5 މީހުންގެ ފުރާނަ ގެއްލިދިޔަ ހަމަނުޖެހުންތައް ހިންގުމަށް ޓްރަމްޕް ހިތްވަރު ދެއްވި ކަމަށް ޑިމޮކްރަޓުން ތުހުމަތު ކުރާއިރު، މިއަދު ކުރިއަށް ދަނީ ޓްރަމްޕް އަޒުލު ކުރުމުގެ ބިލް ހުށަހަޅައިގެން ރަސްމީކޮށް، ޓްރަމްޕާ ދެކޮޅަށް ދައުވާ އުފުލުމަށް ކުރަން ޖެހޭ މަސައްކަތްތައް ކަމަށް މައުލޫމާތު ލިބެއެވެ.\nޑިމޮކްރަޓުންގެ ތުހުމަތުތަކަށް ޓްރަމްޕް އިންކާރު ކުރައްވައެވެ.\nހުސްވި ހަފުތާގެ ބުދަ ދުވަހުގެ ރޭގެ ވަގުތެއްގައި ކެޕިޓޮލް ބިލްޑިންގައި ޓްރަމްޕް ސަޕޯޓަރުން ހަމަނުޖެހުން ހިންގާފައި ވަނީ، ޓްރަމްޕް ބައިވެރިވެވަޑައިގެންނެވި ރެލީއެއްގައި، ނޮވެމްބަރުގެ މަހުގެ އިންތިހާބުގެ ނަތީޖަށް ވީ އެންމެ ގަދައަކަށް ދެކޮޅު ހެދުމަށް ގޮވާލެއްވި ގޮވާލެއްވުމަށް ފަހުގައެވެ.\nޓްރަމްޕްގެ ސަޕޯޓަރުން ކެޕިޓޮލް ބިލްޑިންގް ލޫޓުވާ މީޑިއާއަށް ދިން ގެއްލުންތަކުގެ ތެރެއިން އޭޕީގެ އިކުއިޕްމަންޓްތަކެއް ހަލާުކޮށްލާފަ / ފޮޓޯ: ޓްވިޓާ\nޓްރަމްޕް އަޒުލު ކުރެވިދާނެތަ؟\nހައުސްގެ އަޣުލަބިއްޔަތު އޮތީ ޓްރަމްޕްގެ އިދިކޮޅު ސިޔާސީ ފިކުރު ކަމަށްވާ ޑިމޮކްރަޓުންގެ އަތް މަތީގައެވެ. އެހެން ކަމުން، ތިރިގެއިން މި ކަން ފާސް ވާން މާ އުނދަގޫ ވާނެ ކަމަކަށް ނުބެލެވެއެވެ. މިހާ ހިސާބުން މައްސަލަ ވަންނަނީ ސެނެޓް، ނުވަތަ މަތިގެއަށެވެ.\nރައީސް ކަމުގެ މަގާމުން ޓްރަމްޕް އަޒުލު ކުރުމަށް3ބައިކުޅަ2ބައިގެ އަޣުލަބިއްޔަތު ބޭނުންވެއެވެ. އެހެން ކަމަށް ވާނަމަ، ޓްރަމްޕް ނިސްބަތްވެވަޑައިގަންނަވާ ރިޕަބްލިކަން ޕާޓީގެ 17 މެންބަރަކުވެސް ޓްރަމްޕަށް ދެކޮޅަށް ވޯޓު ދެއްވަން ޖެހޭނެއެވެ. ނިއުޔޯކް ޓައިމްސްއިން ރިޕޯޓް ކުރާ ގޮތުގައި، ސެނެޓްގައި ހިމެނިވަޑައިގަންނަވާ، ރިޕަބްލިކަން ޕާޓީގެ 20 މެންބަރަކު ވަނީ ޓްރަމްޕު އަޒުލު ކުރުމަށް ފާޅުގައި އިޝާރާތް ކުރައްވާފައެވެ.\nޮއެމެރިކާގެ ރައީސް ޑޮނާލްޑް ޓްރަމްޕް، ނޮވެމްބަރު 26، 2020 ވަނަ ދުވަހު ނޫސްވެރިންނާ މުހާތަބު ކުރައްވާ ވާހަކަފުޅު ދައްކަވަނީ / ފޮޓޯ: އޭޕީ\nކަން މިހެން އޮތް ނަމަވެސް، މިހާރު ހިނގަމުންދާ ރިޔާސީ ދައުރު ނިމުމުގެ ކުރިން ޓްރަމްޕް އަޒުލު ކުރުމަށް ހިންގާ މަޖިލިސް ޝަރީއަތް ނިމޭނެ ކަމަކަށް ނުބެލެވެއެވެ. އެމެރިކާގެ އިންތިހާބީ ރައީސް ޖޯ ބައިޑަން، ޖެނުއަރީ 20 ވަނަ ދުވަހު މަގާމުގެ ހުވާ ކުރެއްވުމުގެ ކުރިން ޓްރަމްޕް އަޒުލު ކުރާ ޝަރީއަތް ނިންމާނެ ކަމަކަށްވެސް ނުބެލެވެއެވެ.\nޓްރަމްޕް އަޒުލު ކުރުމަށް ސެނެޓްގައި ކުރަމުން އަންނަ މަސައްކަތްތަކުގެ ތެރެއިން، އުމުރު ދުވަހުވެސް އެމެރިކާގެ ރައީސް ކަމުގެ މަގާމަށް ކުރިމަތި ނުލެވޭ ގޮތަށް ޓްރަމްޕަށް ގޮންޖެހުން ކުރިމަތި ކުރުމުގެ ފުރުސަތު ސެނެޓަށް އެބައޮތެވެ. ޓްރަމްޕް ވަނީ 2024 ވަނަ އަހަރު ރިޔާސީ އިންތިހާބުގައި ވާދަ ކުރައްވަން ވިސްނަވާ ކަމަށް އިޝާރާތް ކުރައްވާފައެވެ.\nއެމެރިކާގެ ރައީސް ޑޮނާލްޑް ޓްރަމްޕްގެ ސްމާޓްފޯނެއް ބޭނުން ކުރައްވަނީ / ފޮޓޯ: އެންބީސީ ނިއުސް\nއެމެރިކާގެ ގާނޫނު ހަދާ މަޖިލީހުން މިރޭ ނިންމާ ގޮތަކުން، ޓްރަމްޕަކީ އެމެރިކާގެ ތާރީހުގައިވެސް ދެވަނަ ފަހަރަށް އަޒުލު ކުރާ ރައީސްއަށް ވުމުގެ ފުރުސަތު އޮންނާނެއެވެ. 2019 ވަނަ އަހަރުގެ ޑިސެމްބަރު މަހުވެސް އެމެރިކާގެ ގާނޫނު ހަދާ މަޖިލީހުން ވަނީ ޓްރަމްޕް އަޒުލު ކޮށްފައެވެ. ޓްރަމްޕަކީ ވެރިކަމުން އަޒުލު ކުރެވުނު3ވަނަ ރައީސްއެވެ. އެ ފަހަރު ޓްރަމްޕް އަޒުލު ކުރީ، 2016 ވަނަ އަހަރުގެ އިންތިހާބުގައި، ބައިޑަންއާ ދެކޮޅަށް ތަހުގީގެއް ހިންގުމަށް ޔޫކްރައިން ކިބައިން އެދިވަޑައިގެންނެވި ޣައިރު ގާނޫނީ އެދިވަޑައިގަތުމުގެ މައްސަލާގައެވެ.\nއަޒުލު ކުރުމަކީ ކޮބާ؟\nމިހާލަތުގައި އެމެރިކާގެ ރައީސްކަމުގެ މަގާމުގައި ހުންނެވި ބޭފުޅަކު އެ މަގާމުން އަޒުލު ކުރުމޭ ބުނަނީ، އެ ރައީސްއަކާ ދެކޮޅަށް ކުށްތަކެއް ސާބިތުކޮށް ދައުވާ އުފުލާ ހިސާބުންނެވެ. ޓްރަމްޕަށް މިފަހަރު ކުރިމަތިވެފައި ވަނީ ކެޕިޓޮލް ބިލްޑިންގްގައި ހިންގި ޖަރީމާތަކަށް ހިތްވަރު ދެއްވި ކަމުގެ ކުށުގެ ދައުވާއާއެވެ.\nއެމެރިކާގެ ރައީސް ޑޮނާލްޑް ޓްރަމްޕް (މ) އަދި ނައިބު ރައީސް މައިކް ޕެންސް، ވައިޓްހައުސްގެ ރޯސް ގާޑަންގައި/ފޮޓޯ: ގެޓީ އިމޭޖަޒް\nވެރިކަމުން ޓްރަމްޕް ދުރުކުރެވިދާނެތަ؟\nގާނޫނު ހަދާ މަޖިލީހުގެ ތިރިގޭގެ ގިނަ މެމްބަރުންތަކެއްގެ ތާއީދާއެކު ޓްރަމްޕް އަޒުލު ކުރެވިދާނެއެވެ. ނަމަވެސް މިއީ ރައީސް ކަމުގެ މަގާމުން ދުރު ކުރުމެއް ނޫނެވެ. ރައީސް ކަމުގެ މަގާމުގައި ހުންނަވާ ބޭފުޅަކު އެ މަގާމުން ދުރު ކުރެވޭނީ، ސެނެޓްގައި ޝަރީއަތް ހިންގާ،3ބައިކުޅަ2ބައި މެމްބަރުން މިކަމަށް ތާއީދު ކުރައްވައިގެންނެވެ.\nމީގެ މާނައަކީ ކޮބާ؟\nމި ފަހަރު ވެގެން ދާނީ ވެރިކަމުން ޓްރަމްޕް އަޒުލު ކުރާ2ވަނަ ފަހަރަށެވެ. ވެރިކަމުގެ ދައުރު ހަމަވުމަށް ފަހުގައިވެސް ޓްރަމްޕާ ދެކޮޅަށް ޝަރީއަތް ހިންގިދަނެއެވެ. ކުށް ސާބިތު ވެއްޖެނަމަ، ދެން އިތުރު ދައުރަކަށް ކުރިމަތިލެއްވުމުގެ ފުރުސަތެއް ޓްރަމްޕަކަށް ނޯންނާނެއެވެ.\nރިޕޯޓް އެމެރިކާގެ ރިޔާސީ އިންތިހާބު ދުނިޔެ ޓްރަމްޕް ޖޯ ބައިޑަން


ފުން އިހުސާސެކޭ 10 – Esfiya\nއަނާނީ ކިތަންމެ މަޑުން ބުނިކަމުގައި ވީ ނަމަވެސް، ލޫކަސްގެ ތޫނު ކަންފަތަށް އެ ދެ ލަފުޒު އިވޭކަށް އުނދަގުލެއް ނުވިއެވެ. އަޑު އިވުމާއެކު ހެން ފުންމައިގެން ކަހަލަ ގޮތަކަށް އައިސް އަނާނީގެ ކުރިމަތީގައި ހުއްޓުނެވެ. އަދި ހަތަރުކަޅި ހަމަކޮށްލާފައި ވާހަކަ ދައްކަން ފެށިއެވެ. “ނޯ ޕްރޮބްލަމް. އެކަމަކު މިކަމުގެ ބަދަލުގަ މަށަށް ވެސް އަނާނީ ކަމެއް ކޮށްދޭން އެބަޖެހޭ.” ލޫކަސް ކަރުކެހިލިއެވެ. އަނާނީއަށް ދެލޯ އަޅައިލެވުނީ ލޫކަސްގެ ފަހު ޖުމްލަ އިވުމުންނެވެ. ލޫކަސް މިއީ ހާދަ އަމިއްލަ އެދުން ބޮޑު މީހެކެވެ. މިއޮއް ކުޑަ ކަމުގެ ބަދަލުގައިވެސް ކަމަކަށް ކިޔަން އުޅެނީ ނޫންހެއްޔެވެ. “ކަމްއޯން އަނާނީ. އަނާނީއަށް ވެސް އިނގޭނެ އެއްވެސް މީހަކު އެދުމެއް ނެތި ވެދުމެއް ނުކުރާނެކަން. ނޯވަން އިޒް ދެޓް ސެލްފްލެސް. އަދި އަމުދުން އަހަރެން.. ހަހަ އެކަމަކު ހާސްނުވޭ، މާ ބޮޑު ކަމަކު ކިޔާކަށް ނޫން މިއުޅެނީ. އެއްބަސްތަ؟”\nލޫކަސް ކިޔަން މިއުޅެނީ ކޮންފަދަ ކަމަކު ބާއޭ އަނާނީގެ ހިތަށް އެރިއެވެ. ނަމަވެސް އޭނާ މިވަގުތު އެހުރީ މަޖޫބުރު ވެފައިކަމާއި، ވަގުތު ކުޑަތަން ވަމުން ދާ ކަން ހަނދާންވުމުން، ހިތާ ދެކޮޅަށް އަހައިލިއެވެ. “ކޮން ކަމެއް؟”\n“މިރޭ މަގޭ ކޮޓަރިއަށް އާދެވިދާނެތަ؟ ކުޑަ ވާހަކައެއް ދައްކާލަން އިނީމަ. އައި ޖަސްޓް ވޯންޓް ޔޫ ޓު ލިސަން ޓު މީ.” ލޫކަސް ބުނެލިއެވެ.\n“ކޮޓަރިއަށޭ؟” އަނާނީގެ ދެބުމަ ގޮށް ޖެހުނެވެ. ރޭގަނޑު ކޮޓަރިއަށް އަންނަން އެ ބުނަނީ ކީއްކުރަން ހެއްޔެވެ. ވާހަކަ ދައްކަން އެހެން ތަނެއް ނެތީހެއްޔެވެ.\n“އޯކޭ ފައިން. ޓްރަސްޓު ނުކުރެވެންޏާ ބެލަކްނީ އޯކޭ އެންނު؟ މަ އަނާނީއަށް ޓެކްސްޓު ކޮށްލީމަ މިހިރަ ބެލްކަންޏަށް ނުކުމޭ.” ލޫކަސް ބުންޏެވެ. އަނާނީ އަނެއްކާވެސް ހިތާ ދެކޮޅަށް މަޑުމަޑުން ބޯ ޖަހައިލިއެވެ. ނަމަވެސް ލޫކަސް އެބުނި ކަންތައް ކުރާކަށް އަސްލު އޭނާގެ ހިތަކު ނެތެވެ. މިވަގުތު އެހެން ގޮތެއް ނެތުމުން އަވަހަށް އެއްބަސްވީއެވެ. ލޫކަސް އެއްމިޔަކަނުން ހީލާފައި، އިރުކޮޅެއް ވަންދެން އަނާނީގެ މޫނަށް ބަލަހައްޓައިގެން ހުރެފައި އަޒްކާގެ ކޮޓަރިއާ ދިމާއަށް ދިޔައެވެ. އަނާނީއަށް ފުން ނޭވާއެއް ދޫކޮށްލެވުނެވެ. އޭނާގެ ހިތުތެރޭ ވާ އެއްޗެއް ލޫކަސް އަކަށް ނޭނގޭނެ ނޫންހެއްޔެވެ. އޭނާ މިރޭ ނުދިޔަސް، ވާނެ ގެއްލުމެއް ނޯންނާނެއެވެ. އަޒްކާވެސް އޭރުން ހުންނާނީ ހަމައަކަށް އެޅިފައެވެ.\nލޫކަސް ދެއްކި ވާހަކަތައް އަޒްކާ ވަރަށް ފަސޭހައިން ޤަބޫލުކުރިއެވެ. އަދި އަނާނީއާ އަލުން ވާހަކަ ދައްކަން ފަށާކަށް މާ އިރެއް ނުނެގިއެވެ. ލިއުޝާމެނަށް ގެއަށް އާދެވުން އިރު ހުރިހާ ކަމެއް ހުރީ ހަމައަކަށް އެޅި، ކުރިއެކޭ ވެސް އެއްގޮތަށެވެ. ކަމެއް ހިނގިކަން ވެސް އެމީހުންނަކަށް ނޭނގެއެވެ. އަޒްކާގެ މޫނުމަތިން ފެންނަން ހުރީ އަބަދުވެސް އެ ފެންނަ ހިނިތުންވުމެވެ.\nފިލާވަޅެއް ހަދަން އިން އިރު، އަނާނީއަށް އިރުއިރުކޮޅާ ފޯނަށް ބެލެނީއެވެ. ރީޝާއަށް އެއޮއް ދިގު މެސެޖު ފޮނުވިތާ އެތައް ގަޑި އިރެއް ފާއިތުވެގެން ދިޔަ އިރުވެސް އޭނާގެ ޚަބަރެއް ވީކީ ނޫނެވެ. އަދިވެސް އަނާނީދެކެ އައިސްފައި ހުރި ރުޅި މައިތިރި ނުވަނީ ހެއްޔެވެ. ނޫނީ އެ މެސެޖު ރީޝާއަށް ނުފެންނަނީ ހެއްޔެވެ. ގައިމު އޭގައި ވަރަށް ތަފްސީލުކޮށް ޔާނިއުގެ ވާހަކައާއި، އަރީންއާ އެއްވެސް ގުޅުމެއް ނޯންނަކަން ބުނެދީފައި އޮންނާނެއެވެ. އަދި، ލޫކަސްއާއި އަނާނީއާ ދެމެދުގައި އޮންނަ ދެކޮޅުވެރިކަން ވެސް ކިޔައިދީފައި އޮންނާނެއެވެ.\nނަމަވެސް އަސްލު ހަޤީޤަތުގައި، ރީޝާއަށްވުރެ ބޮޑަށް ޔާނިއުގެ މެސެޖަކަށް ނުވަތަ ފޯނު ކޯލަކަށް އިންތިޒާރުކުރެވޭ ވަރު ބޮޑެވެ. މިކަން އަނާނީ ކިތަންމެ ޤަބޫލުކުރަން ބޭނުންނުވިޔަސް، އަމިއްލަ ހިތަކަށް ބާރެއް ނުފޯރުވެއެވެ. އަސްލު މިވަގުތު އެންމެ މުހިއްމުވާނީ އެންމެ ގާތް އެކުވެރިޔާއެއް ނޫންހެއްޔެވެ. އެހެނަސް، ޔާނިއު އޭނާއަށް ހެދީ ކޮންފަދަ ޖާދޫއެއް ކަމެއް ނޭނގެއެވެ. އެ ނޫން މީހަކާމެދު މާ ގިނަ އިރަށް ފިކުރު ކުރެވެނީއެއް ނޫނެވެ.\nކުއްލިއަކަށް އަނާނީގެ ފޯނު ރިންގުވާން ފެށިއެވެ. ނަމަވެސް ސްކްރީނަށް އަރާފައި އޮތް ނަންބަރު ފެނުމުން މޫނަށް ގޮތެއް ހަދައިލެވުނީ ވީ ފޫއްސަކުންނެވެ. މިއަދު ލޫކަސްއާ އެކު ހެދި “ޑީލް” ހަނދާންވީވެސް އެވަގުތެވެ. އޭގެ ކުރިން އޭނާ ހުރީ އެކަން ހަނދާން ނައްތާލައިގެނެވެ. އެއީ މުހިއްމު ކަމެއް ވެސް ނޫނެއް ނޫން ހެއްޔެވެ. ލޫކަސް ދިނީ މިސްޑް ކޯލެކެވެ. އަދި އިރުކޮޅެއް ފަހުން “ކޮބާ؟” މިހެން ކިޔާފައި މެސެޖު ކުރިއެވެ.\nއަނާނީ އަޅާވެސް ނުލާ ފިލާވަޅު ހެދުމައިގެން ކުރިއަށް ދިޔައެވެ. ފޯނު ބޭއްވީ ސައިލެންޓުގައެވެ. ކޮޓަރި ދޮރުގައި ޓަކި ޖެހި އަޑު އިވުނީ ދެނެވެ. އެންމެ ފަހަރަކު އިވިފައި އެ އަޑު ކެނޑުނެވެ. ނުދާން އިނދެފައި ވެސް އަނާނީ ތެދުވެގެން ގޮސް ދޮރު ހުޅުވައިލިއެވެ. ހީކުރި ގޮތާ ޚިލާފަށް ކުރިމަތީގައި މީހަކު ނެތެވެ. އަނާނީ ކުރިއަށް ޖެހިލާފައި ބެލްކަންޏާ ދިމާއަށް އަރިވެ ބަލައިލިއެވެ. ދޮރުފޮތިގަނޑުން ހިޔަންޏެއް ފެންނަން ހުރުމުން ލޫކަސް ގޮސް އެތަނަށް ވަނީކަން އެނގުނެވެ. އެއާއެކު އަނާނީވެސް ކޮޓަރި ދޮރު ލައްޕާލައިފައި ބެލްކަންޏާ ދިމާއަށް ހިނގައިގަތެވެ. ލޫކަސް ކިޔަން އޮތް އެއްޗެއް މިފަހަރު އަޑު އަހައިލާނީއޭ ހިތަށް އަރާފައެވެ. އެހެންނޫނަސް، އޭނާ މިއަދު އަނާނީ އެ ސަލާމަތް ކޮށްދިނީ ކުޑަ ކަމަކުންނެއް ވެސް ނޫނެވެ. ލިއުޝާގެ ޒީލަގަދަ ރުޅިގަނޑާއި ހަރުކަށިކަން އެންމެ ބޮޑަށް އެނގޭނީ އަނާނީ އަކަށް ނޫންހެވެ.\n“އާދެވިއްޖެ ދޯ” އަނާނީ ބެލްކަނީގެ ދޮރު ކަހާލާފައި ވަންތަން ފެނި ލޫކަސް ބުނެލިއެވެ. “މަ ހީކުރީ އަނާނީ ޗީޓް ކުރީ ކަމަށް.” އަނާނީ ކުރިން އަސްލު ނިންމާފައި އޮތީ “ޗީޓު” ކުރަން ކަމެއް ލޫކަސްއަކަށް ނޭނގެއެވެ. އެހެންކަމުން އަނާނީ ވެސް މޫނުމަތިން އެގޮތް ނުދައްކާވޭތޯ ބެލިއެވެ.\n“ސޯ..؟” ފިނިވެފައި ހުރިވަރުން ދެއަތުން އަމިއްލަ ހަށިގަނޑުގައި ބައްދާލައިގެން ހުރެ އަނާނީ ބުންޏެވެ.\n“ހިތަށް އެރީ ހަމަ އަނާނީގެ ކިބައިން މާފަށް އެދޭނީއޭ… އަސްލު މަށަށް މާ ރަނގަޅަކަށް ނޫން ކަންތައް ކުރެވުނީ ދޯ. މަގޭ ލައިފްގަ އަންހެނެއް ނެތީމަ ކަންނޭނގެ. އެކަމަކު މިހާރު އަންހެން ކުއްޖެއް ހޯދައިފިން. ވަރަށް ލޯބި ހޮޓް ކުއްޖެއް ހަމަ. އެކަމު ކޮންމެހެން އޭނަ އައީމައެއް ނޫން މާފަށް މި އެދެނީ އިނގޭ!” ލޫކަސް ބެލަކަނީގެ ރެއިލިންގ ގައި އަތް ވިއްދާލައިގެން ހުރެ ވާހަކަ ފެށިއެވެ. އަނާނީ ފާރުގައި ލެނގިލައިގެން ހުރީ އަޑުއަހާށެވެ. “ދެން އެއްގެއެއްގަ އުޅެންޏާ ދެމީހުންނަށް ވެސް ފަސޭހަ ވާނީ އެކުވެރިކަން އޮތިއްޔާ ކަންނޭނގެ. އަނެއްކޮޅުން ދޮންބެދައްތަ މެންނަށް މިކަންތައްގަނޑު އިނގިއްޖިއްޔާ ވަރަށް ކަޑަ ވާނެ ދޯ. ސޯ ލެޓްސް ބިކަމް ފްރެންޑްސް؟” ލޫކަސް އަތް ދިއްކޮށްލީ ސަލާމް ކޮށްލާށެވެ. ނަމަވެސް އަނާނީ އަކަށް އަދިވެސް ލޫކަސްއަށް އިތުބާރެއް ނުކުރެވެއެވެ. އޭނާ އެ ދައްކާ ވާހަކައަކީ ހަމަ ހިތުގެ އަޑިން ދައްކާ ވާހަކަތަކެއް ހެއްޔެވެ. ކުއްލިއަކަށް މީހަކަށް އެފަދަ ބޮޑު ބަދަލެއް އައިސްފާނެ ހެއްޔެވެ. މިއަދު ހަމަ ހުރެފައި ލޫކަސްއަށް ވިސްނެންވީ ކީއްވެ ހެއްޔެވެ.\n“އޯކޭ، ޔޫ އާ ސްޓިލް ނޮޓް ކޮންވިންސްޑް ދޯ. އެކަމަކުވެސް މާފުކުރާނެ ކަމަށް ހީކުރަން.” އަނާނީ ސަލާމް ނުކޮށްލި ތާނގައި އަނގައިންވެސް ނުބުނުމުން، ކަރުއެލުވާލައިގެން ލޫކަސް ބުނެލިއެވެ. އެއަށްފަހު ސިނގިރޭޓެއް ރޯކޮށްލާފައި ކުރިއަށް ގެންދިޔައެވެ. “ކޮންމެއަކަސް އަނާނީ މިރޭ މިތަނަށް އައިމަ އިނގިއްޖެ މަ ދެކެ މިހާރު އެހާ ރުޅި ނާންނަކަން. އެހެންވީމަ ކުޑަކޮށް ހެޕީ ވެއްޖެ. ދެން މިހެން ދަމުން ވާހަކަވެސް ދައްކަން ފަށާނެ ކަމަށް ހީކުރަނީ.”\nއަނާނީ އަދިވެސް އެ ހުރިގޮތް މައްޗަށް ހުރީއެވެ. ލޫކަސްވެސް އޭގެފަހުން އިތުރު ވާހަކައެއް ނުދައްކައެވެ. އަދި އަނާނީ ލައްވާ ވާހަކަ ދައްކުވާކަށްވެސް ނޫޅެއެވެ. ސިނގިރޭޓު ބޮއެ ނިމެންދެން މަޑުކޮށްލާފައި، އެތެރެއަށް ވަދެގެން ދަމުން “ގުޑްނައިޓް” އޭ ބުނެލިއެވެ. ލޫކަސް ދިއުމުން އަނާނީ ރެއިލިންގ އާ ކައިރިވެލިއެވެ. އެހިނދު ލޫކަސް މީގެ އިރުކޮޅެއް ކުރިން ދެއްކި ވާހަކަތަކާމެދު ވިސްނެން ފެށިއެވެ. އެހެން ހުއްޓައި ކުއްލިއަކަށް ވާރޭ ވެހެން ފެށިއެވެ. އަނާނީ ހަނދާންވީ ޔާނިއުގެ މަތިންނެވެ. ޔާނިއުއާ ދިމާވި ރޭ ވެސް އެގޮތަށް ވާރޭ ވެހުނެވެ. ޔާނިއުއާ އެއްކޮށް ގިނަ ވަގުތު ހޭދަކޮށްލަން ލިބުނީވެސް އެކަމުގެ ސަބަބުންނެވެ. އެރޭގެ މަތިން ހަނދާންވެފައި އަނާނީގެ ތުންފަތުގައި ލުއިލުއި ހިނިތުންވުމެއް ކުޅެލިއެވެ. ނަމަވެސް ޔާނިއު މިހާރު ކޮބާބާއެވެ. އޭނާގެ ޚަބަރެއް ނުވަނީ ކީއްވެ ހެއްޔެވެ. އަނާނީ އިސްވެ ޔާނިއުއާ ގުޅަންވީ ހެއްޔެވެ.\nދެއަތުން ވާރޭ ތިކިތަކާ ކުޅެން ހުރެފައި، އެއަށްވުރެ ބޯކޮށްލުމުން، ހީކަރުވައިގަނެފައި ހުރުމުން އަނާނީ އެތެރެއަށް ވަނެވެ. އަދި ކޮޓަރިއަށް ވަދެ އެނދު މައްޗަށް ވެއްޓިގަތް ގޮތަށް ބާލީހެއް ނަގައި، އޭގައި ބައްދައިލިއެވެ. އެއަށްފަހު ދެ ލޯ މަރާލައިގެން އޮވެ ހިތަށް އެރުވިއެވެ. މިއީ ޔާނިއު ނަމައެވެ. އެހެން އޮއްވައި ނިދުނު އިރެއްވެސް ނޭނގެއެވެ. ހޭލެވުނީ އަނެއްދުވަހު ފަތިހު ފޯނު އެލާމު ވި އަޑަށެވެ. މިއަދަކީ އަޒްކާ ސްކޫލުގެ ފަރާތުން ކޭންޕަކަށް ދާން އޮތް ދުވަސް ކަމުން، އަޒްކާ ނަގައިގެން ހުރިހާ ތައްޔާރީތަކެއް ވެސް ކުރަން ޖެހެއެވެ. ލިއުޝާ އަވަހަށް ހޭލާނީކީ ނޫނެވެ. ފައިސަލްވެސް ނުހޭލައިފި ނަމަ އަޒްކާ ގޮވައިގެން ސްކޫލު ދޮށަށް ވެސް ދާން ޖެހޭނީ އަނާނީއަށެވެ. އެމީހުން ނިދާފައި ތިއްބައި ގޮވާކަށް ނުކެރޭނެއެވެ.\nކަން ވީ ވެސް އަނާނީ ހީކުރި ގޮތަށެވެ. އަޒްކާ ސްކޫލު ދޮށަށް ގެންދާކަށް ފައިސަލްއެއް ނުހޭލިއެވެ. ލިއުޝާގެ ޚަބަރެއް ވެސް ނުވުމުން، އަނާނީ އަޒްކާ ގޮވައިގެން ސްކޫލަށް ދާން ހިނގައިގަތެވެ. އެވަގުތަކީ ނަސީބަކުން ވަރަށް ހަމަހިމޭން، މަގުމަތީގައި މީހުންވެސް ފުދޭވަރަކަށް މަދު ވަގުތެކެވެ. އެހެން ނޫންނަމަ އަޒްކާ ފަދަ ހަލަނި ކުއްޖެއް ގޮވައިގެން މަގުމަތީގައި ހިނގަން ފަސޭހައެއް ނުވީހެވެ. ސްކޫލާ އަރާ ހަމަވިތަނާ، އެމަގުން ދިޔަ ޖީއެން ސައިކަލެއް ފެނިފައި އަނާނީއަށް ހުއްޓެވުނެވެ. އެއީ ޔާނިއުހެން ހީވުމުންނެވެ. ނަމަވެސް މާ ބާރަށް ދުއްވައިފައި ދިޔުމުން އަނާނީއަށް ފެނުނީ ފަހަތެވެ. ފަހަތުގައި އަންހެން ކުއްޖަކު އިނެވެ. އެއީ ޔާނިއުއަށް ނުވުމަށް ހިތާހިތުން ދުޢާ ކޮށްލެވުނު އިރު، ސައިކަލުގެ ނަންބަރު ބޯޑު ބަލާކަށް ހަނދާނެއް ނުވިއެވެ. އެކަން ހަނދާންވީ ސައިކަލު ލޮލުކޮޅަށް ގެއްލުނު ފަހުންނެވެ. އަމިއްލަ މޮޔަ ކަން ހިތަށް އަރައިފައި، އެދިމާއަށް ބަލަން ހުރެވުނެވެ. އެހެން ހުއްޓައި އަޒްކާ އަނާނީގެ އަތުގައި ހިފައި ތަޅުވައިލުމުން، އެޚިޔާލުން ބޭރު ވެވުނެވެ.\n“ދައްތާ، އަރަޝް!” އަޒްކާ ސްކޫލުގެ ގޭޓާ ދިމާއަށް އިނގިލި ދިއްކުރަމުން ބުނެލިއެވެ. އަނާނީ އެ ދިމާއަށް ބަލައިލި އިރު، ގޭޓުން ވަދެގެން ދިޔަ ފިރިހެނަކާއި، އޭނާ އަތުގައި ހިފައިގެން ހުރި ކުޑަ ފިރިހެން ކުއްޖެއް ފެނުނެވެ. “ކޮއްކޮ ބެސްޓު ފުރެންޑޭ އެއީ! ހިނގާބަ އަވަހަށް ދާން!” މިހެން ބުނުމުން، އަޒްކާ ގޮވައިގެން އަނާނީ މަގުހުރަސްކޮށްލިއެވެ. އަދި ސްކޫލުގެ އެތެރެއަށް ވަދެވުމުން އަޒްކާ އަނާނީގެ އަތުން ދޫކޮށްލާފައި، ދުވެފައި ގޮސް ކުރިން ފެނުނު ކުޑަ ފިރިހެންކުއްޖާއާ އެއްވަރު ކުރިއެވެ. އަނާނީއަށް އަޒްކާގެ ނަމުން ގޮވައިލެވުނެވެ. އެވަގުތު އެކުއްޖާ ކައިރީގައި ހުރި މީހާ ފަސްއެނބުރި ބަލައިލިއެވެ. އަނާނީއަށް ލިބުނީ ސިހުމެކެވެ. އެއީ އަރީނެވެ. އަރީންވެސް ހައިރާންވެފައި ހުރެ އަނާނީއަށް ބަލަން ފެށިއެވެ. އަނާނީ ބޭނުންވީ އެތަނުން ދާށެވެ. ނަމަވެސް އަޒްކާގެ ދަބަހާއި ގެނައި ހުރިހާ އެއްޗެއް ހުރީ އަނާނީގެ އަތުގައި ކަމުން، އޭއްޗެހި ހަވާލުކޮށްފައި ނޫނީ ނުދެވޭނެއެވެ. އެހެންކަމުން، އަޒްކާމެން ތިބި ސަފާ ދިމާއަށް ހިނގައިގަތެވެ. އެތާނގައި އިތުރު ބެލެނިވެރިން ތަކަކާއި، ޓީޗަރުންގެ އިތުރުން ކިޔަވާ ކުދިން ތިއްބެވެ. ނަމަވެސް އަނާނީ ހިތް ނުތަނަވަސްވީ އެތާ އަރީން ހުރުމުންނެވެ.\nއަޒްކާގެ އެއްޗެހި ހަވާލުކޮށްފައި، ޓީޗަރު ދެއްކި ގަނޑެއްފައި ސޮއިކޮށްލާފައި އަނާނީ އަވަހަށް އެތަނުން ނުކުންނަން ހިނގައިގަތެވެ. ނުކުމެވުންތަނާ ހެން، ފަހަތުން އައިސް އަރީން އަނާނީގެ ނަމުން ގޮވައިލިއެވެ. މިފަހަރު އަޅާނުލާ ދާކަށް އަނާނީއަކަށް ނުކެރުނެވެ.\n“ހައި އަރީން.” މަޑުކޮށްލާފައި އަނާނީ ހިނިތުންވެލިއެވެ.\n“ހާދަ ރުޅިއޭ މިހާރު.” އަރީން ބުނެލިއެވެ.\n“ނޫނޭ.. އެކަމަކު ކަންތައް ވެފަ އޮތް ގޮތް އަރީނަށްވެސް އިނގޭނެ ކަންނޭނގެ” ދޮގުހަދާކަށް އަނާނީ ބޭނުމެއް ނުވިއެވެ.\n“އާނ.. ތިވާހަކަ ދައްކާލަން ވެފަ އެބައިނޭ. ބަޓް އައި ގެސް ޔޫ ހޭވް ބްލޮކްޑް މައި ނަންބަރ.. އޯކޭތަ ގެއަށް ލައިދޭން ދިޔަސް؟” އަރީން ކުޑަކޮށް ޖެހިލުންވެފައި ހުރެ އަހައިލިއެވެ.\n“ނޯ ހިނގާފަ ގޮސްދާނަން!” އަނާނީ އަވަސްއަވަހަށް ކުރިއަށް ހިނގައިގަތެވެ.\n“މަ ވެސް ހިނގާފައޭ މިއުޅެނީ. ސައިކުގަ ޕެޓްރޯލް ނެތީމަ އަރަޝް ގަޑި ޖެހޭތީ މިފަހަރު ހިނގާފަ އައީ.” އަނާނީއާ އަރާ ހަމަކުރަމުން އަރީން ކިޔައިދިނެވެ. “ކެން ވީ ވޯކް ޓުގެދާ؟” މިހެން ބުނުމުން، ދިމާއަށް އިންކާރުކުރާކަށް އަނާނީއަކަށް ނުކެރުނެވެ. އެހެންކަމުން ބޯޖަހައިލިއެވެ.\nއިރުކޮޅަކަށް ހަމަހިމޭންވެލާފައި، އަރީން ފެށިއެވެ. “ޔޫ ނޯ، ރީޝް އަކީ ވަރަށް ސްޓަބޯން ކުއްޖެއް. ވަރަށް އަވަހަށް ރުޅިވެސް އަންނާނެ. މިފަހަރު މަށާ ވެސް ރުޅި ހަދާލައިގެން އުޅެނީ. ބޭސްޑް އޮން އޯލް ފޯލްސް އެސަމްޕްޝަންސް.. އެއީ އޭނަގެ ހުންނަ ވަރަށް ކަޑަ ސިފައެއް. ދެން ވަރަށް އުނދަގޫވާނެ އޭނައަށް ވިސްނަދޭން. މަ ވަރަށް ޓްރައި ކޮށްފިން، އެކަމަކު އަދި ކާމިޔާބުވާ ގޮތެއް ނުވޭ. އަނާނީއަކާ ވެސް އަނގައިންނެއް ނުބުނޭ ދޯ. ވަރަށް ޒަމާންގަނޑަކަށް ފަހު މަގޭ ދެކެވެސް އެހާ ރުޅިއައިސް އެ ހުރީ. އެކަމު އަސްލު އަހަރުން ދެމީހުންގެ ކުށެއް ނޫނެއްނު. ވިސްނުނީމަ އަދި އަންނާނެ.”\n“މިކަންތައް މިހިސާބަށް ދާންވެސް ކޮންމެސް ސަބަބެއް އޮންނާނެ. އޭތި ގެޓު ނުވަނީ މަށަށް..” އަނާނީ ބުންޏެވެ.\n“ސަބަބު ކޮންމެވެސް ވަރަކަށް އަހަންނަށް އިނގޭ. އެކަމަކު މިވަގުތު މިތާ ކިޔައެއް ނުދެވޭނެ..” އަރީން ފަސްޖެހުނެވެ. “ހިނގާބަ ކޮފީ އަކުން ދިމާވެލަން.”\nއަރީން ބުނި އެއްޗަކަށް އަނާނީއަކަށް ސަމާލުކަމެއް ނުދެވުނެވެ. އެމީހުން ހިނގަމުން ދިޔަ މަގުގެ ކަންމަތީގައި ސައިކަލު ހުއްޓާލައިގެން އިނީ ޔާނިއުއެވެ. އޭނާ އިނީ ފިހާރައެއްގެ ކުރިމަތީގައި، އެތެރޭގައި ހުރި މީހެއްގެ އިންތިޒާރުގައެވެ. ޔާނިއުއަށް ވެސް އެއްލި ކަޅި އަކުން އަނާނީ ފެނުނެވެ. އޭނާ ކުޑަކޮށް ހިނިތުންވެލާފައި، އަރީންއަށް ބަލާލާފައި ނިތް އަރުވައިލީ ލާނެތް ގޮތަކަށެވެ. ކައިރީގައި ތިހުރީ އަނާނީގެ ބިޓުހޭ އަހާފަދަ ގޮތަކަށެވެ. “ނޫން!” އަނާނީއަގެ ދުލުން މިބަސް ބޭރުވީ ބޭއިޚްތިޔާރުގައެވެ. ނަމަވެސް އަރީން ހީކުރީ އޭނާއަށް ބުނި އެއްޗެއް ކަމަށެވެ. އަރީން އަކަށް ޔާނިއުއެއް ނުފެނެއެވެ. އޭނާ ހުރީ އެހެން ދިމާއަކަށް ބަލާށެވެ. އޭރުވެސް އަނާނީ ކަޅިހުއްޓާނުލައި ޔާނިއުއަށް ބަލަމުން ދިޔައެވެ.\n“އެކީއްވެ؟ ޓްރަސްޓު ނުކުރެވެނީތަ؟” މާޔޫސްވެފައި ހުރެ އަރީން އަހައިލިއެވެ. އެވަގުތު ޔާނިއު އެ ފިހާރައިން ނުކުތް މީހެއް ދިން އެއްޗަކާ ހަވާލުވެފައި، އަނާނީއަށް ހަނާއަޅާލާފައި ސައިކަލުގައި ދިޔައެވެ. ޔާނިއު ދިޔުމުން އަނާނީއަށް އަރީންއާ ދިމާއަށް ބަލައިލެވުނީ ވާނުވާ ނޭނގޭ ފަދަ ގޮތަކަށެވެ.\n“ތިބުނީ؟” އަނާނީއަށް އަހައިލެވުނެވެ.\n“އަނާނީ އަޑުއަހާކަށް ނޫންތަ ހުރީ؟ ކޮންތާކަށް ގެއްލިފަ މިއޮއް ހާއިރު؟” އަރީން އަނާނީގެ މޫނަށް ބަލައިލިއެވެ.\n“އެހެންކަމަކާ ވިސްނަން ހުރެވުނީ. ސޮރީ..” އަނާނީ ކުޑަކޮށް ލަދުގަތެވެ.\n“ކޮފީއަކުން ދިމާވެލަންވީ ނޫންހޭ؟” އަރީން އަނެއްކާވެސް އަހައިލިއެވެ. އަނާނީ “އޯކޭ” އޭ ބުނެފައި، އޭނާގެ ގެއާ ހަމައަށް އާދެވުމުން އަވަހަށް ވަނެވެ. އެހިސާބުން އަރީންވެސް އަމިއްލަ ގެއަށް ދިޔުމަށް ހިނގައިގަތެވެ. އޭނާގެ މޫނުމަތީގައި ހިނިތުންވުމެއް ފެންނަން ހުއްޓެވެ. އަނާނީ އެހާ ފަސޭހައިން އެއްބަސް ވީމާ ކަންނޭނގެއެވެ.\nގެއަށް ވަދެވުމާއެކު އަނާނީ އަވަސްއަވަހަށް ފޯނު ނަގައި، ޔާނިއުއަށް މެސެޖެއް ކޮށްލިއެވެ. “ނޮޓް މައި ބޯއީފްރެންޑް!” މިހެން ލިޔެފައި ފޮނުވައިލިތާ އިރުކޮޅެއް ފަހުން ޔާނިއު ގުޅަންފެށިއެވެ. އަނާނީގެ ހިތް ވަރަށް ބާރަށް ތެޅެންފެށިއެވެ.\n“ކީކޭ؟” އަނާނީ ފޯނު ނެގުމާއެކު ޔާނިއު އަހައިލިއެވެ.\n“އޭރު އެ ފެނުނީ..” އަނާނީ ލަދުން ގޮސް އިތުރަށް ބުނާނެ އެއްޗެއް ދުލަކަށް ނުވެސް އައެވެ. އޭނާ ކުރި މެސެޖުގައި އޮތް އެތީގެ މާނަ ޔާނިއުއަށް ހަމަ ނޭނގުނީ ހެއްޔެވެ.\n“ބިޓެއް ނޫނޭ؟” ޔާނިއު ފުރިހަމަ ކޮށްދިނެވެ. އަދި އެއަށްފަހު ހިނިގަނޑެއް ޖަހައިލިއެވެ. “ހްމްމް ދެން ކިހިނެކޯ ވީ؟”\nމިފަހަރު ލަދުން ގޮސް އަނާނީގެ މުޅި މޫނު ރަތްވިއެވެ. ފެންނަ ހިސާބުގައި ޔާނިއު ނެތް ކަމީ ނަސީބެކެވެ. “ކަމެއް.. ނުވޭ..” އަނާނީއަށް ބުނެވުނީ މިހެން އެކަންޏެވެ. ޔާނިއު ހެމުންހެމުން ފޯނު ކަނޑައިލިއިރު ވެސް އަނާނީ ހުރީ ފޯނު ކަންފަތުގައި ޖެހި ގޮތަށް ހުއްޓުން އަރާފައެވެ. އޭނާއަށް މި ކުރެވުނީ ކީއްހެއްޔެވެ. ޔާނިއުއާ މެދު އަނާނީ ކޮންމެ ގޮތަކަށް ދެކުނަސް، ޔާނިއު ދެކޭ ގޮތެއް އަދި ނޭނގެއެވެ. އެހެންކަމަށް ވާ އިރު، އަނާނީ އެގޮތަށް މެސެޖު ކުރުމުގެ މާނައެއް ނެތެވެ. އަރީންއަކީ އަނާނީގެ ބިޓަށް ވި ނަމަވެސް، ޔާނިއުއަށް ކީއްހެއްޔެވެ. އަނާނީއަށް މޫނުމަތީގައި އަތް އަޅާލެވުނީ، ކުރެވުނު މޮޔަ ކަންތަށް ހިތަށް އަރާފައެވެ. ޔާނިއުވެސް އޭނާއަށް މަލާމަތްކުރާނެ ކަންނޭނގެއެވެ. ދެން ވަކި އޭނާ ހަދާނީ ކިހިނެއްހެއްޔެވެ. ކޮންމެވެސް މޮޅު އެއްޗެކޭ ކިޔާފައި ވާހަކަ އޮޅުވާލެވިދާނެއެވެ. ނަމަވެސް، ދެވަނަ މެސެޖެއް ކޮށްގެން އިތުރަށް ޔާނިއުގެ ކުރިމަތީގައި ބޭޒަރު ވެދާނެއެވެ.\nvarah reethi story eh..\nhaadha lahunney minutes story up vanee. vaahaka varah reethi.\nVvv salhi mi part vxx.. When next part?\nme first..hehe..next part when?\nVaahaka reethi. Ekam week akah fahu genes dhey iru mi ah vureh dhigu kohli nama. Lahun kiyaalan libeythy dhen foohi vaa goiy vanee. Mee hama hiyaaleh.\nAyani x Lukas\nVvv rythi..Ekam thankolheh las up kohdhevey goi nd thankolheh dhigu koh genes dhehchey..Lukas aai Ayani v gulhey..E dhemyhun gulhuvadhybw pls.❤❤\nvrh reethi… but thann kolheh dhigukoh laafa avahah up koh dhinee ma aslu interesting vaanee….. gdnyt…\nMashaa Allah v reethi mi part ves,keep it up,next part soon plx\nHaadha kurey week aku ehfaharu genesdheyiru miahvuren dhigukon genesdheynama.\nAreen aa Lukas aa Yaniu..\nThree boys..One girl..\nKihinehbaa vaanee dhw..\nEhn vaahaka thakaa thafaathu gotheh vaane kamah unmeedhu kuran..\nAishasha ma lahy upkuraleh… Dhen up kurane ireh vx buneba at least.. Then I can wait Btw story vvv salhi..\nKoba?? Avas kohlaba\nKal ah varah salhi vahaka eh mi.. Mi site ga in enme salhi Vahaka… I so much love this..mostly yaaniu and anaany scenes.. <3 <3 <3\nAvax kohlaba aishasha plxxxxxx


ދިވެހި ::القصص - އަލް ޤަޞަޞް\n﴿١﴾ طسم ط س م (މި އަކުރުތަކުގެ مراد ދެނެވޮޑިގެންވަނީ اللَّه އެވެ.)\n﴿٢﴾ تِلْكَ آيَاتُ الْكِتَابِ الْمُبِينِ މިއީ (ކަންތައްތައް) ބަޔާންވެގެންވާ ފޮތުގެ (އެބަހީ: قرآن ގެ) آية ތަކެވެ.\n﴿٣﴾ نَتْلُو عَلَيْكَ مِن نَّبَإِ مُوسَىٰ وَفِرْعَوْنَ بِالْحَقِّ لِقَوْمٍ يُؤْمِنُونَ إيمان ވާ ބަޔަކަށްޓަކައި موسى ގެފާނާއި، فرعون ގެ ވާހަކައިން حق ގޮތުގައި ތިމަންރަސްކަލާނގެ ކަލޭގެފާނަށް ކިޔައިދެއްވަމެވެ.\n﴿٤﴾ إِنَّ فِرْعَوْنَ عَلَا فِي الْأَرْضِ وَجَعَلَ أَهْلَهَا شِيَعًا يَسْتَضْعِفُ طَائِفَةً مِّنْهُمْ يُذَبِّحُ أَبْنَاءَهُمْ وَيَسْتَحْيِي نِسَاءَهُمْ ۚ إِنَّهُ كَانَ مِنَ الْمُفْسِدِينَ ހަމަކަށަވަރުން، فرعون، ބިމުގައި ބޮޑާވެގެންފިއެވެ. އަދި އެ ބިމުގެ أهل ވެރިން ބައިތަކަކަށް ބަހައިލިއެވެ. އޭގެތެރެއިން އެއްބަޔަކު ނިކަމެތިކުރަމުން ގެންދިޔައެވެ. އެއުރެންގެ ފިރިހެން ދަރިން قتل ކޮށް، އެއުރެންގެ އަންހެންދަރިން ދޫކޮށްލިއެވެ. ހަމަކަށަވަރުން، އޭނާއަކީ، فساد ކުރާ މީހުންގެ ތެރެއިންވީ މީހެކެވެ.\n﴿٥﴾ وَنُرِيدُ أَن نَّمُنَّ عَلَى الَّذِينَ اسْتُضْعِفُوا فِي الْأَرْضِ وَنَجْعَلَهُمْ أَئِمَّةً وَنَجْعَلَهُمُ الْوَارِثِينَ އަދި ތިމަންރަސްކަލާނގެ އިރާދަކުރައްވަނީ، ބިމުގައި ދެރަވެ ނިކަމެތިވީ މީހުންނަށް نعمة ދެއްވުމަށެވެ. އަދި އެއުރެންނީ (އެހެންމީހުންނަށް މަގުދައްކާ) إمام ން ކަމުގައި ލެއްވުމަށެވެ. އަދި (فرعون ގެ ވެރިކަން) ވާރުތަވަނިވި މީހުން ކަމުގައި އެއުރެން ލެއްވުމަށެވެ.\n﴿٦﴾ وَنُمَكِّنَ لَهُمْ فِي الْأَرْضِ وَنُرِيَ فِرْعَوْنَ وَهَامَانَ وَجُنُودَهُمَا مِنْهُم مَّا كَانُوا يَحْذَرُونَ އަދި ބިމުގައި ތިމަންރަސްކަލާނގެ އެއުރެންނަށް ވެރިކަން ދެއްވުމަށެވެ. އަދި فرعون އާއި، هامان އާއި، އެ ދެމީހުންގެ لشكر އަށް، އެއުރެން ބިރުގަންނަ ކަންތައްތައް، އެ ނިކަމެތި މީހުންގެ ފަރާތުން ދެއްކެވުމަށްޓަކައެވެ.\n﴿٧﴾ وَأَوْحَيْنَا إِلَىٰ أُمِّ مُوسَىٰ أَنْ أَرْضِعِيهِ ۖ فَإِذَا خِفْتِ عَلَيْهِ فَأَلْقِيهِ فِي الْيَمِّ وَلَا تَخَافِي وَلَا تَحْزَنِي ۖ إِنَّا رَادُّوهُ إِلَيْكِ وَجَاعِلُوهُ مِنَ الْمُرْسَلِينَ އަދި ތިމަންރަސްކަލާނގެ موسى ގެފާނުގެ މަންމައަށް إلهام ކުރެއްވީމެވެ. ކަމަނާ އެކަލޭގެފާނަށް ކިރުފޮދު އަރުވާހުށިކަމެވެ! ފަހެ، ކަމަނާ އެކަލޭގެފާނުގެ މައްޗަށް ބިރުފުޅުގެންފިނަމަ، އެކަލޭގެފާނު (ފޮށްޓަކަށް ލައްވައިފައި) ކޯރުގެ ތެރެއަށް އެއްލަވާހުށިކަމެވެ! އަދި ކަމަނާ ބިރުފުޅު ނުގަންނާށެވެ! އަދި ހިތާމަވެސް ނުކުރައްވާށެވެ! ހަމަކަށަވަރުން، ތިމަންރަސްކަލާނގެ އެކަލޭގެފާނު ކަމަނާއަށް ރައްދުކުރައްވާހުށީމެވެ. އަދި އެކަލޭގެފާނު رسول ންގެ ތެރެއިން ލައްވާހުށީމެވެ.\n﴿٨﴾ فَالْتَقَطَهُ آلُ فِرْعَوْنَ لِيَكُونَ لَهُمْ عَدُوًّا وَحَزَنًا ۗ إِنَّ فِرْعَوْنَ وَهَامَانَ وَجُنُودَهُمَا كَانُوا خَاطِئِينَ ފަހެ، فرعون ގެ أهل ވެރިން، އެކަލޭގެފާނު (އޮޔާދަނިކޮށް) ހޮވައި ނެގިއެވެ. އެއީ އެކަލޭގޭފާނު އެއުރެންނަށްހުރި عدوّ އަކަށް، އަދި ހިތާމައަކަށް ވުމަށްޓަކައެވެ. ހަމަކަށަވަރުން، فرعون އާއި، هامان އާއި، އެ ދެމީހުންގެ لشكر ވީ ކުށްވެރިން ކަމުގައެވެ.\n﴿٩﴾ وَقَالَتِ امْرَأَتُ فِرْعَوْنَ قُرَّتُ عَيْنٍ لِّي وَلَكَ ۖ لَا تَقْتُلُوهُ عَسَىٰ أَن يَنفَعَنَا أَوْ نَتَّخِذَهُ وَلَدًا وَهُمْ لَا يَشْعُرُونَ އަދި فرعون ގެ އަނބިކަމަނާ ވިދާޅުވިއެވެ. (އޭނާއަކީ) ތިމަންނާއަށާއި، ކަލެޔަށްވާ ލޮލުގެ ފިނިކަމެކެވެ. ތިޔަބައިމީހުން އޭނާ قتل ނުކުރާށެވެ! އޭނާ ތިމަންމެންނަށް މަންފާކޮށްދީފާނެކަން ނޭނގެއެވެ. ނުވަތަ ތިމަންމެން އޭނާއަކީ ދަރިއަކު ކަމުގައި ހަދާނީއެވެ. އަދި އެއުރެންނަކަށް (އޭގެ ނަތީޖާއެއް) ނޭނގެތެވެ.\n﴿١٠﴾ وَأَصْبَحَ فُؤَادُ أُمِّ مُوسَىٰ فَارِغًا ۖ إِن كَادَتْ لَتُبْدِي بِهِ لَوْلَا أَن رَّبَطْنَا عَلَىٰ قَلْبِهَا لِتَكُونَ مِنَ الْمُؤْمِنِينَ އަދި موسى ގެފާނުގެ މައިކަމަނާގެ ހިތްޕުޅު (موسى ގެފާނު ފިޔަވައި އެހެން ހުރިހާ ކަމަކުން) ހުސްވެގެންވެއެވެ. ތިމަންރަސްކަލާނގެ އެކަމަނާގެ ހިތްޕުޅަށް ގަދަކަން ނުދެއްވިނަމަ، އެ ދަރިކަލުންގެ ކަންތައް އެކަމަނާ ފާޅުކުރައްވައިފީހެވެ. (އެއީ ހަރުދަނާ) مؤمن ންގެ ތެރެއިން އެކަމަނާ ވެވަޑައިގަތުމަށްޓަކައެވެ.\n﴿١١﴾ وَقَالَتْ لِأُخْتِهِ قُصِّيهِ ۖ فَبَصُرَتْ بِهِ عَن جُنُبٍ وَهُمْ لَا يَشْعُرُونَ އަދި އެކަމަނާ موسى ގެފާނުގެ أخت އަށް ވިދާޅުވިއެވެ. އޭނާ (އޮޔާދާތަން ބަލަމުން) ފަހަތުންގޮސް ބަލާށެވެ! ފަހެ، އޭނާ ދުރުގައި ހުރެގެން އެހެންމީހުންނަށް ނޭނގޭގޮތުން އެކަލޭގެފާނަށް ބަލަމުންދިޔައެވެ.\n﴿١٢﴾ ۞ وَحَرَّمْنَا عَلَيْهِ الْمَرَاضِعَ مِن قَبْلُ فَقَالَتْ هَلْ أَدُلُّكُمْ عَلَىٰ أَهْلِ بَيْتٍ يَكْفُلُونَهُ لَكُمْ وَهُمْ لَهُ نَاصِحُونَ އަދި އޭގެކުރިން ތިމަންރަސްކަލާނގެ އެކަލޭގެފާނަށް (އެކަލޭގެފާނުގެ މައިކަމަނާ މެނުވީ) އެހެން ކިރުމައިން حرام ކުރެއްވީމެވެ. ދެން އެކަލޭގެފާނުގެ أخت ބުންޏެވެ. ތިޔަބައިމީހުންނަށްޓަކައި، އޭނާ ބަލަހައްޓައިދޭނެ ގެއެއްގެ أهل ވެރިން ތިޔަބައިމީހުންނަށް ތިމަން ދައްކަންހެއްޔެވެ؟ އަދި އެއުރެން އޭނާ ރަނގަޅަށް ބަލަހައްޓާނެތެވެ.\n﴿١٣﴾ فَرَدَدْنَاهُ إِلَىٰ أُمِّهِ كَيْ تَقَرَّ عَيْنُهَا وَلَا تَحْزَنَ وَلِتَعْلَمَ أَنَّ وَعْدَ اللَّهِ حَقٌّ وَلَٰكِنَّ أَكْثَرَهُمْ لَا يَعْلَمُونَ ފަހެ، ތިމަންރަސްކަލާނގެ، އެކަލޭގެފާނުގެ މައިކަމަނާއަށް އެކަލޭގެފާނު ރައްދުކުރެއްވީމެވެ. އެއީ އެކަމަނާގެ ލޯފުޅަށް ފިނިކަން حاصل ވުމަށްޓަކައެވެ. އަދި އެކަމަނާ ހިތާމަ ނުކުރެއްވުމަށްޓަކައެވެ. އަދި ހަމަކަށަވަރުން، اللَّه ގެ وعد ފުޅަކީ، حق ތެދުކަން އެކަމަނާ ދެނެގަތުމަށްޓަކައެވެ. އެހެނެއްކަމަކު، އެއުރެންކުރެ ގިނަމީހުންނަކަށް އެކަމެއް ނޭނގެތެވެ.\n﴿١٤﴾ وَلَمَّا بَلَغَ أَشُدَّهُ وَاسْتَوَىٰ آتَيْنَاهُ حُكْمًا وَعِلْمًا ۚ وَكَذَٰلِكَ نَجْزِي الْمُحْسِنِينَ އަދި އެކަލޭގެފާނު ބޮޑުފުޅުވެ، ފުރާފުރިހަމަވިހިނދު ތިމަންރަސްކަލާނގެ އެކަލޭގެފާނަށް حكمة އާއި، علم ދެއްވީމެވެ. إحسان ތެރިންނަށް ތިމަންރަސްކަލާނގެ ޖަޒާދެއްވަނީ އެފަދައިންނެވެ.\n﴿١٥﴾ وَدَخَلَ الْمَدِينَةَ عَلَىٰ حِينِ غَفْلَةٍ مِّنْ أَهْلِهَا فَوَجَدَ فِيهَا رَجُلَيْنِ يَقْتَتِلَانِ هَٰذَا مِن شِيعَتِهِ وَهَٰذَا مِنْ عَدُوِّهِ ۖ فَاسْتَغَاثَهُ الَّذِي مِن شِيعَتِهِ عَلَى الَّذِي مِنْ عَدُوِّهِ فَوَكَزَهُ مُوسَىٰ فَقَضَىٰ عَلَيْهِ ۖ قَالَ هَٰذَا مِنْ عَمَلِ الشَّيْطَانِ ۖ إِنَّهُ عَدُوٌّ مُّضِلٌّ مُّبِينٌ އަދި އެރަށުގެ أهل ވެރިން، غافل ކަމުގައިތިބި ތަންވަޅެއްގައި އެކަލޭގެފާނު ރަށުތެރެއަށް ވެދެވަޑައިގަތެވެ. ދެން އެކަލޭގެފާނަށް ފެނިވަޑައިގަތީ، ތަޅާފޮޅާ ދެމީހެކެވެ. އެތަނުން އެކަަކީ، އެކަލޭގެފާނުގެ ބައިގެ މީހެކެވެ. އަނެކަކީ އެކަލޭގެފާނުގެ عدوّ ންގެ ތެރެއިންވާ މީހެކެވެ. ފަހެ، އެކަލޭގެފާނުގެ عدوّ ންގެ ތެރެއިންވާ މީހާއާ ދެކޮޅަށް އެކަލޭގެފާނުގެ ބައިގެ މީހާއަށް ވާގިދެއްވުންއެދި އެކަލޭގެފާނަށް އޭނާ ގޮވައިލިއެވެ. އެހިނދު موسى ގެފާނު އޭނާގެ ގައިގައި މުށްކަވާފައި ޖެއްސެވިއެވެ. ފަހެ (އެހިނދު) އޭނާގެ ކަންތައް ނިންމަވައިލެއްވިއެވެ. (އެބަހީ: އޭނާގެ ގައިގައި ޖެއްސެވުމުން، އޭނާ މަރުވީއެވެ.) އެކަލޭގެފާނު ވިދާޅުވިއެވެ. މިކަންތައްމިވީ شيطان އާގެ عمل ގެ ތެރެއިންނެވެ. ހަމަކަށަވަރުން، އެ شيطان އާއީ، ބަޔާންވެގެންހުރި މަގުފުރައްދާ عداوة ތެރިޔެކެވެ.\n﴿١٦﴾ قَالَ رَبِّ إِنِّي ظَلَمْتُ نَفْسِي فَاغْفِرْ لِي فَغَفَرَ لَهُ ۚ إِنَّهُ هُوَ الْغَفُورُ الرَّحِيمُ އެކަލޭގެފާނު ވިދާޅުވިއެވެ. އަޅުގެ ވެރިރަސްކަލާކޮ! ހަމަކަށަވަރުން، އަޅުގެ نفس އަށް އަޅު އަނިޔާކޮށްފީމެވެ. ފަހެ، މިއަޅާޔަށް އިބަރަސްކަލާނގެ ފާފަފުއްސަވާނދޭވެ! ދެން އެކަލާނގެ، އެކަލޭގެފާނަށް ފާފަފުއްސެވިއެވެ. ހަމަކަށަވަރުން، އެކަލާނގެއީ، ގިނަގިނައިން ފާފަފުއްސަވާ، رحيم ވަންތަ ރަސްކަލާނގެއެވެ.\n﴿١٧﴾ قَالَ رَبِّ بِمَا أَنْعَمْتَ عَلَيَّ فَلَنْ أَكُونَ ظَهِيرًا لِّلْمُجْرِمِينَ އެކަލޭގެފާނު ވިދާޅުވިއެވެ. އަޅުގެ ވެރިރަސްކަލާކޮ! އިބަރަސްކަލާނގެ މިއަޅާޔަށް نعمة ދެއްވާފައިވާތީ، ފަހެ، ދުވަހަކުވެސް ކުށްވެރިންނަށް ވާގިވެރިވާ މީހެއްކަމުގައި މިއަޅާ ނުވާހުށީމެވެ.\n﴿١٨﴾ فَأَصْبَحَ فِي الْمَدِينَةِ خَائِفًا يَتَرَقَّبُ فَإِذَا الَّذِي اسْتَنصَرَهُ بِالْأَمْسِ يَسْتَصْرِخُهُ ۚ قَالَ لَهُ مُوسَىٰ إِنَّكَ لَغَوِيٌّ مُّبِينٌ ފަހެ، އެކަލޭގެފާނު އެރަށުގައި ބިރުވެރި حال ގައި (އަތުވެދާނެ ނުރައްކަލަކަށް) انتظار ކޮށްކޮށް ހުންނެވިއެވެ. ފަހެ، އެހާރުން އެކަލޭގެފާނުގެ އަރިހުން ކުރީދުވަހު އެހީއަށް އެދުނުމީހާ (އަނެއްކާވެސް) އެކަލޭގެފާނުގެ ކިބައިން އެހީއަށްއެދި ގޮވައިލިއެވެ. موسى ގެފާނު އޭނާއަށް ވިދާޅުވިއެވެ. ހަމަކަށަވަރުން، ކަލެޔަކީ، ފާޅުވެގެންހުރި ފުރެދުންތެރިއެއްކަން ކަށަވަރެވެ.\n﴿١٩﴾ فَلَمَّا أَنْ أَرَادَ أَن يَبْطِشَ بِالَّذِي هُوَ عَدُوٌّ لَّهُمَا قَالَ يَا مُوسَىٰ أَتُرِيدُ أَن تَقْتُلَنِي كَمَا قَتَلْتَ نَفْسًا بِالْأَمْسِ ۖ إِن تُرِيدُ إِلَّا أَن تَكُونَ جَبَّارًا فِي الْأَرْضِ وَمَا تُرِيدُ أَن تَكُونَ مِنَ الْمُصْلِحِينَ ފަހެ، އެ ދެމީހުންގެ عداوة ތެރިޔަކު ކަމުގައިވާ މީހާގެ މައްޗަށް ގަދަކަން ދެއްކެވުމަށް އެކަލޭގެފާނު ހީފުޅުކުރެއްވިހިނދު، އެމީހާ ބުންޏެވެ. އޭ موسى ގެފާނެވެ! ކަލޭގެފާނު އިއްޔެ މީހަކު މެރުއްވިފަދައިން، ތިމަންވެސް މެރުއްވުމަށް ގަސްދުކުރައްވަނީތޯއެވެ؟ ބިމުގައި جبّار އަކަށްވެގެން އުޅުއްވުން މެނުވީ ކަލޭގެފާނު އެދިވަޑައެއް ނުގަންނަވަމުއެވެ. އަދި إصلاح ކުރާ މީހުންގެ ތެރެއިން ވުމަކަށްވެސް ކަލޭގެފާނު އެދިވަޑަައެއް ނުގަންނަވަމުއެވެ.\n﴿٢٠﴾ وَجَاءَ رَجُلٌ مِّنْ أَقْصَى الْمَدِينَةِ يَسْعَىٰ قَالَ يَا مُوسَىٰ إِنَّ الْمَلَأَ يَأْتَمِرُونَ بِكَ لِيَقْتُلُوكَ فَاخْرُجْ إِنِّي لَكَ مِنَ النَّاصِحِينَ އަދި އެރަށުގެ އެންމެދުރު ފަރާތުން މީހަކު ދުވަމުންއައިސް ދެންނެވިއެވެ. އޭ موسى ގެފާނެވެ. ހަމަކަށަވަރުން، ރަށުގެ ބޮޑުން ކަލޭގެފާނު قتل ކުރުމަށް އެބަ ސައްލާކުރެތެވެ. ފަހެ، ކަލޭގެފާނު (މިރަށުން) ނުކުމެވަޑައިގަންނަވާށެވެ! ހަމަކަށަވަރުން، ތިމަންވަނީ ކަލޭގެފާނަށް نصيحة ތެރިވާ މީހުންގެ ތެރެއިންނެވެ.\n﴿٢١﴾ فَخَرَجَ مِنْهَا خَائِفًا يَتَرَقَّبُ ۖ قَالَ رَبِّ نَجِّنِي مِنَ الْقَوْمِ الظَّالِمِينَ ފަހެ، އެކަލޭގެފާނު ބިރުވެރި حال ގައި (އަތުވެދާނެ ނުރައްކަލަކަށް) انتظار ކުރައްވަމުން އެރަށުން ނުކުމެވަޑައިގެންނެވިއެވެ. އެކަލޭގެފާނު ވިދާޅުވިއެވެ. އަޅުގެ ވެރިރަސްކަލާކޮ! އަނިޔާވެރިވި މީހުންގެ ކިބައިން މިއަޅާ ސަލާމަތްކުރައްވާނދޭވެ!\n﴿٢٢﴾ وَلَمَّا تَوَجَّهَ تِلْقَاءَ مَدْيَنَ قَالَ عَسَىٰ رَبِّي أَن يَهْدِيَنِي سَوَاءَ السَّبِيلِ އަދި އެކަލޭގެފާނު مدين އާ ދިމާއަށް ވަޑައިގެންނެވިހިނދު ވިދާޅުވިއެވެ. އަޅުގެ ވެރިރަސްކަލާނގެ މިއަޅާއަށް ސީދާވެގެންވާ ތެދުމަގަށް މަގު ދައްކަވާށިއެވެ!\n﴿٢٣﴾ وَلَمَّا وَرَدَ مَاءَ مَدْيَنَ وَجَدَ عَلَيْهِ أُمَّةً مِّنَ النَّاسِ يَسْقُونَ وَوَجَدَ مِن دُونِهِمُ امْرَأَتَيْنِ تَذُودَانِ ۖ قَالَ مَا خَطْبُكُمَا ۖ قَالَتَا لَا نَسْقِي حَتَّىٰ يُصْدِرَ الرِّعَاءُ ۖ وَأَبُونَا شَيْخٌ كَبِيرٌ އަދި އެކަލޭގެފާނު مدين ގެ ފެންވަޅުގެ ކައިރިޔަށް ވަޑައިގެންނެވިހިނދު، މީސްތަކުންގެ ތެރެއިން ގިނަބަޔަކު (އެއުރެންގެ ޖަނަވާރުތަކަށް) ފެންދެނިކޮށް އެކަލޭގެފާނު ދެކެވަޑައިގެންނެވިއެވެ. އަދި އެއުރެންނާ ތަންކޮޅެއް ދުރުގައި ދެއަންހެނަކު ތިބެގެން (އެއުރެންގެ ޖަނަވާރުތައް) ދުރަށް ޖައްސާތީ ދެކެވަޑައިގެންނެވިއެވެ. (އެހިނދު) އެކަލޭގެފާނު ވިދާޅުވިއެވެ. ތިޔަ ދެމީހުން ތިޔަހެން ހަދަނީ ކީއްވެގެން ހެއްޔެވެ؟ އެ ދެ އަންހެނުން ދެންނެވިއެވެ. ޖަނަވާރުތައް ހުއިހައްޕާމީހުން (އެއުރެންގެ ޖަނަވާރުތަކަށް ފެންދީ) ދުރަށް ހިނގައްޖައުމަށް ދާނދެން، ތިމަންމެންގެ ޖަނަވާރަށް ތިމަންމެންނަކަށް ފެނެއް ނުދެވޭނެތެވެ. އަދި އަހުރެމެންގެ ބައްޕައަކީ (އެފަދަކަމެއް ކުރެއްވޭވަރަށްވުރެ) عمر ން ދުވަސްވެފައިވާ މުސްކުޅިއެކެވެ.\n﴿٢٤﴾ فَسَقَىٰ لَهُمَا ثُمَّ تَوَلَّىٰ إِلَى الظِّلِّ فَقَالَ رَبِّ إِنِّي لِمَا أَنزَلْتَ إِلَيَّ مِنْ خَيْرٍ فَقِيرٌ ފަހެ، އެކަލޭގެފާނު (އެ ދެ އަންހެނުންގެ ޖަނަވާރުތަކަށްޓަކައި) އެ ދެ އަންހެނުންނަށް ފެންދެއްވިއެވެ. ދެން އެކަލޭގެފާނު އެނބުރި (ގަހެއްގެ) ހިޔަލަށް ވަޑައިގަތެވެ. ފަހެ، އެކަލޭގެފާނު ވިދާޅުވިއެވެ. އަޅުގެ ވެރިރަސްކަލާކޮ! އިބަރަސްކަލާނގެ މިއަޅާއަށް ދެއްވި ކޮންމެ ހެވަކަށް ހަމަކަށަވަރުން، މިއަޅާވަނީ ބޭނުންވެގެންނެވެ.\n﴿٢٥﴾ فَجَاءَتْهُ إِحْدَاهُمَا تَمْشِي عَلَى اسْتِحْيَاءٍ قَالَتْ إِنَّ أَبِي يَدْعُوكَ لِيَجْزِيَكَ أَجْرَ مَا سَقَيْتَ لَنَا ۚ فَلَمَّا جَاءَهُ وَقَصَّ عَلَيْهِ الْقَصَصَ قَالَ لَا تَخَفْ ۖ نَجَوْتَ مِنَ الْقَوْمِ الظَّالِمِينَ ފަހެ، އެ ދެ އަންހެނުންކުރެ އެކަކު ލަދުރަކިގޮތެއްގައި ހިނގާފައި އެކަލޭގެފާނުގެ އަރިހަށްއައިސް ދެންނެވިއެވެ. ހަމަކަށަވަރުން، ތިމަންގެ ބައްޕާ ކަލޭގެފާނަށް އެބަގޮވައިލައްވައެވެ. (އެއީ) ކަލޭގެފާނު ތިމަންމެންނަށް ފެން ދެއްވިކަމުގެ މައްޗަށް އުޖޫރައެއް ދެއްވުމަށްޓަކައެވެ. ފަހެ، އެކަލޭގެފާނު އެކަލޭގެފާނުގެ އަރިހަށް (އެބަހީ: އެ ދެ އަންހެންކުދިންގެ ބައްޕާގެ އަރިހަށް) ވަޑައިގެން އެކަލޭގެފާނުގެ ވާހަކަ ކިޔައިދެއްވި ހިނދު، އެކަލޭގެފާނު (އެބަހީ: އެ ދެ އަންހެންކުދިންގެ ބައްޕާ) ވިދާޅުވިއެވެ. ކަލޭގެފާނު ބިރުފުޅު ނުގަންނާށެވެ! އަނިޔާވެރިވީ މީހުންގެ ކިބައިން ކަލޭގެފާނު ސަލާމަތް ވެވަޑައިގެންފީމުއެވެ.\n﴿٢٦﴾ قَالَتْ إِحْدَاهُمَا يَا أَبَتِ اسْتَأْجِرْهُ ۖ إِنَّ خَيْرَ مَنِ اسْتَأْجَرْتَ الْقَوِيُّ الْأَمِينُ އެ ދެ އަންހެނުންކުރެ އެކަކު ދެންނެވިއެވެ. އޭ ބައްޕާއެވެ! އޭނާއަށް ނޯކިރީއެއް ދެއްވާފައި ބަހައްޓަވާށެވެ! ހަމަކަށަވަރުން، ކަލޭގެފާނު ނޯކަރެއް ކަމުގައި ބަހައްޓަވަން އެންމެރަނގަޅު މީހަކީ، ގައިބާރުހުރި އަމާނާތްތެރިޔެކެވެ.\n﴿٢٧﴾ قَالَ إِنِّي أُرِيدُ أَنْ أُنكِحَكَ إِحْدَى ابْنَتَيَّ هَاتَيْنِ عَلَىٰ أَن تَأْجُرَنِي ثَمَانِيَ حِجَجٍ ۖ فَإِنْ أَتْمَمْتَ عَشْرًا فَمِنْ عِندِكَ ۖ وَمَا أُرِيدُ أَنْ أَشُقَّ عَلَيْكَ ۚ سَتَجِدُنِي إِن شَاءَ اللَّهُ مِنَ الصَّالِحِينَ އެކަލޭގެފާނު ވިދާޅުވިއެވެ. ހަމަކަށަވަރުން، ތިމަން ގަސްދުކުރަނީ ތިމަންގެ މިތިބަ ދެ އަންހެން ދަރިންކުރެ އެކަކު، ކަލޭގެފާނާ ދެވުމަށެވެ. އަށްއަހަރު ވަންދެން ތިމަންނާއަށް خدمة ކޮށްދެއްވުމުގެ شرط ގެ މަތިންނެވެ. ފަހެ، ދިހައަހަރު ކަލޭގެފާނު ހަމަކުރައްވައިފިނަމަ، އެއީ ކަލޭގެފާނުގެ ހެޔޮފުޅުކަމެވެ. އަދި ކަލޭގެފާނަށް އުނދަގޫކުރާކަށް ތިމަން ނޭދެމެވެ. اللَّه އިރާދަކުރެއްވިއްޔާ ތިމަންނާއީ صالح ންގެ ތެރެއިންވާ މީހެއްކަން ކަލޭގެފާނު ދެކެވަޑައިގަންނަވާނޫއެވެ.\n﴿٢٨﴾ قَالَ ذَٰلِكَ بَيْنِي وَبَيْنَكَ ۖ أَيَّمَا الْأَجَلَيْنِ قَضَيْتُ فَلَا عُدْوَانَ عَلَيَّ ۖ وَاللَّهُ عَلَىٰ مَا نَقُولُ وَكِيلٌ އެކަލޭގެފާނު (އެބަހީ: موسى ގެފާނު) ވިދާޅުވިއެވެ. އެއީ ތިމަންނާއާ ކަލޭގެފާނާ ދެމެދު އެއްބަސްވީގޮތެވެ. ދެ މުއްދަތުންކުރެ ކޮންމެ މުއްދަތެއް ތިމަން ވޭތިކުރިޔަސް، ފަހެ، ތިމަންގެ މައްޗަކަށް ދެކޮޅުވެރިވުމެއްނެތެވެ. އަދި ތިމަންމެން މި ބުނާބަހުގެ މައްޗަށް اللَّه ހެކިވެވޮޑިގެންވެއެވެ.\n﴿٢٩﴾ ۞ فَلَمَّا قَضَىٰ مُوسَى الْأَجَلَ وَسَارَ بِأَهْلِهِ آنَسَ مِن جَانِبِ الطُّورِ نَارًا قَالَ لِأَهْلِهِ امْكُثُوا إِنِّي آنَسْتُ نَارًا لَّعَلِّي آتِيكُم مِّنْهَا بِخَبَرٍ أَوْ جَذْوَةٍ مِّنَ النَّارِ لَعَلَّكُمْ تَصْطَلُونَ ފަހެ، موسى ގެފާނު އެ މުއްދަތު ހަމަކުރައްވައި، އެކަލޭގެފާނުގެ أهل ވެރިންނާއެކު (ދަތުރުކުރައްވައި) ވަޑައިގެންނެވިހިނދު، طور ފަރުބަދައިގެ ކައިރިން އަލިފާންގަނޑެއް ފެނިވަޑައިގަތެވެ. އެކަލޭގެފާނު، އެކަލޭގެފާނުގެ أهل ވެރިންނަށް ވިދާޅުވިއެވެ. ތިޔަބައިމީހުން މިތާ ތިބޭށެވެ! ހަމަކަށަވަރުން، ތިމަންނާއަށް އަލިފާންގަނޑެއް ފެނިއްޖެއެވެ. ތިޔަބައިމީހުންގެ ގާތަށް އެތަނުން خبر އެއް ނުވަތަ ތިޔަބައިމީހުން ހީފިލުވުމަށް އަލިފާންކޮޅެއް ގެނެސްދެވޭތޯ ބަލާހުށީމެވެ.\n﴿٣٠﴾ فَلَمَّا أَتَاهَا نُودِيَ مِن شَاطِئِ الْوَادِ الْأَيْمَنِ فِي الْبُقْعَةِ الْمُبَارَكَةِ مِنَ الشَّجَرَةِ أَن يَا مُوسَىٰ إِنِّي أَنَا اللَّهُ رَبُّ الْعَالَمِينَ ފަހެ، އެކަލޭގެފާނު އެ އަލިފާންގަނޑުގެ ކައިރިޔަށް ވަޑައިގަތްހިނދު، ވާދީގެ ކަނާތްފަރާތުގައިވާ بركات ތެރި ތަނަކުން ގަހެއްގެ ތެރެއިން އެކަލޭގެފާނަށް ނިދާއިއްވެވިއެވެ. އޭ موسى ގެފާނެވެ! ހަމަކަށަވަރުން، ތިމަންރަސްކަލާނގެއީ، عالم ތަކުގެ ވެރި اللَّه އެވެ.\n﴿٣١﴾ وَأَنْ أَلْقِ عَصَاكَ ۖ فَلَمَّا رَآهَا تَهْتَزُّ كَأَنَّهَا جَانٌّ وَلَّىٰ مُدْبِرًا وَلَمْ يُعَقِّبْ ۚ يَا مُوسَىٰ أَقْبِلْ وَلَا تَخَفْ ۖ إِنَّكَ مِنَ الْآمِنِينَ އަދި ކަލޭގެފާނުގެ އަސާކޮޅު އެއްލަވާށެވެ! ފަހެ، އެ އަސާކޮޅު (އެއްލެވީމާ) ހަރުފައެއް ފަދައިން ހެލިފެލިވާތީ އެކަލޭގެފާނު ދެކެވަޑައިގަތްހިނދު (ބިރުފުޅުން) ފުރަގަަސްދެއްވައި ދުވެވަޑައިގަތެވެ. އަދި އެނބުރި ވަޑައެއްނުގަތެވެ. (وحى އިއްވެވިއެވެ.) އޭ موسى ގެފާނެވެ! ކުރިމަތިލައްވައި ވަޑައިގަންނަވާށެވެ! އަދި ބިރުފުޅު ނުގަންނާށެވެ! ހަމަކަށަވަރުން، ކަލޭގެފާނުވަނީ އަމާންކަން ލިބިގެންވާ މީހުންގެ ތެރެއިންނެވެ.\n﴿٣٢﴾ اسْلُكْ يَدَكَ فِي جَيْبِكَ تَخْرُجْ بَيْضَاءَ مِنْ غَيْرِ سُوءٍ وَاضْمُمْ إِلَيْكَ جَنَاحَكَ مِنَ الرَّهْبِ ۖ فَذَانِكَ بُرْهَانَانِ مِن رَّبِّكَ إِلَىٰ فِرْعَوْنَ وَمَلَئِهِ ۚ إِنَّهُمْ كَانُوا قَوْمًا فَاسِقِينَ އަދި ކަލޭގެފާނު ހެދުންކޮޅުގެ މަންސަފާއަށް އަތްޕުޅު ލައްވާށެވެ! އެއްވެސް ބަލިމަޑުކަމެއްގެ ނުބަޔަކާނުލައި، ހުދުކޮށް (ވިދަވިދާ އޮންނަ ގޮތުގައި) އެ އަތްޕުޅު ނުކުންނާނެތެވެ. އަދި ކަލޭގެފާނުގެ އަތްޕުޅު، ބިރުވެރިކަމުން ކަލޭގެފާނުގެ އަރިކަށިފުޅަށް ލަފައިލައްވާށެވެ! ފަހެ، އެ ދެކަންތަކަކީ، ކަލޭގެފާނުގެ ވެރިރަސްކަލާނގެ حضرة ން فرعون އާއި، އޭނާގެ ބޮޑުންނަށް (ދެއްކެވުމަށް) ވާ ދެ حجّة އެވެ. ހަމަކަށަވަރުން، فاسق ބަޔަކު ކަމުގައި އެއުރެންވޫއެވެ.\n﴿٣٣﴾ قَالَ رَبِّ إِنِّي قَتَلْتُ مِنْهُمْ نَفْسًا فَأَخَافُ أَن يَقْتُلُونِ އެކަލޭގެފާނު ދެންނެވިއެވެ. އަޅުގެ ވެރިރަސްކަލާކޮ! ހަމަކަށަވަރުން، މިއަޅާވަނީ، އެއުރެންގެ ތެރެއިން މީހަކު قتل ކޮށްފައެވެ. ފަހެ، އެއުރެން މިއަޅާ قتل ކޮށްފާނެތީ، މިއަޅާ ބިރުގަނެތެވެ.\n﴿٣٤﴾ وَأَخِي هَارُونُ هُوَ أَفْصَحُ مِنِّي لِسَانًا فَأَرْسِلْهُ مَعِيَ رِدْءًا يُصَدِّقُنِي ۖ إِنِّي أَخَافُ أَن يُكَذِّبُونِ އަދި މިއަޅާގެ أخ، هارون މިއަޅާއަށްވުރެ ދޫފަސޭހަކަން ބޮޑެވެ. ފަހެ، އަޅުގެ ބަސްތެދުކޮށް އަޅާއަށް އެހީތެރިވުމަށް މިއަޅާއަށް އެކުގައި އެކަލޭގެފާނު رسول ކަމާއިގެން ފޮނުއްވައިފާނދޭވެ! ހަމަކަށަވަރުން، އެއުރެން މިއަޅާ ދޮގުކޮށްފާނެކަމަށް މިއަޅާ ބިރުގަނެތެވެ.\n﴿٣٥﴾ قَالَ سَنَشُدُّ عَضُدَكَ بِأَخِيكَ وَنَجْعَلُ لَكُمَا سُلْطَانًا فَلَا يَصِلُونَ إِلَيْكُمَا ۚ بِآيَاتِنَا أَنتُمَا وَمَنِ اتَّبَعَكُمَا الْغَالِبُونَ އެކަލާނގެ وحى ކުރެއްވިއެވެ. ކަލޭގެފާނުގެ أخ ފޮނުއްވުމުން ކަލޭގެފާނުގެ މުލައްދަނޑިފުޅަށް ތިމަންރަސްކަލާނގެ ގަދަކަން ދެއްވާހުށީމެވެ. އަދި ތިޔަ ދެކަލުންނަށް ބާރެއް ދެއްވާހުށީމެވެ. ފަހެ، ތިމަންރަސްކަލާނގެ ދެއްވި معجزات ގެ ސަބަބުން، އެއުރެންނަކަށް ތިޔަ ދެކަލުންނާ ހަމައަށް (އުނދަގުލެއް ދޭކަށް) ނާދެވޭހުށްޓެވެ. ތިޔަ ދެކަލުންނާއި، ތިޔަ ދެކަލުންނަށް تبع ވީ މީހުންނަކީ (نصر ލިބި) ގަދަވާނޭ މީހުންނެވެ.\n﴿٣٦﴾ فَلَمَّا جَاءَهُم مُّوسَىٰ بِآيَاتِنَا بَيِّنَاتٍ قَالُوا مَا هَٰذَا إِلَّا سِحْرٌ مُّفْتَرًى وَمَا سَمِعْنَا بِهَٰذَا فِي آبَائِنَا الْأَوَّلِينَ ފަހެ، ބަޔާންވެގެންވާ حال، ތިމަންރަސްކަލާނގެ ހެކިތަކާއިގެން موسى ގެފާނު އެއުރެންގެ ގާތަށް ވަޑައިގަތްހިނދު، އެއުރެން ބުނޫއެވެ. މިއީ އަމިއްލައަށް ހަދައިގެންއުޅޭ ޖާދޫއެއްކަމުގައި ނޫނީ ނުވެތެވެ. އަދި ތިމަންމެންގެ ކުރީގައި އުޅުނު ކާބަފައިންގެ ތެރޭގައިވެސް މިފަދަ ވާހަކައެއް (ވާކަމަކަށް) ތިމަންމެން ނާހަމުއެވެ.\n﴿٣٧﴾ وَقَالَ مُوسَىٰ رَبِّي أَعْلَمُ بِمَن جَاءَ بِالْهُدَىٰ مِنْ عِندِهِ وَمَن تَكُونُ لَهُ عَاقِبَةُ الدَّارِ ۖ إِنَّهُ لَا يُفْلِحُ الظَّالِمُونَ އަދި موسى ގެފާނު ވިދާޅުވިއެވެ. އެކަލާނގެ حضرة ން ތެދުމަގާއިގެން އައީ ކާކުކަން، އަދި آخرة ދުވަހުން تعريف ލިބިގެންވާ ނިމުމެއް ލިބޭނީ ކާކަށްކަން، އެންމެމޮޅަށް ދެނެވޮޑިގެންވަނީ ތިމަންމެންގެ ވެރިރަސްކަލާނގެއެވެ. ހަމަކަށަވަރުން، އަނިޔާވެރިންނެއް ނުދިނޭނެތެވެ.\n﴿٣٨﴾ وَقَالَ فِرْعَوْنُ يَا أَيُّهَا الْمَلَأُ مَا عَلِمْتُ لَكُم مِّنْ إِلَٰهٍ غَيْرِي فَأَوْقِدْ لِي يَا هَامَانُ عَلَى الطِّينِ فَاجْعَل لِّي صَرْحًا لَّعَلِّي أَطَّلِعُ إِلَىٰ إِلَٰهِ مُوسَىٰ وَإِنِّي لَأَظُنُّهُ مِنَ الْكَاذِبِينَ فرعون ބުންޏެވެ. އޭ (އަހުރެންގެ قوم ގެ) ބޮޑުންނޭވެ! އަހުރެން ފިޔަވައި އެހެން إله އަކު ތިޔަބައިމީހުންނަށް ވާކަމެއް އަހުރެންނަށް އެނގިފައެއް ނުވެތެވެ. އޭ هامان އެވެ! އަހުރެންނަށް މަށިން އީޓު ހަދައިދޭށެވެ! އަދި އަހުރެންނަށް އުސްގަނޑުވަރެއް ތައްޔާރުކޮށްދޭށެވެ! (އެއީ) موسى ގެފާނުންގެ إله އަހުރެންނަށް ފެނޭތޯއެވެ. އަދި ހަމަކަށަވަރުން، އަހުރެންނަށް ހީވަނީ، އެކަލޭގެފާނުވަނީ ދޮގުވެރިންގެ ތެރެއިން ކަމަށެވެ.\n﴿٣٩﴾ وَاسْتَكْبَرَ هُوَ وَجُنُودُهُ فِي الْأَرْضِ بِغَيْرِ الْحَقِّ وَظَنُّوا أَنَّهُمْ إِلَيْنَا لَا يُرْجَعُونَ އަދި އޭނާއާއި، އޭނާގެ لشكر حق އަކާ ނުލައި ބިމުގައި ބޮޑާވެގަތެވެ. އަދި ތިމަންރަސްކަލާނގެ حضرة އަށް އެއުރެން އަނބުރާ رجوع ނުކުރައްވާނެކަމަށް އެއުރެން ހީކުރޫއެވެ.\n﴿٤٠﴾ فَأَخَذْنَاهُ وَجُنُودَهُ فَنَبَذْنَاهُمْ فِي الْيَمِّ ۖ فَانظُرْ كَيْفَ كَانَ عَاقِبَةُ الظَّالِمِينَ ފަހެ، ތިމަންރަސްކަލާނގެ އޭނާއާއި، އޭނާގެ لشكر ހިއްޕަވައި، ދެން ތިމަންރަސްކަލާނގެ އެއުރެން ކަނޑު ލެއްވީމެވެ. ފަހެ، އަނިޔާވެރިންގެ ނިމުންވަނީ ކޮންފަދައަކުންކަން ކަލޭގެފާނު ދެކެވަޑައިގަންނަވާށެވެ!\n﴿٤١﴾ وَجَعَلْنَاهُمْ أَئِمَّةً يَدْعُونَ إِلَى النَّارِ ۖ وَيَوْمَ الْقِيَامَةِ لَا يُنصَرُونَ އަދި ނަރަކަޔަށް (ވަނުމަށް މީސްތަކުންނަށް) ގޮވާ زعيم ން ކަމުގައި ތިމަންރަސްކަލާނގެ އެއުރެން ލެއްވީމެވެ. އަދި قيامة ދުވަހުން އެއުރެންނަކަށް نصر އެއް ނުލިބޭނެތެވެ.\n﴿٤٢﴾ وَأَتْبَعْنَاهُمْ فِي هَٰذِهِ الدُّنْيَا لَعْنَةً ۖ وَيَوْمَ الْقِيَامَةِ هُم مِّنَ الْمَقْبُوحِينَ އަދި ތިމަންރަސްކަލާނގެ މިދުނިޔެމަތީގައިވެސް، އެއުރެންނަށް لعنة ލެއްވީމެވެ. އަދި قيامة ދުވަހުގައި، އެއުރެންނީ (اللَّه ގެ رحمة ން) ދުރުކުރައްވާފައިވާ ބަޔެކެވެ.\n﴿٤٣﴾ وَلَقَدْ آتَيْنَا مُوسَى الْكِتَابَ مِن بَعْدِ مَا أَهْلَكْنَا الْقُرُونَ الْأُولَىٰ بَصَائِرَ لِلنَّاسِ وَهُدًى وَرَحْمَةً لَّعَلَّهُمْ يَتَذَكَّرُونَ އަދި ހަމަކަށަވަރުން، އިހުގެ جيل ތައް ހަލާކު ކުރެއްވުމަށްފަހުގައި، ތިމަންރަސްކަލާނގެ موسى ގެފާނަށް ފޮތް ދެއްވީމެވެ. (އެއީ) މީސްތަކުންނަށް ހުރި عبرة އެއް ކަމުގައްޔާއި، ތެދުމަގެއް ކަމުގައްޔާއި، رحمة އެއް ކަމުގައެވެ. (އެއީ) އެއުރެން ހަނދުމަކުރުމަށްޓަކައެވެ.\n﴿٤٤﴾ وَمَا كُنتَ بِجَانِبِ الْغَرْبِيِّ إِذْ قَضَيْنَا إِلَىٰ مُوسَى الْأَمْرَ وَمَا كُنتَ مِنَ الشَّاهِدِينَ (އޭ محمد ގެފާނެވެ!) އަދި ތިމަންރަސްކަލާނގެ موسى ގެފާނަށް أمر ތައް ކަނޑައެޅުއްވިހިނދު (ފަރުބަދައިގެ) ހުޅަނގުފަރާތުގައި ކަލޭގެފާނު ވަޑައިގެން ނުވަމުއެވެ. އަދި (އެތަނަށް) حاضر ވި މީހުންގެ ތެރެޔަކުންވެސް ކަލޭގެފާނު ވެވަޑައިގެން ނުވަމުއެވެ.\n﴿٤٥﴾ وَلَٰكِنَّا أَنشَأْنَا قُرُونًا فَتَطَاوَلَ عَلَيْهِمُ الْعُمُرُ ۚ وَمَا كُنتَ ثَاوِيًا فِي أَهْلِ مَدْيَنَ تَتْلُو عَلَيْهِمْ آيَاتِنَا وَلَٰكِنَّا كُنَّا مُرْسِلِينَ އެހެނެއްކަމަކު (އޭގެފަހަށް) ތިމަންރަސްކަލާނގެ އެތައް جيل އެއްގެ މީހުން އުފެއްދެވީމެވެ. ފަހެ، އެއުރެންގެ މައްޗަށް ޒަމާން ދިގުވެގެންދިޔައެވެ. އަދި مدين ގެ أهل ވެރިންގެ ތެރޭގައި އެއުރެންނަށް ތިމަންރަސްކަލާނގެ آية ތައް ކިޔަވައި ދެއްވާކަށް ކަލޭގެފާނު ނުހުންނަވަމުއެވެ. އެހެނެއްކަމަކު، ކަލޭގެފާނު رسول ކަމާއިގެން ފޮނުއްވީ (އަދި އެ خبر ތައް ކަލޭގެފާނަށް އެންގެވީ) ތިމަންރަސްކަލާނގެއެވެ.\n﴿٤٦﴾ وَمَا كُنتَ بِجَانِبِ الطُّورِ إِذْ نَادَيْنَا وَلَٰكِن رَّحْمَةً مِّن رَّبِّكَ لِتُنذِرَ قَوْمًا مَّا أَتَاهُم مِّن نَّذِيرٍ مِّن قَبْلِكَ لَعَلَّهُمْ يَتَذَكَّرُونَ (އޭ محمد ގެފާނެވެ!) އަދި ތިމަންރަސްކަލާނގެ (موسى ގެފާނަށް) ނިދާއިއްވެވިހިނދު، طور ފަރުބަދައިގެ ކައިރިއަކު ކަލޭގެފާނު ވަޑައިގެންނުވަމުއެވެ. އެހެނެއްކަމަކު (ކަލޭގެފާނު ފޮނުއްވާފައިވަނީ) ކަލޭގެފާނުގެ ވެރިރަސްކަލާނގެ حضرة ންވާ رحمة އެއް ކަމުގައެވެ. (އެއީ) ކަލޭގެފާނުގެ ކުރީގައި އެއުރެންގެގާތަށް إنذار ކުރައްވާ رسول އަކު ވަޑައިގެންފައިނުވާ قوم އެއްގެ މީހުންނަށް إنذار ކުރެއްވުމަށްޓަކައެވެ. (އެއީ) އެއުރެން ހަނދުމަކުރުމަށްޓަކައެވެ.\n﴿٤٧﴾ وَلَوْلَا أَن تُصِيبَهُم مُّصِيبَةٌ بِمَا قَدَّمَتْ أَيْدِيهِمْ فَيَقُولُوا رَبَّنَا لَوْلَا أَرْسَلْتَ إِلَيْنَا رَسُولًا فَنَتَّبِعَ آيَاتِكَ وَنَكُونَ مِنَ الْمُؤْمِنِينَ އަދި އެއުރެންގެ އަތްތަކުން އިސްކުޅަ عمل ތަކުގެ ސަބަބުން އެއުރެންނަށް مصيبة އެއް ނުޖެހޭނެނަމަ (ތިމަންރަސްކަލާނގެ رسول ބޭކަލުން ނުފޮނުއްވީމުހެވެ.) ފަހެ، އޭރުން އެއުރެން ބުނާނެތެވެ. އަޅަމެންގެ ވެރިރަސްކަލާކޮ! އަޅަމެންގެ ގާތަށް އިބަރަސްކަލާނގެ رسول އަކު ނުފޮނުއްވީ ކީއްވެގެންތޯއެވެ؟ އޭރުން އަޅަމެން އިބަރަސްކަލާނގެ آية ތަކަށް تبع ވެ، مؤمن ންގެ ތެރެއިން ވެއްޖައީމުހެވެ.\n﴿٤٨﴾ فَلَمَّا جَاءَهُمُ الْحَقُّ مِنْ عِندِنَا قَالُوا لَوْلَا أُوتِيَ مِثْلَ مَا أُوتِيَ مُوسَىٰ ۚ أَوَلَمْ يَكْفُرُوا بِمَا أُوتِيَ مُوسَىٰ مِن قَبْلُ ۖ قَالُوا سِحْرَانِ تَظَاهَرَا وَقَالُوا إِنَّا بِكُلٍّ كَافِرُونَ ފަހެ، ތިމަންރަސްކަލާނގެ حضرة ން އެއުރެންގެގާތަށް حق ތެދުމަގު އައިހިނދު (އެބަހީ: ތެދުމަގާއިގެން محمد ގެފާނު ވަޑައިގަތްހިނދު) އެއުރެން ބުނޫއެވެ. موسى ގެފާނަށް ދެއްވިފަދަ معجزات ތަކެއް އެކަލޭގެފާނަށް ނުދެއްވީ ކީއްވެގެން ހެއްޔެވެ؟ މީގެކުރިން موسى ގެފާނަށް ދެއްވި އެއްޗަކަށް، އެއުރެން ފަހެ، كافر ވެފައެއް ނުވޭހެއްޔެވެ؟ އެއުރެން ބުނޫއެވެ. (توراة އާއި قرآن އަކީ) އެކަތި އަނެކައްޗަށް ވާގިވެރިވާ ދެ ޖާދޫއެކެވެ. އަދި އެއުރެން ބުނޫއެވެ. ހަމަކަށަވަރުން، އެއިންކޮންމެ އެއްޗަކަށް ތިމަންމެން كافر ވަމުއެވެ.\n﴿٤٩﴾ قُلْ فَأْتُوا بِكِتَابٍ مِّنْ عِندِ اللَّهِ هُوَ أَهْدَىٰ مِنْهُمَا أَتَّبِعْهُ إِن كُنتُمْ صَادِقِينَ ކަލޭގެފާނު ވިދާޅުވާށެވެ! ތިޔަބައިމީހުން ތެދުވެރިން ކަމުގައިވާނަމަ، ފަހެ، އެ ދެފޮތަށްވުރެ ތެދުމަގު ދެއްކުންބޮޑު ފޮތެއް، ތިމަންކަލޭގެފާނު އެއަށް تبع ވުމަށް، اللَّه ގެ حضرة ން ތިޔަބައިމީހުން ނިކަން ގެނެސްބަލާށެވެ!\n﴿٥٠﴾ فَإِن لَّمْ يَسْتَجِيبُوا لَكَ فَاعْلَمْ أَنَّمَا يَتَّبِعُونَ أَهْوَاءَهُمْ ۚ وَمَنْ أَضَلُّ مِمَّنِ اتَّبَعَ هَوَاهُ بِغَيْرِ هُدًى مِّنَ اللَّهِ ۚ إِنَّ اللَّهَ لَا يَهْدِي الْقَوْمَ الظَّالِمِينَ ފަހެ، އެއުރެން ކަލޭގެފާނަށް އިޖާބަ ނުދިންނަމަ (އެބަހީ: ކަލޭގެފާނު އެއުރެންގެ ކިބައިން އެދިވަޑައިގެންނެވި ކަންތައް، އެއުރެންނަށް ނުކުރެވިއްޖެނަމަ) ފަހެ، ދެނެވަޑައިގަންނަވާށެވެ! ހަމަކަށަވަރުން، އެއުރެން އެ تبع ވަނީ، ހަމައެކަނި އެއުރެންގެ (ނުބައި) އެދުންތަކަށެވެ. އަދި اللَّه ގެ حضرة ން ތެދުމަގަކާނުލައި، އެމީހެއްގެ އަމިއްލަ އެދުމަށް تبع ވީ މީހަކަށްވުރެ މަގުފުރެދުންބޮޑީ ކާކުހެއްޔެވެ؟ ހަމަކަށަވަރުން، އަނިޔާވެރި ބަޔަކަށް اللَّه ތެދުމަގެއް ނުދައްކަވާނެތެވެ.\n﴿٥١﴾ ۞ وَلَقَدْ وَصَّلْنَا لَهُمُ الْقَوْلَ لَعَلَّهُمْ يَتَذَكَّرُونَ އަދި ހަމަކަށަވަރުން، ތިމަންރަސްކަލާނގެ وحى ގެ ބަސްފުޅު (އެބަހީ: قرآن) ވިދިވިދިގެން ބާވައިލައްވައި، އެއުރެންނާ ހަމަޔަށް ގެނެސްދެއްވީމެވެ. (އެއީ) އެއުރެން ހަނދުމަކުރުމަށްޓަކައެވެ.\n﴿٥٢﴾ الَّذِينَ آتَيْنَاهُمُ الْكِتَابَ مِن قَبْلِهِ هُم بِهِ يُؤْمِنُونَ މީގެކުރިން ތިމަންރަސްކަލާނގެ ފޮތްދެއްވި މީހުން (އެބަހީ: توراة އާއި إنجيل ގެ أهل ވެރިންކުރެ إسلام ވި މީހުން) އެފޮތަށް (އެބަހީ: قرآن އަށް) إيمان ވެއެވެ.\n﴿٥٣﴾ وَإِذَا يُتْلَىٰ عَلَيْهِمْ قَالُوا آمَنَّا بِهِ إِنَّهُ الْحَقُّ مِن رَّبِّنَا إِنَّا كُنَّا مِن قَبْلِهِ مُسْلِمِينَ އަދި އެއުރެންނަށް އެ ފޮތް ކިޔަވައިދެވޭހިނދު އެއުރެން ބުނެތެވެ. ތިމަންމެން އެެ ފޮތަށް إيمان ވެއްޖައީމުއެވެ. ހަމަކަށަވަރުން، އެއީ ތިމަންމެންގެ ވެރިރަސްކަލާނގެ حضرة ން އައި حق ތެދެވެ. ހަމަކަށަވަރުން، ތިމަންމެން މީގެކުރީގައިވެސް مسلم ން ކަމުގައިވީމުއެވެ.\n﴿٥٤﴾ أُولَٰئِكَ يُؤْتَوْنَ أَجْرَهُم مَّرَّتَيْنِ بِمَا صَبَرُوا وَيَدْرَءُونَ بِالْحَسَنَةِ السَّيِّئَةَ وَمِمَّا رَزَقْنَاهُمْ يُنفِقُونَ އެއުރެންނީ، ކެތްތެރިވިކަމަށްޓަކައި، އެއުރެންނަށް ދެފަހަރަށް ދަރުމަ ދެއްވާނޭ މީހުންނެވެ. އަދި އެއުރެން ހެއުކަންތައް މެދުވެރިކޮށް ނުބައިކަންތައް دفاع ކުރެތެވެ. އަދި ތިމަންރަސްކަލާނގެ އެއުރެންނަށް ދެއްވި ތަކެތިން އެއުރެން ހޭދަކުރެތެވެ.\n﴿٥٥﴾ وَإِذَا سَمِعُوا اللَّغْوَ أَعْرَضُوا عَنْهُ وَقَالُوا لَنَا أَعْمَالُنَا وَلَكُمْ أَعْمَالُكُمْ سَلَامٌ عَلَيْكُمْ لَا نَبْتَغِي الْجَاهِلِينَ އަދި އެއުރެންނަށް ބޭކާރު ވާހަކަ އިވޭހިނދު، އެއުރެން އެއިން އެއްކިބާވެގަނެތެވެ. އަދި އެއުރެން ބުނެތެވެ. ތިމަންމެންނަށް، ތިމަންމެންގެ عمل ތަކެވެ. އަދި ތިޔަބައިމީހުންނަށް ތިޔަބައިމީހުންގެ عمل ތަކެވެ. ތިމަންމެންނާ ތިޔަބައިމީހުންނާ ވަތްކެވެ. (އެހެނީ) ތިމަންމެން جاهل ންނާއެކު އުޅުމަކަށް ނޭދެމުއެވެ.\n﴿٥٦﴾ إِنَّكَ لَا تَهْدِي مَنْ أَحْبَبْتَ وَلَٰكِنَّ اللَّهَ يَهْدِي مَن يَشَاءُ ۚ وَهُوَ أَعْلَمُ بِالْمُهْتَدِينَ ހަމަކަށަވަރުން، ކަލޭގެފާނު އެދިވަޑައިގަންނަވާހާ މީހަކަށް ކަލޭގެފާނަކަށް ތެދުމަގެއް ނުދެއްކެވޭނެތެވެ. އެހެނެއްކަމަކު، اللَّه، އެކަލާނގެ އިރާދަކުރެއްވި އަޅަކަށް ތެދުމަގު ދައްކަވަތެވެ. އަދި ތެދުމަގު ލިބެނިވި މީހުން މޮޅަށް ދެނެވޮޑިގެންވަނީ އެކަލާނގެއެވެ.\n﴿٥٧﴾ وَقَالُوا إِن نَّتَّبِعِ الْهُدَىٰ مَعَكَ نُتَخَطَّفْ مِنْ أَرْضِنَا ۚ أَوَلَمْ نُمَكِّن لَّهُمْ حَرَمًا آمِنًا يُجْبَىٰ إِلَيْهِ ثَمَرَاتُ كُلِّ شَيْءٍ رِّزْقًا مِّن لَّدُنَّا وَلَٰكِنَّ أَكْثَرَهُمْ لَا يَعْلَمُونَ އަދި އެއުރެން ބުނޫއެވެ. ތިމަންމެން ކަލޭގެފާނާއެކު ތެދުމަގަށް تبع ވެއްޖެނަމަ، ތިމަންމެން ރަށުން ތިމަންމެން ޖަހައިގަނެވޭ ހުށްޓެވެ. أمان ކަން ލިބިގެންވާ حرم އެއް ތިމަންރަސްކަލާނގެ އެއުރެންނަށްޓަކައި ނުލައްވަންހެއްޔެވެ؟ އެތަނަށް ތިމަންރަސްކަލާނގެ حضرة ން ލިބެނިވި رزق އެއްގެ ގޮތުގައި، ހުރިހާ ބާވަތެއްގެ މޭވާ ގެނެވެއެވެ. އެހެނެއްކަމަކު، އެއުރެންކުރެ ގިނަމީހުން އެކަމެއް ނުދަނެތެވެ.\n﴿٥٨﴾ وَكَمْ أَهْلَكْنَا مِن قَرْيَةٍ بَطِرَتْ مَعِيشَتَهَا ۖ فَتِلْكَ مَسَاكِنُهُمْ لَمْ تُسْكَن مِّن بَعْدِهِمْ إِلَّا قَلِيلًا ۖ وَكُنَّا نَحْنُ الْوَارِثِينَ އަދި އެއުރެންނަށް ދެއްވި ދިރިއުޅުމުގެ ތަނަވަސްކަމުގެ މައްޗަށް كبر ވެރިވެގެން އުޅުނު ކިތައްކިތައް ރަށުގެ أهل ވެރިން ތިމަންރަސްކަލާނގެ ހަލާކުކޮށްލެއްވިން ހެއްޔެވެ؟ ފަހެ، އެއުރެންގެ ގެދޮރު (ފެންނާން) އެހުރީއެވެ. ވަރަށްމަދު ހިނދުކޮޅެއްގައި މެނުވީ، އެއިން ގެއެއްގައި އެއުރެންނަށްފަހު، މީހަކަށް ނޫޅެވެތެވެ. އަދި ދެމިހުންނަނިވި ވާރުތަވެރިޔަކީވެސް ތިމަންރަސްކަލާނގެއެވެ. (އެބަހީ: އެންމެހާ ތަކެތި ފަނާވެދިއުމަށްފަހުވެސް ދިރިދެމިވޮޑިގެންވަނީ ތިމަންރަސްކަލާނގެއެވެ.)\n﴿٥٩﴾ وَمَا كَانَ رَبُّكَ مُهْلِكَ الْقُرَىٰ حَتَّىٰ يَبْعَثَ فِي أُمِّهَا رَسُولًا يَتْلُو عَلَيْهِمْ آيَاتِنَا ۚ وَمَا كُنَّا مُهْلِكِي الْقُرَىٰ إِلَّا وَأَهْلُهَا ظَالِمُونَ އަދި ރަށްތަކުގެ ތެރެއިން މައިރަށަށް، ތިމަންރަސްކަލާނގެ آية ތައް ކިޔަވައި ވިދާޅުވެ ދެއްވާނޭ رسول އަކު ފޮނުއްވައިފުމަށް ދާނދެން ކަލޭގެފާނުގެ ވެރިރަސްކަލާނގެ އެރަށްތައް ހަލާކުކޮށެއް ނުލައްވަތެވެ. އެތަންތާނގެ أهل ވެރިން އަނިޔާވެރިވާ حال ގައި މެނުވީ، ތިމަންރަސްކަލާނގެ އެރަށްތައް ހަލާކެއް ނުކުރައްވަމެވެ.\n﴿٦٠﴾ وَمَا أُوتِيتُم مِّن شَيْءٍ فَمَتَاعُ الْحَيَاةِ الدُّنْيَا وَزِينَتُهَا ۚ وَمَا عِندَ اللَّهِ خَيْرٌ وَأَبْقَىٰ ۚ أَفَلَا تَعْقِلُونَ އަދި ތިޔަބައިމީހުންނަށް ދެއްވި ކޮންމެ އެއްޗަކީ، ދުނިޔޭގެ ދިރިއުޅުމުގެ ވަގުތީ އުފަލެކެވެ. އަދި އެތާނގެ ޒީނަތްތެރިކަމެވެ. އަދި اللَّه ގެ حضرة ގައިވާ ތަކެތި ހެޔޮކަން ބޮޑުވެފައި، ދެމިހުރުން ބޮޑެވެ. ފަހެ، ތިޔަބައިމީހުންނަކަށް ނުވިސްނޭ ހެއްޔެވެ؟\n﴿٦١﴾ أَفَمَن وَعَدْنَاهُ وَعْدًا حَسَنًا فَهُوَ لَاقِيهِ كَمَن مَّتَّعْنَاهُ مَتَاعَ الْحَيَاةِ الدُّنْيَا ثُمَّ هُوَ يَوْمَ الْقِيَامَةِ مِنَ الْمُحْضَرِينَ ފަހެ، އެމީހަކަށް ރިވެތިވެގެންވާ وعد އަކުން ތިމަންރަސްކަލާނގެ وعد ކުރައްވާފައިވާ، އަދި އެ وعد ކުރެއްވެވިކަމެއް ލިބެނިވި މީހަކީ، ދުނިޔޭގެ ދިރިއުޅުމުގެ ވަގުތީ އުފާ ތިމަންރަސްކަލާނގެ އެމީހަކަށް ދެއްވި މީހަކާ އެއްފަދަ މީހެއް ހެއްޔެވެ؟ ދެން قيامة ދުވަހުން، އެމީހާވާހުށީ (عقوبات ލިބުމަށް) حاضر ކުރައްވާ މީހުންގެ ތެރެއިންނެވެ.\n﴿٦٢﴾ وَيَوْمَ يُنَادِيهِمْ فَيَقُولُ أَيْنَ شُرَكَائِيَ الَّذِينَ كُنتُمْ تَزْعُمُونَ އަދި އެއުރެންނަށް (އެބަހީ: مشرك ންނަށް) އެކަލާނގެ ނިދާ އިއްވަވާ ދުވަސް (ހަނދުމަކުރާށެވެ!) ފަހެ، އެކަލާނގެ (އެދުވަހުން އެއުރެން ދެރަކޮށްލެއްވުމުގެގޮތުން) وحى ކުރައްވާނެތެވެ. ތިމަންރަސްކަލާނގެއަށްވާ شريك ން ކަމުގައި ތިޔަބައިމީހުން ހީކޮށްގެން އުޅުނު ތަކެތި ކޮބައިހެއްޔެވެ؟\n﴿٦٣﴾ قَالَ الَّذِينَ حَقَّ عَلَيْهِمُ الْقَوْلُ رَبَّنَا هَٰؤُلَاءِ الَّذِينَ أَغْوَيْنَا أَغْوَيْنَاهُمْ كَمَا غَوَيْنَا ۖ تَبَرَّأْنَا إِلَيْكَ ۖ مَا كَانُوا إِيَّانَا يَعْبُدُونَ އެއުރެންގެ މައްޗަށް (ކޯފާގެ) ބަސްފުޅު حق ވީ މީހުން ދަންނަވާނެތެވެ. އަޅަމެންގެ ވެރިރަސްކަލާކޮ! މިތިބީ އަޅަމެން މަގުފުރެއްދި މީހުންނެވެ. އަޅަމެން، އެއުރެން މަގުފުރެއްދީ، އަޅަމެންވެސް މަގުފުރެދުނު ފަދައިންނެވެ. އިބަރަސްކަލާނގެ حضرة އަށް އެއުރެންގެ ކިބައިން އަޅަމެން ބަރީއަވެއްޖައީމުއެވެ. އެއުރެން އަޅުކަންކޮށް އުޅުނީ އަޅަމެންނަކަށް ނޫނެވެ.\n﴿٦٤﴾ وَقِيلَ ادْعُوا شُرَكَاءَكُمْ فَدَعَوْهُمْ فَلَمْ يَسْتَجِيبُوا لَهُمْ وَرَأَوُا الْعَذَابَ ۚ لَوْ أَنَّهُمْ كَانُوا يَهْتَدُونَ އަދި (ދެރަކޮށްލެއްވުމުގެގޮތުން) އަންގަވާ ހުށްޓެވެ. ތިޔަބައިމީހުންގެ شريك ންނަށް ތިޔަބައިމީހުން ގޮވާށެވެ! ފަހެ، އެއުރެން އެ شريك ންނަށް ގޮވާނެތެވެ. އެ شريك ން އެއުރެންނަކަށް އިޖާބައެއް ނުދޭނެތެވެ. އަދި އެއުރެންނަށް عذاب ފެންނަ ހުށްޓެވެ. އެހިނދު، އެއުރެންނަށް ތެދުމަގު ލިބުނުނަމަ، ކިހާރަނގަޅުހޭ އެއުރެން ހިތަށް އަރާނެތެވެ.\n﴿٦٥﴾ وَيَوْمَ يُنَادِيهِمْ فَيَقُولُ مَاذَا أَجَبْتُمُ الْمُرْسَلِينَ އަދި އެއުރެންނަށް (އެބަހީ: مشرك ންނަށް) އެކަލާނގެ ނިދާ އިއްވަވާ ދުވަސް (ހަނދުމަކުރާށެވެ!) ފަހެ، އެކަލާނގެ وحى ކުރައްވާނެތެވެ. (ތިމަންރަސްކަލާނގެ ފޮނުއްވި) رسول ންނަށް ތިޔަބައިމީހުން ދިނީ ކޮން ޖަވާބެއް ހެއްޔެވެ؟\n﴿٦٦﴾ فَعَمِيَتْ عَلَيْهِمُ الْأَنبَاءُ يَوْمَئِذٍ فَهُمْ لَا يَتَسَاءَلُونَ ފަހެ، އެދުވަހުން (ރަނގަޅު ޖަވާބެއް ދިނުމަށް) خبر ތައް އެއުރެންގެ މައްޗަށް ފަރުދާވެގެން ހިނގައިދާހުށްޓެވެ. ފަހެ، އެއުރެން (حيران ވެފައިވާލެއް ބޮޑުކަމުން) އެކަކު އަނެކަކާ سؤال ވެސް ކޮށްނުލާނެތެވެ.\n﴿٦٧﴾ فَأَمَّا مَن تَابَ وَآمَنَ وَعَمِلَ صَالِحًا فَعَسَىٰ أَن يَكُونَ مِنَ الْمُفْلِحِينَ ފަހެ، توبة ވެ، إيمان ވެ، صالح عمل ކުޅަމީހާ ދަންނާށެވެ! ފަހެ، އޭނާ ކާމިޔާބުވާ މީހުންގެ ތެރެއިންވުންގާތެވެ.\n﴿٦٨﴾ وَرَبُّكَ يَخْلُقُ مَا يَشَاءُ وَيَخْتَارُ ۗ مَا كَانَ لَهُمُ الْخِيَرَةُ ۚ سُبْحَانَ اللَّهِ وَتَعَالَىٰ عَمَّا يُشْرِكُونَ ކަލޭގެފާނުގެ ވެރިރަސްކަލާނގެ، އެކަލާނގެ އިރާދަކުރައްވާ އެއްޗެއް ހައްދަވަތެވެ. އަދި އެކަލާނގެ ރުއްސަވައިފި އަޅަކު (ނަބީކަމަށް) خيار ކުރައްވަތެވެ. އެއުރެންނަކަށް خيار ކުރުމެއް ނެތެވެ. އެއުރެން شريك ކުރާ ތަކެތިން اللَّه ހުސްطاهر ވެ މަތިވެރިވެ ވޮޑިގެންވެއެވެ.\n﴿٦٩﴾ وَرَبُّكَ يَعْلَمُ مَا تُكِنُّ صُدُورُهُمْ وَمَا يُعْلِنُونَ އަދި އެއުރެންގެ ހިތްތަކުގައި ވަންހަނާކުރާ ތަކެއްޗާއި، އެއުރެން ފާޅުކުރާ ތަކެތި، ކަލޭގެފާނުގެ ވެރިރަސްކަލާނގެ ދެނެވޮޑިގެންވެތެވެ.\n﴿٧٠﴾ وَهُوَ اللَّهُ لَا إِلَٰهَ إِلَّا هُوَ ۖ لَهُ الْحَمْدُ فِي الْأُولَىٰ وَالْآخِرَةِ ۖ وَلَهُ الْحُكْمُ وَإِلَيْهِ تُرْجَعُونَ އަދި އެކަލާނގެއީ، اللَّه އެވެ. އެކަލާނގެ މެނުވީ، އެހެން إله އަކު ނުވެއެވެ. ދުނިޔެއާއި، آخرة ގައި، އެންމެހާ تعريف އާއި، ثناء މިލްކުވެގެންވަނީ އެކަލާނގެއަށެވެ. އަދި ނިޔާކުރެއްވުން މިލްކުވެގެންވަނީވެސް އެކަލާނގެއަށެވެ. އަދި ތިޔަބައިމީހުން رجوع ކުރައްވާހުށީ، އެކަލާނގެ حضرة އަށެވެ.\n﴿٧١﴾ قُلْ أَرَأَيْتُمْ إِن جَعَلَ اللَّهُ عَلَيْكُمُ اللَّيْلَ سَرْمَدًا إِلَىٰ يَوْمِ الْقِيَامَةِ مَنْ إِلَٰهٌ غَيْرُ اللَّهِ يَأْتِيكُم بِضِيَاءٍ ۖ أَفَلَا تَسْمَعُونَ ކަލޭގެފާނު ވިދާޅުވާށެވެ! ތިޔަބައިމީހުން (ތިމަންކަލޭގެފާނަށް) ނިކަން خبر ދީ ބަލާށެވެ! ތިޔަބައިމީހުންގެ މައްޗަށް ރޭގަނޑު (ބަދަލެއްނުވެ) قيامة ދުވަހާ ޖެހެންދެން ދެމިއޮންނަ އެއްޗެއް ކަމުގައި اللَّه ލެއްވިނަމަ، ތިޔަބައިމީހުންނަށް (ދުވާލުގެ) އަލިކަން ގެނެސްދޭނީ، اللَّه ފިޔަވައި އެހެން ކޮން إله އެއް ހެއްޔެވެ؟ ފަހެ، ތިޔަބައިީހުންނަށް ނީވެނީހެއްޔެވެ؟\n﴿٧٢﴾ قُلْ أَرَأَيْتُمْ إِن جَعَلَ اللَّهُ عَلَيْكُمُ النَّهَارَ سَرْمَدًا إِلَىٰ يَوْمِ الْقِيَامَةِ مَنْ إِلَٰهٌ غَيْرُ اللَّهِ يَأْتِيكُم بِلَيْلٍ تَسْكُنُونَ فِيهِ ۖ أَفَلَا تُبْصِرُونَ ކަލޭގެފާނު ވިދާޅުވާށެވެ! ތިޔަބައިމީހުން (ތިމަންކަލޭގެފާނަށް) ނިކަން خبر ދީ ބަލާށެވެ! ތިޔަބައިމީހުންގެ މައްޗަށް ދުވާލު (ބަދަލެއްނުވެ) قيامة ދުވަހާ ޖެހެންދެން ދެމިއޮންނަ އެއްޗެއް ކަމުގައި اللَّه ލެއްވިނަމަ، ތިޔަބައިމީހުން އަރާމުކުރަން ތިބޭނޭ ރޭގަނޑެއް ތިޔަބައިމީހުންނަށް ގެނެސްދޭނީ، اللَّه ފިޔަވައި އެހެން ކޮން إله އެއް ހެއްޔެވެ؟ ފަހެ، ތިޔަބައިމީހުންނަށް ނުފެންނަނީ ހެއްޔެވެ؟\n﴿٧٣﴾ وَمِن رَّحْمَتِهِ جَعَلَ لَكُمُ اللَّيْلَ وَالنَّهَارَ لِتَسْكُنُوا فِيهِ وَلِتَبْتَغُوا مِن فَضْلِهِ وَلَعَلَّكُمْ تَشْكُرُونَ އެކަލާނގެ رحمة ވަންތަކަމުން ތިޔަބައިމީހުން އަރާމުކުރުމަށާއި، އެކަލާނގެ فضل ވަންތަކަމުން ދެއްވާ رزق ހޯދުމަށް މަސައްކަތް ކުރުމަށް، އެކަލާނގެ ތިޔަބައިމީހުންނަށްޓަކައި، ރޭގަނޑާއި، ދުވާލު ލެއްވިއެވެ. (އެއީ) ތިޔަބައިމީހުން شكر ކުރުމަށްޓަކައެވެ.\n﴿٧٤﴾ وَيَوْمَ يُنَادِيهِمْ فَيَقُولُ أَيْنَ شُرَكَائِيَ الَّذِينَ كُنتُمْ تَزْعُمُونَ އަދި އެއުރެންނަށް (އެބަހީ: مشرك ންނަށް) އެކަލާނގެ ނިދާ އިއްވަވާ ދުވަސް (ހަނދުމަކުރާށެވެ!) ފަހެ، އެކަލާނގެ (އެދުވަހުން އެއުރެން ދެރަކޮށްލެއްވުމުގެގޮތުން) وحى ކުރައްވާނެތެވެ. ތިމަންރަސްކަލާނގެއަށްވާ شريك ން ކަމުގައި ތިޔަބައިމީހުން ހީކޮށްއުޅުނު ތަކެތި ކޮބައިހެއްޔެވެ؟\n﴿٧٥﴾ وَنَزَعْنَا مِن كُلِّ أُمَّةٍ شَهِيدًا فَقُلْنَا هَاتُوا بُرْهَانَكُمْ فَعَلِمُوا أَنَّ الْحَقَّ لِلَّهِ وَضَلَّ عَنْهُم مَّا كَانُوا يَفْتَرُونَ އަދި ތިމަންރަސްކަލާނގެ ކޮންމެ أمّة އަކުން ހެކިވާނޭ މީހަކު ނެރުއްވާ ހުށީމެވެ. (އެއީ އެ أمّة ގެ ނަބިއްޔާއެވެ.) ދެން ތިމަންރަސްކަލާނގެ (أمّة ތަކަށް) وحى ކުރައްވާ ހުށީމެވެ. ތިޔަބައިމީހުންގެ ދަލީލު ތިޔަބައިމީހުން ގެންނާށެވެ! ފަހެ، އެހިނދު (إله ވަންތަކަން) حق ވެގެންވަނީ (ހަމައެކަނި) اللَّه އަށްކަން އެއުރެންނަށް އެނގޭނެތެވެ. އަދި އެއުރެން އަމިއްލައަށް ހަދައިގެން އުޅުނު ދޮގުތައް އެއުރެންނަށް ގެއްލި ހިނގައިދާނެތެވެ.\n﴿٧٦﴾ ۞ إِنَّ قَارُونَ كَانَ مِن قَوْمِ مُوسَىٰ فَبَغَىٰ عَلَيْهِمْ ۖ وَآتَيْنَاهُ مِنَ الْكُنُوزِ مَا إِنَّ مَفَاتِحَهُ لَتَنُوءُ بِالْعُصْبَةِ أُولِي الْقُوَّةِ إِذْ قَالَ لَهُ قَوْمُهُ لَا تَفْرَحْ ۖ إِنَّ اللَّهَ لَا يُحِبُّ الْفَرِحِينَ ހަމަކަށަވަރުން، قارون އަކީ، موسى ގެފާނުގެ قوم ގެމީހުންގެ ތެރެއިންވީ މީހެކެވެ. ފަހެ، އޭނާ އެއުރެންގެ މައްޗަށް ބޮޑާވެގަތެވެ. އަދި ތިމަންރަސްކަލާނގެ އޭނާއަށް ގިނަވެގެންވާ (މުދާތަކުގެ) خزانة ތައް ދެއްވީމެވެ. ހަމަކަށަވަރުން، ވަރުގަދަ جماعة އެއްގެ މީހުންނަށް، އެ خزانة ތަކުގެ ތަޅުދަނޑިތައް އުފުލުންވަނީ ބުރަވެފައެވެ. އޭނާގެ قوم ގެމީހުން އޭނާއަށް ބުނިހިނދެވެ. (كبر ވެރިވުމުގެގޮތުން) އުފާ ނުކުރާށެވެ! ހަމަކަށަވަރުން، ބޮޑާވުމުގެގޮތުން އުފާކުރާ މީހުންދެކެ اللَّه ލޯބިވެވޮޑިގެނެއް ނުވެތެވެ.\n﴿٧٧﴾ وَابْتَغِ فِيمَا آتَاكَ اللَّهُ الدَّارَ الْآخِرَةَ ۖ وَلَا تَنسَ نَصِيبَكَ مِنَ الدُّنْيَا ۖ وَأَحْسِن كَمَا أَحْسَنَ اللَّهُ إِلَيْكَ ۖ وَلَا تَبْغِ الْفَسَادَ فِي الْأَرْضِ ۖ إِنَّ اللَّهَ لَا يُحِبُّ الْمُفْسِدِينَ އަދި ތިބާޔަށް اللَّه ދެއްވި ތަކެތިން (ހެޔޮގޮތުގައި ހޭދަކުރުމުން) آخرة ގެ ގޮވައްޗަށް އެދޭށެވެ! (އެބަހީ: آخرة ގެ ދިންނެވުމާއި، رحمة އާއި، ثواب އަށް އެދޭށެވެ!) އަދި ދުނިޔެއިން ތިބާޔަށް ލިބެންވީބައި ހަނދާން ނައްތައިނުލާށެވެ! އަދި اللَّه، ތިބާޔަށް إحسان ތެރިވެވޮޑިގަތް ފަދައިން، ތިބާވެސް (اللَّه ގެ އަޅުތަކުންނަށް) إحسان ތެރިވާށެވެ! އަދި ބިމުގައި فساد އުފެއްދުމަށް ތިބާ އެދިނޫޅޭށެވެ! ހަމަކަށަވަރުން، فساد ކުރާ މީހުންދެކެ، اللَّه ލޯބިވެވޮޑިގެނެއް ނުވެތެވެ.\n﴿٧٨﴾ قَالَ إِنَّمَا أُوتِيتُهُ عَلَىٰ عِلْمٍ عِندِي ۚ أَوَلَمْ يَعْلَمْ أَنَّ اللَّهَ قَدْ أَهْلَكَ مِن قَبْلِهِ مِنَ الْقُرُونِ مَنْ هُوَ أَشَدُّ مِنْهُ قُوَّةً وَأَكْثَرُ جَمْعًا ۚ وَلَا يُسْأَلُ عَن ذُنُوبِهِمُ الْمُجْرِمُونَ އޭނާ ބުންޏެވެ. ތިމަންނާއަށް އެ މުދާ ލިބުނުކަން ކަށަވަރީ، ތިމަންގެ ކިބައިގައިވާ علم ވެރިކަމަކުންނެވެ. ހަމަކަށަވަރުން، އޭނާގެ ކުރިން އިސްވެދިޔަ جيل ތަކުން އޭނާޔަށްވުރެ މާވަރުގަދަ އަދި މުދާ ގިނަމީހުން اللَّه ހަލާކުކުރެއްވިކަން އޭނާޔަށް ނޭނގެނީހެއްޔެވެ؟ އަދި ކުށްވެރިންނަކަށް، އެއުރެންގެ ފާފަތަކާމެދު سؤال އެއް ނުކުރައްވާނެތެވެ. (އެބަހީ: އެއުރެންނާ سؤال ކުރެއްވުމުގެ ބޭނުމެއްނެތެވެ. اللَّه ހުރިހާކަމެއް ދެނެވޮޑިގެންވެތެވެ.)\n﴿٧٩﴾ فَخَرَجَ عَلَىٰ قَوْمِهِ فِي زِينَتِهِ ۖ قَالَ الَّذِينَ يُرِيدُونَ الْحَيَاةَ الدُّنْيَا يَا لَيْتَ لَنَا مِثْلَ مَا أُوتِيَ قَارُونُ إِنَّهُ لَذُو حَظٍّ عَظِيمٍ ފަހެ، އޭނާ (އެބަހީ: قارون) އޭނާގެ މުއްސަނދިކަމާއި ޒީނަތްތެރިކަމާއެކު، އޭނާގެ قوم ގެ ތެރެޔަށް ނުކުތެވެ. ދުނިޔޭގެ ދިރިއުޅުން އެދޭމީހުން ބުނޫއެވެ. قارون އަށް ލިބުނުފަދަ މުއްސަނދިކަމެއް ތިމަންމެންނަށްވެސް ލިބުނުނަމަ، ކިހާރަނގަޅުވީސްހެއްޔެވެ؟ ހަމަކަށަވަރުން، އޭނާޔަކީ ބޮޑުވެގެންވާ نصيب އެއްގެ ވެރިޔެއްކަން ކަށަވަރެވެ.\n﴿٨٠﴾ وَقَالَ الَّذِينَ أُوتُوا الْعِلْمَ وَيْلَكُمْ ثَوَابُ اللَّهِ خَيْرٌ لِّمَنْ آمَنَ وَعَمِلَ صَالِحًا وَلَا يُلَقَّاهَا إِلَّا الصَّابِرُونَ އަދި علم ލިބިގެންވާ މީހުން ބުނޫއެވެ. ތިޔަބައިމީހުންނަށް ހަލާކުހުށްޓެވެ. إيمان ވެ صالح عمل ކުޅަމީހަކަށް، اللَّه ގެ ثواب (قارون ގެ މުދާވެރިކަމަށްވުރެ) މާހެޔޮކަން ބޮޑެވެ. އަދި ކެތްތެރިންނަށް މެނުވީ، އެ ދަރަޖައެއް ނުލިބޭނެތެވެ.\n﴿٨١﴾ فَخَسَفْنَا بِهِ وَبِدَارِهِ الْأَرْضَ فَمَا كَانَ لَهُ مِن فِئَةٍ يَنصُرُونَهُ مِن دُونِ اللَّهِ وَمَا كَانَ مِنَ الْمُنتَصِرِينَ ފަހެ، ތިމަންރަސްކަލާނގެ އޭނާއާއި، އޭނާގެ (خزانة ތަކާއި) ގެއާއެކުގައި، ބިންގަނޑު ގަންބަވައިގެންނެވީމެވެ. ފަހެ، اللَّه އާ ދެކޮޅަށް އޭނާޔަށް نصر ދޭނޭ އެއްވެސްބަޔެއް ނުވިއެވެ. އަދި نصر ލިބޭނޭ މީހުންގެ ތެރެއިންވެސް އޭނާ ނުވިއެވެ.\n﴿٨٢﴾ وَأَصْبَحَ الَّذِينَ تَمَنَّوْا مَكَانَهُ بِالْأَمْسِ يَقُولُونَ وَيْكَأَنَّ اللَّهَ يَبْسُطُ الرِّزْقَ لِمَن يَشَاءُ مِنْ عِبَادِهِ وَيَقْدِرُ ۖ لَوْلَا أَن مَّنَّ اللَّهُ عَلَيْنَا لَخَسَفَ بِنَا ۖ وَيْكَأَنَّهُ لَا يُفْلِحُ الْكَافِرُونَ އަދި އިއްޔެ އޭނާގެ ދަރަޖައަށް (އެބަހީ: قارون ގެ މުދާވެރިކަމަށާއި ދަރަޖައަށް) އެދުނުމީހުން ބުނާކަމުގައިވިއެވެ. ކަލެޔަކަށް ނުފެނޭހެއްޔެވެ؟ اللَّه، އެކަލާނގެ އަޅުތަކުންކުރެ އިރާދަކުރެއްވި އަޅަކަށް رزق ތަނަވަސް ކޮށްދެއްވައި، އަދި (އެކަލާނގެ އިރާދަކުރެއްވި އަޅަކަށް رزق) ދަތިކުރައްވަތެވެ. اللَّه، އަޅަމެންގެ މައްޗަށް ދަރުމަވަންތަވެ ވޮޑިނުގަތްނަމަ، އަޅަމެންވެސް ގަންބަވައިގަންނަވައިފީހެވެ. ކަލެޔަކަށް ނުފެނޭހެއްޔެވެ؟ كافر ންނެއް ނުދިނޭނެތެވެ.\n﴿٨٣﴾ تِلْكَ الدَّارُ الْآخِرَةُ نَجْعَلُهَا لِلَّذِينَ لَا يُرِيدُونَ عُلُوًّا فِي الْأَرْضِ وَلَا فَسَادًا ۚ وَالْعَاقِبَةُ لِلْمُتَّقِينَ އެއީ آخرة ގެ (نعمة ގެ) ގޮވައްޗެވެ. އެ ގޮވަތި ތިމަންރަސްކަލާނގެ ލައްވާހުށީ ބިމުގައި ބޮޑާވެގަތުމެއް، އަދި فساد ކުރުމެއްވިޔަސް ނޭދޭ މީހުންނަށެވެ. އަދި ހެޔޮނިމުންވަނީ تقوى ވެރިންނަށެވެ.\n﴿٨٤﴾ مَن جَاءَ بِالْحَسَنَةِ فَلَهُ خَيْرٌ مِّنْهَا ۖ وَمَن جَاءَ بِالسَّيِّئَةِ فَلَا يُجْزَى الَّذِينَ عَمِلُوا السَّيِّئَاتِ إِلَّا مَا كَانُوا يَعْمَلُونَ ހެޔޮކަމާއިގެން އަތުވެއްޖެމީހާ (ދަންނާށެވެ!) ފަހެ، އެމީހަކަށް އެއަށްވުރެ ހެޔޮވެގެންވާ ثواب (آخرة ގައި) ހުށްޓެވެ. އަދި ނުބައިކަމާއިގެން އަތުވެއްޖެމީހާ (ދަންނާށެވެ!) ފަހެ، ނުބައިކަންތައް ކުރިމީހުންނަށް އެއުރެން ކޮށްއުޅުނު عمل ތަކަށް މެނުވީ ޖަޒާއެއް ނުލިބޭހުށްޓެވެ.\n﴿٨٥﴾ إِنَّ الَّذِي فَرَضَ عَلَيْكَ الْقُرْآنَ لَرَادُّكَ إِلَىٰ مَعَادٍ ۚ قُل رَّبِّي أَعْلَمُ مَن جَاءَ بِالْهُدَىٰ وَمَنْ هُوَ فِي ضَلَالٍ مُّبِينٍ ހަމަކަށަވަރުން، ކަލޭގެފާނަށް قرآن ބާވައިލެއްވި ރަސްކަލާނގެ ކަލޭގެފާނުގެ އުފަން ރަށަށް (އެބަހީ: مكة އަށް) ކަލޭގެފާނު އަނބުރާ ފޮނުއްވާ ހުށްޓެވެ. ކަލޭގެފާނު ވިދާޅުވާށެވެ! ތެދުމަގާއިގެން އައިމީހާއާއި، ފާޅުވެގެންވާ ފުރެދުމެއްގައިވާމީހާ، އެންމެ މޮޅަށް ދެނެވޮޑިގެންވަނީ، އަހުރެންގެ ވެރިރަސްކަލާނގެއެވެ.\n﴿٨٦﴾ وَمَا كُنتَ تَرْجُو أَن يُلْقَىٰ إِلَيْكَ الْكِتَابُ إِلَّا رَحْمَةً مِّن رَّبِّكَ ۖ فَلَا تَكُونَنَّ ظَهِيرًا لِّلْكَافِرِينَ އަދި ކަލޭގޭފާނަށް ފޮތް ބާވައިލައްވާނެ ކަމަކަށް ކަލޭގެފާނު އުންމީދެއް ނުކުރައްވަމުއެވެ. އެހެނެއްކަމަކު ކަލޭގެފާނުގެ ވެރިރަސްކަލާނގެ رحمة ން އެ ފޮތް ކަލޭގެފާނަށް ބާވައިލެއްވިއެވެ. ފަހެ، ކަލޭގެފާނު އެއްވެސް حال އެއްގައި كافر ންނަށް ވާގިވެރިޔަކު ކަމުގައި ވެވަޑައިނުގަންނަވާ ހުށިކަމެވެ!\n﴿٨٧﴾ وَلَا يَصُدُّنَّكَ عَنْ آيَاتِ اللَّهِ بَعْدَ إِذْ أُنزِلَتْ إِلَيْكَ ۖ وَادْعُ إِلَىٰ رَبِّكَ ۖ وَلَا تَكُونَنَّ مِنَ الْمُشْرِكِينَ އަދި اللَّه ގެ آية ތައް ކަލޭގެފާނަށް ބާވައިލެއްވުމަށްފަހުގައި، އެ آية ތަކުން އެއުރެން ކަލޭގެފާނު އެއްކިބާކުރިޔަ ނުދެއްވާހުށިކަމެވެ! އަދި ކަލޭގެފާނުގެ ވެރިރަސްކަލާނގެ دين އަށް (މީސްތަކުންނަށް) ގޮވައިލައްވާށެވެ! އަދި مشرك ންގެ ތެރެއިން ކަލޭގެފާނު ވެވަޑައިނުގަންނަވާ ހުށިކަމެވެ!\n﴿٨٨﴾ وَلَا تَدْعُ مَعَ اللَّهِ إِلَٰهًا آخَرَ ۘ لَا إِلَٰهَ إِلَّا هُوَ ۚ كُلُّ شَيْءٍ هَالِكٌ إِلَّا وَجْهَهُ ۚ لَهُ الْحُكْمُ وَإِلَيْهِ تُرْجَعُونَ އަދި اللَّه އާ އެކުގައި އެހެން إله އަކަށް ތިބާ دعاء ކޮށް އަޅުކަން ނުކުރާށެވެ! އެކަލާނގެ މެނުވީ، حق ވެގެން އަޅުކަމެއްވެވޭ إله އަކު ނުވެއެވެ. އެކަލާނގެ ذات ފުޅު މެނުވީ، އެހެން ހުރިހާ ތަކެއްޗެއް ފަނާވެދާހުށްޓެވެ. ނިޔާކުރެއްވުންވަނީ، ހަމައެކަނި އެކަލާނގެއަށެވެ. އަދި ތިޔަބައިމީހުން رجوع ކުރައްވާހުށީވެސް އެކަލާނގެ حضرة އަށެވެ.


Mohamed Abdulla Shafeeg: ހޭޔަންބޯ ރިޕޯޓް: ހުރާގައި ހިނގި ހިތާމަވެރި ހާދިސާ\nހިނގާދިޔަ ހިތާމަވެރި ހާދިސާއަކީ ހިރިޔާ ސްކޫލުގެ ފަރާތުން ހުރައަށްކުރި ދަތުރުގެ ބައިވެރިންނަށް ކުރިމަތިވި ނުރައްކާތެރި ހާދިސާ. މި ހިތާމަވެރި ހާދިސާގެ ޚަބަރު އިވުނު ކޮންމެ ދިވެއްސަކުމެ ކަންބޮޑުވެ ހާސްވި. ފިކުރު ބޮޑުވެ މާޔޫސްވި. ހަމަ އެޔާއެކު އެމީހަކަށް ވެވުނު މިންވަރަކުން އެމީހެއްގެ އެހީތެރިކަމާއި އެއްބާރުލުން ފޯރުކޮށްދިން.\nމި ކަމުގައި އެންމެ ފުރިހަމަ ނަމޫނާއެއް ދައްކައިދިނީ، އެރަށެއްގައި މިހާދިސާ ހިނގި ހުރާގެ ރައްޔިތުންގެ ފަރާތުން. ހާދިސާގެ ޚަބަރު އިވުމާއެކު މީހުން ސަލާމަތް ކުރުމުގައި އެރަށުގެ މުޅި ރައްޔިތުން ކަހަލަގޮތަކަށް އަމަލީގޮތުން ބައިވެރިވި. އެންމެ ފުރާނައެއް ނަމަވެސް ސަލާމަތްކުރެވޭތޯ ސިއްހީ މަރުކަޒުގެ މުވައްޒަފުންނާއި އާންމުންގެ ގިނަބަޔަކު މަސައްކަތްކުރި. އެހެންނަމަވެސް ދަތުރުގައި ބައިވެރިވި ބައްތިރީސް ކުދިންގެ ތެރެއިން ހަތަރު ކުއްޖަކާއި ސްކޫލްގެ ޕްރިންސިޕަލް މޫދަށް ގެނބިގެން ނިޔާވި.\nމި ހިތާމަވެރި ހާދިސާގެ ޚަބަރު އިވިގެން، އެދުވަހު މާލޭގެ އައިޖީއެމް ހޮސްޕިޓަލަށް ދިޔަ ކޮންމެ މީހެއްގެ މޫނުމަތިންވެސް ފެނުނީ މޮޅިވެރިކަމާއި މާޔޫސްކަން. ދޭތެރެ ދޭތެރެއިން ވެހެމުންދިޔަ ވާރެއާއި ތެމިފޯވެގެން ބައެއް މީހުން ހަރަކާތްތެރިވިއިރު ގިނަބައެއްގެ ލޯތައްވެސްވަނީ ކަރުނުން ތެމި ފޯވެފައި. ކޮންމެ މީހެއްގެ ފަރާތުންވެސް ފެނުނީ އެއްބާރުލުން ދިނުމާއި އެހީތެރިވުމުގެ މާތްސިފަ.\nމައްޔިތުންނަށް އެންމެ ފަހުގެ އިޙްތިރާމް އަދާކުރިއިރުވެސް ފެނިގެން ދިޔައީ އާދަޔާ ޚިލާފް އެކުވެރިކަމުގެ ރޫޙެއްގައި، އެމީހުންގެ މޫނު ދުށުމަށް ގިނަބަޔަކު ބޭނުންވި މަންޒަރު. އެމަންޒަރަކީ މިފަހުގެ ތާރީޚްގައި އެންމެގިނަބަޔަކު އެއްތަނަކަށް އެއްވެ ހިމޭންކަމާއި މަޑުމޮޅިކަމާއެކު ގިނަވަގުތުތަކެއް ހޭދަކުރި މަންޒަރު. ކަށުނަމާދާއި ޖަނާޒާގެ ކަންތައް ގިނަބަޔެއްގެ ބައިވެރިވުމާއެކު ކުރިއަށްދިޔައިރު، ދުނިޔެދޫކުރި މީހުންނަށްޓަކައި އެތައް ބައެއްގެ ހިތާއި ދުލުން ހެޔޮ ދުއާކުރަމުން ގެންދިޔަ.\nފަސް ފުރާނައެއް ގެއްލި، ޤައުމީ ހިތާމައިގެ ދުވަހެއްގެ ގޮތުގައި އެދުވަސް ދިވެހި ތާރީޚްގެތެރެއަށް ވަދެގެން އެދިޔައީ ދިވެހީންގެ ރިވެތި އުޅުމާއި ގުޅުންވެސް ދައްކުވައިދީފައި. އަޅުގަނޑުމެންގެ ތެރޭގައި ޒަމާނުއްސުރެވެސް އޮންނަ އެއްބައިވަންތަކަމާއި އެއްބައެއް ވަންތަކަމުގެ ނަމޫނާ ދައްކުވައިދީފައި. ޚިޔާލާއި ފިކުރުގެ ތަފާތު ތަކާއި ސިޔާސީ ވާދަވެރިކަން އެކަހެރިކޮށް، ޤައުމީ ލޯތްބާއި ދިވެހީންގެ އަޚްވަންތަކަން އަދިވެސް އޭގެ އެންމެ މުނާސަބު ވަގުތުގައި ދައްކުވައިދޭނެކަން ޔަގީންކޮށްދީފައި.


PSG In Furathama Match In Molhuvi Iru, Supporter In Govee Neymar Beyru Kuran - Vaguthu\nލީގުގައި ޕީއެސްޖީން ކުޅުނު ފުރަތަމަ މެޗުގައި ނިމެސް އަތުން ރޭ މޮޅުވީ 3-0ގެ ނަތީޖާއަކުންނެވެ.\nއެންމެފަހުގެ ލީގު ޗެމްޕިއަން ޕީއެސްޖީއަށް ރޭގެ މެޗުގައި ގޯލްތައް ކާމިޔާބު ކޮށްދިނީ ޑިމަރިއާގެ އިތުރުން ކަވާނީއާއި އެމްބާޕޭއެވެ. ނޭމާ ޕީއެސްޖީ ދޫކޮށްލާނެ ކަމަށް ވަރަށް ބޮޑަށް ބެލެވިފައިވާއިރު، ޕީއެސްޖީންވެސް ވަނީ ނޭމާ ދޫކޮށްލަން ވާހަކަތައް ދެކެވޭ ކަމަށް ބުނެފައެވެ. އެ ކްލަބުގެ ސްޕޯޓިން ޑިރެކްޓަރު ލިއެނާޑޯ ބުނެފައި ވަނީ ނޭމާ ފޮނުވާލުމުގެ ވާހަކަތައް ކުރިއަށްވުރެ ބޮޑަށް ދެކެވެމުން އަންނަ ކަމަށެވެ.\nރޭގެ މެޗު ކުރިއަށްދިޔައިރު، ޕީއެސްޖީގެ ސަޕޯޓަރުން ފަރާތުން ތަފާތު މަންޒަރެއް ފެނިފައިވެއެވެ. "ނޭމާ ބޭރުކުރޭ" ޖަހާފައިވާ ބޯޑުތައް ހިފައިގެން ސަޕޯޓަރުން ތިބިއިރު، ރޭގެ މެޗު ކުރިދިޔަ ވަގުތު ނޭމާ ފެނިފައެއް ނުވެއެވެ. އޭނާ ޓީމާއެކު ތަމްރީނުވެސް ނުކުރާއިރު، ތަމްރީތައް ހަދަމުންދަނީވެސް އެކަނި ކަމަށް ބައެއް މީޑިއާތަކުން ރިޕޯޓް ކޮށްފައިވެއެވެ.\nނޭމާ ޕީއެސްޖީއަށް ބަދަލުވީ ބާސެލޯނާ ދޫކޮށްލުމަށްފަހުއެވެ. ދުނިޔޭގެ ރެކޯޑު އަގަކަށް ޕީއެސްޖީއަށް ބަދަލުވެ ނޭމާއަށް އަނިޔާގެ ގިނަ މައްސަލަތަކެއް ދިމާވެފައިވާއިރު، ނޭމާ އަނބުރާ ދާން ބޭނުންވީ ބާސާއަށެވެ. އެހެން ނަމަވެސް ބާސާއިން ބުނީ ނޭމާ ނުގެންދާނެ ކަމަށެވެ. ރިޕޯޓްތައް ބުނާ ގޮތުން މިހާރު ނޭމާ ދިޔުން އެންމެ ގާތީ ރެއާލް މެޑްރިޑަށެވެ.


Match furihamanukko Kudahuvadhoo in dhandun faibaifi | Mihaaru\nމެޗު ހުއްޓާލި ފަހުން ކުޑަހުވަދޫ ކުޅުންތެރިއަކު ހިތްހަމަ ނުޖެހުން ފާޅުކުރާއިރު ފުލުހުން އޭނާ ހިފަހައްޓަނީ.-- ފޮޓޯ: ނިޝާން އަލީ/ މިހާރު\nމެޗު ފުރިހަމަނުކޮށް ކުޑަހުވަދޫން ދަނޑުން ފައިބައިފި\n23 ސެޕްޓެމްބަރ 2017 - 00:56 19 comments\nއުރީދޫ ދިވެހި ޕްރިމިއާ ލީގުގައި މިރޭ ކުޅުނު މެޗުގައި ށ. މިލަންދޫ 2-0 އިން ލީޑުގައި އޮއްވާ މެޗުގެ ރެފްރީ އިންޑިއާގެ ކިޝަން ޖޯޝީގެ ނިންމުންތަކާ މެދު ހިތްހަމަ ނުޖެހިގެން ދ. ކުޑަހުވަދޫ ޓީމު ދަނޑުން ފޭބުމުން މެޗު ނިންމާލައިފި އެވެ.\nމިއީ މި ފަހަރު ލީގުގައި ރެފްރީގެ ނިންމުމަކާ މެދު ހިތްހަމަ ނުޖެހިގެން މެޗެއް ހުއްޓާލި ދެ ވަނަ ފަހަރެވެ. މި މަހު 12 ވަނަ ދުވަހު މާޒިޔާ އާއި ގްރީން ސްޓްރީޓްސް މެޗު ހުއްޓާލިއިރު، އެ މެޗުން މާޒިޔާ މޮޅުވީ ކަމަށް ނިންމައި އެފްއޭއެމުން ވަނީ ގްރީން ސްޓްރީޓްސް ޖޫރިމަނާކޮށް އެ ޓީމަށް އިންޒާރު ދީފަ އެވެ.\nމިރޭގެ މެޗުގެ 76 މިނިޓް ކުޅުން ނިމުނުއިރު އިޝާން އިބްރާހިމް (ސައްޓު) އާއި އިބްރާހިމް ޝިޔާމްގެ ލަނޑުތަކާ އެކު ކުރީގައި އޮތީ މިލަންދޫ އެވެ. މައްސަލަ ޖެހުނީ މިލަންދޫ އިން ދެ ވަނަ ލަނޑު ޖެހުމާ އެކު ފައުލެއްގެ މައްސަލައިގައި ކުޑަހުވަދޫ ކުޅުންތެރިން ރެފްރީ ކިޝަން ފަހަތުން ދުއްވައިގަތުމުންނެވެ. އަދި ރެފްރީ ވަށައިލި އެވެ. އެއާ އެކު ކުޑަހުވަދޫގެ ކޯޗު މުހައްމަދު ޝިޔާޒް (މޯހަން) ވަނީ ކުޑަހުވަދޫ ކުޅުންތެރިން ބެންޗަށް އައުމަށް އަންގައިފަ އެވެ.\nމުޅި މެޗު ތެރޭގައި ވެސް މޯހަން އާއި ކުޑަހުވަދޫ ބެންޗުން ދިޔައީ ރެފްރީގެ ނިންމުންތަކާ ހިތްހަމަ ނުޖެހުން ފާޅުކުރަމުންނެވެ. ކުޑަހުވަދޫ ކުޅުންތެރިން ބެންޗަށް ފޭބުމާ އެކު މެޗު ކޮމިޝަނަރާއި އެފްއޭއެމުން ވަނީ ކުޑަހުވަދޫގެ މެނޭޖަރާ މެޗު އަލުން ފަށަން ތަކުރާރުކޮށް ވާހަކަ ދައްކައިފަ އެވެ. އެހެން ނަމަވެސް މެޗު ހުއްޓާލިތާ ވިހި ވަރަކަށް މިނިޓަށް ފަހު ރެފްރީ ކިޝަން ދަނޑަށް އަރައި ކަށިގަނޑު ފުމުމުން ވެސް ކުޑަހުވަދޫ ކުޅުންތެރިން ދަނޑަށް ނޭރުމުން މެޗު ވަނީ ނިންމައިލައިފަ އެވެ.\nކުޑަހުވަދޫގެ ޝަހީމް (ކ) މިލަންދޫގެ ފަތުހީ އަތުން ބޯޅަ ހޯދަން މަސައްކަތް ކުރަނީ.-- ފޮޓޯ: ނިޝާން އަލީ/ މިހާރު\nކުޑަހުވަދޫ ދަނޑަށް ނޭރުމުން މިލަންދޫ އަށް ވަނީ މުބާރާތުގެ ގަވާއިދުގައިވާ ގޮތަށް ދެ ގޯލުން މޮޅުވެ ތިން ޕޮއިންޓް ލިބިފަ އެވެ. މި މޮޅާ އެކު އެ ޓީމު ފުރަތަމަ ބުރު ނިންމާލީ ހަތް މެޗުން ފަސް ޕޮއިންޓާ އެކު ހަ ވަނައިގަ އޮވެ އެވެ. ކުޑަހުވަދޫ އޮތީ ހަތް މެޗުން އެއް ޕޮއިންޓާ އެކު ލީގުގެ އެންމެ ފުލުގަ އެވެ.\nމުބާރާތުގެ ގަވާއިދުގެ 11.4 ގައިވާ ގޮތުން ލީގުގެ މެޗެއް ކުޅުމަށް ހަމަޖެހިފައިވާ ދުވަހު އެ މެޗުގައި ކުޅެން ހަމަޖެހިފައިވާ ޓީމެއް ދަނޑަށް ހާޒިރުނުވެއްޖެނަމަ ނުވަތަ ހާޒިރުވެ މެޗު ނުކުޅެފިނަމަ، އަދި އެއްވެސް ސަބަބަކާ ހުރެ މެޗެއްގެ ފުރިހަމަ ވަގުތު ހަމަނުވަނީސް މެޗުގެ ބާކީ އޮތް ބައި ފުރިހަމަ ނުކޮށް ދެ ޓީމުން ކުރެ ޓީމެއްގެ އިހުމާލުން މެޗު ހުއްޓާަލަން ޖެހިއްޖެނަމަ އެ އަމަލެއް ހިންގި ޓީމެއް 5000 ރުފިޔާ އާއި 25000 ރުފިޔާގެ ދެމެދުގެ އަދަދަކުން ޖޫރިމަނާ ކުރެވޭނެ އެވެ. އަދި އިދިކޮޅު ޓީމު މެޗުން މޮޅުވި ކަމުގައި ހަމަަޖައްސާނީ އެވެ. މި ފަދަ ބައެއް ހާލަތްތަކުގައި އެ ޓީމެއް އެ މުބާރާތަކުން ވަކިކުރުމާއި ނުވަތަ ކުރިއަށް ހުރި މެޗުތަކާއި މުބާރާތްތަކުގައި ބައިވެރިނުކުރާ ގޮތަށް ނިންމުމުގެ އިހުތިޔާރު އެފްއޭއެމަށް ލިބިގެންވެ އެވެ.\nއެފްއޭއެމުން އިންޑިއާގެ ރެފްރީން ގެންނަން ނިންމީ ކްލަބްތަކުން ރާއްޖޭ ރެފްރީންގެ ޝަކުވާ ކުރަމުންދާ މިންވަރު އިތުރުވެފައިވާތީ އެވެ. އެފްއޭއެމުން ވަނީ ލީގު ނިމެންދެން އިންޑިއާ ރެފްރީން ބޭނުންކުރަން ނިންމައިފަ އެވެ. އެހެން ނަމަވެސް ކްލަބްތަކުން އަންނަނީ ގެނެސްފައިވަނީ ފެންވަރު ދަށް ރެފްރީން ކަމަށް ބުނެ ޝަކުވާ ކުރަމުންނެވެ.\nމުބާރާތުގައި މާދަމާ ހަވީރު ކުޅޭ މެޗުގައި އއ. މާޅޮސް ނުކުންނާނީ މާޒިޔާއާ ދެކޮޅަށެވެ. އަދި މާދަމާރޭ މި ބުރުގެ ފަހު މެޗުގައި ގްރީން ސްޓްރީޓްސް ބައްދަލުކުރާނީ ޓީސީއާ އެވެ.\nއިތުރު ލިޔުންތައް ށ. މިލަންދޫ ދ. ކުޑަހުވަދޫ އުރީދޫ ދިވެހި ޕްރިމިއާ ލީގު\nކުޑަހުވަދޫ ބަލިކޮށް މިލަންދު އަށް ހަމަޖެހުމެއް\nފުރުސަތު ހޯދައިދިން ކޯޗު ބަލިކުރަން ނާސިރު ބޭނުން


Nabiyyaa ﷺ ah Salawaiy Kiyevumuge5Faidhaa eh ނަބިއްޔާ ﷺ އަށް ޞަލަވާތް ކިޔެވުމުގެ5ފައިދާއެއް – Ilm Nabiyyaa ﷺ ah Salawaiy Kiyevumuge5Faidhaa eh\nނަބިއްޔާ ﷺ އަށް ޞަލަވާތް ކިޔެވުމުގެ5ފައިދާއެއް\n1. ﷲ ގެ އަމުރުފުޅަށް ކިޔަމަންތެރިވެވުން\nމާތް ﷲ ވަޙީކުރެއްވިއެވެ. ﴿ إِنَّ اللَّهَ وَمَلَائِكَتَهُ يُصَلُّونَ عَلَى النَّبِيِّ يَا أَيُّهَا الَّذِينَ آمَنُوا صَلُّوا عَلَيْهِ وَسَلِّمُوا تَسْلِيمًا ﴾ [الأحزاب: 56].\nމާނައީ: “ހަމަކަށަވަރުން، ﷲ އާއި، އެކަލާނގެ މަލާއިކަތުން ނަބިއްޔާގެ މައްޗަށް ޞަލަވާތް ލައްވަތެވެ. އޭ އީމާންވެއްޖެ މީސްކަތުންނޭވެ! ތިޔަބައިމީހުން އެކަލޭގެފާނުގެ މައްޗަށް ޞަލަވާތް ލެއްވުން އެދި ދުޢާ ކުރާށެވެ! އަދި އެކަލޭގެފާނުގެ މައްޗަށް ސަލާމް ލެއްވުންއެދި ތިޔަބައިމީހުން ގިނަގިނައިން ދުޢާ ކުރާށެވެ!”\nއެހެން ކަމުން އެކަލޭގެފާނުގެ މައްޗަށް ގިނަގިނައިން ޞަލަވާތާއި ސަލާމްލެއްވުން އެދި ދުޢާ ކުރާ މީހަކު މިއާޔަތުގައި މާތް ﷲއަމުރުކުރައްވާފައިވާ އަމުރުފުޅަށް ކިޔަމަންތެރިވެއްޖެކަން ކަށަވަރެވެ.\n2. ﷲ ގެ ޞަލަވާތް އެމީހަކަށް ލިބުން\nރަސޫލުالله ﷺ ގެ މައްޗަށް ޞަލަވާތް ކިޔެވުމަކީ އެޞަލަވާތް ކިޔަވާ މީހެއްގެ މައްޗަށް މާތް الله ޞަލަވާތް ލައްވާނެ ކަމެއް ކަން ޞައްޙަ ޙަދީޘްތަކުން ޘާބިތުވެއެވެ. ރަސޫލުﷲ ﷺ ޙަދީޘްކުރެއްވިއެވެ. “مَن صَلَّى عَلَيَّ واحِدَةً صَلَّى اللَّهُ عليه عَشْرًا” رواه مسلم\nމާނައީ: “ތިމަން ކަލޭގެފާނަށް އެއްފަހަރު ޞަލަވާތް ކިޔަވައިފި މީހެއްގެ މައްޗަށް, ﷲ ދިހަ ފަހަރު ޞަލަވާތް ލައްވާނެތެވެ.”\n3. ފާފަތައް ފުހެވި ދަރަޖަ މަތިވެރިވުން\nރަސޫލު ﷲ ﷺ ޙަދީޘްކުރެއްވިއެވެ. “مَن صَلَّى عَليَّ صَلاَةً وَاحِدَةً صَلَّى اللَّهُ عَلَيهِ عَشَرَ صَلَوَاتٍ ، وَحُطَّت عَنهُ عَشرُ خَطِيئَاتٍ ، ورُفِعَتلَهُ عشرُ دَرَجَاتٍ” أخرجه النسائي وأحمد وصححه الألباني\nމާނައީ: “ތިމަން ކަލޭގެފާނަށް އެއްފަހަރު ޞަލަވާތް ކިޔަވައިފި މީހެއްގެ މައްޗަށް, ﷲ ދިހަ ފަހަރު ޞަލަވާތް ލައްވާނެތެވެ. އަދި އޭނާގެ ދިހަ ފާފަ ފުއްސަވާނެއެވެ. އަދި އޭނާއަށްޓަކައި ދިހަ ދަރަޖަ އުފުއްލެވޭނެއެވެ.”\n4. އަޅުގަނޑުމެން ކިޔާ ޞަލަވާތް އެކަލޭގެފާނަށް ވާސިލުވުން\nރަސޫލު ﷲ ﷺ ޙަދީޘްކުރެއްވިއެވެ. “لَا تَجْعَلُوا بُيُوتَكُمْ قُبُورًا، وَلَا تَجْعَلُوا قَبْرِي عِيدًا، وَصَلُّوا عَلَيَّ فَإِنَّ صَلَاتَكُمْ تَبْلُغُنِي حَيْثُ كُنْتُمْ” رواهأبو داؤود وصححه الألباني\nމާނައީ: “ތިޔަބައިމީހުންގެ ގެތައް ޤަބުރުތަކެއް ކަމުގައި ނުހަދާށެވެ. އަދި ތިމަންކަލޭގެފާނުގެ ޤަބުރުކޮޅު ޢީދެއް ކަމުގައި ނުހަދާށެވެ. އަދި ތިމަން ކަލޭގެފާނުގެ މައްޗަށް ޞަލަވާތް ކިޔަވާށެވެ. ފަހެ ހަމަކަށަވަރުން, ތިޔަބައިމީހުން ކޮންމެތާކު ތިބެ ޞަލަވާތް ކިޔެވި ނަމަވެސް އެ ޞަލަވާތް ތިމަންކަލޭގެފާނަށް ވާސިލުވާނެއެވެ.”\n5. ހިތާމައާއި މާޔޫސްކަން ފިލާދިޔުން\nއުބައްޔު ބުނު ކަޢްބު رضي الله عنه ވިދާޅުވިއެވެ. ތިމަން ދެންނެވީމެވެ. ” އޭ ﷲގެ ރަސޫލާއެވެ. ހަމަކަށަވަރުން ތިމަން ކަލޭގެފާނުގެ މައްޗަށް ޞަލަވާތް ކިޔެވުން ގިނަކުރަމެވެ. ފަހެ ތިމަންގެ ދުޢާގައި ކަލޭގެފާނުގެ މައްޗަށް ޞަލަވާތް ކިޔަވަންވީ ކިހާވަރަކަށްތޯއެވެ. ޙަދީޘްކުރެއްވިއެވެ. “ތިބާ ބޭނުން ވަރަކަށެވެ.”\nތިމަން ދެންނެވީމެވެ. “ހަތަރުބައިކޮށްފަ އެއްބައިތޯއެވެ؟” ޙަދީޘްކުރެއްވިއެވެ. “ތިބާ ބޭނުން ވަރަކަށެވެ. ތިއަށްވުރެ އިތުރުކޮށްފިނަމަ ތިބާއަށް ހެޔޮކަން ބޮޑެވެ.” ތިމަން ދެންނެވީމެވެ. “ދެބައިކޮށްފަ އެއްބައިތޯއެވެ؟” ޙަދީޘްކުރެއްވިއެވެ. “ތިބާ ބޭނުން ވަރަކަށެވެ. ތިއަށްވުރެ އިތުރުކޮށްފިނަމަ ތިބާއަށް ހެޔޮކަން ބޮޑެވެ.” ތިމަން ދެންނެވީމެވެ. “އެހެންވިއްޔާ ތިންބައިކޮށްފަ ދެބައިތޯއެވެ؟” ޙަދީޘްކުރެއްވިއެވެ. “ތިބާ ބޭނުން ވަރަކަށެވެ. ތިއަށްވުރެ އިތުރުކޮށްފިނަމަ ތިބާއަށް ހެޔޮކަން ބޮޑެވެ.” ތިމަން ދެންނެވީމެވެ. “ތިމަންގެ މުޅި ދުޢާގައި ކަލޭގެފާނަށް ޞަލަވާތްކިޔަވާނީއެވެ.” ޙަދީޘްކުރެއްވިއެވެ.” إِذًا تُكْفَى هَمَّكَ وَيُغْفَرُ لَكَ ذَنْبُكَ“\n“ތިޔަހެންކަންތައްކޮށްފިނަމަ ތިބާގެ ހިތާމަޔާއި މާޔޫސްކަން ފިއްލަވާނެއެވެ. އަދި ތިބާއަށްޓަކައި ތިބާގެ ފާފަތައް ފުއްސަވާނެއެވެ.” رواهالترمذي وأحمد وصححه الألباني\nވީމާ އަޅުގަނޑުގެ އަމިއްލަ ނަފްސަށާއި ތި އެންމެ އަޚުންނާއި އުޚްތުންނަށް މާތް ނަބިއްޔާ ﷺ ގެ މައްޗަށް ގިނައިން ޞަލަވާތާއި ސަލާމްލެއްވުން އެދި ދުޢާކުރުމަށް ނަޞޭޙަތްތެރިވަމެވެ.


Furan dhanikoh dhathuru cancel, Mihaaru India bandhu! | Mihaaru\nއިންޑިއާގެ ކެރަލާގައި ހުންނަ ދިވެހީ ކޮންސިއުލާއިން ދިވެހީންތަކެއް ހިދުމަތް ހޯދަނީ--\nފުރަން ދަނިކޮށް ދަތުރު ކެންސަލް، މިހާރު އިންޑިއާ ބަންދު!\n26 މާޗް 2020 - 23:01 61 comments\nސްކޫލް ޗުއްޓީއާ ދިމާކޮށް އެތައް ބަޔަކު ރާއްޖޭން ބޭރަށް އެކި ބޭނުންތަކުގައި ފުރައިގެން ދިޔައިރު ކޮރޯނާވައިރަހުގެ ބިރުވެރިކަން ކުއްލިއަކަށް މިހާ ބޮޑަށް މުޅި ދުނިޔެ އަށް ފެތުރިގެންފާނެ ކަމަކަށް ހިއެއް ނުކުރެ އެވެ. ފަރުވާއެއް ނެތް ކޮވިޑް-19 ޖައްސާ ވައިރަސް ފެތުރިގަތުމާ އެކު ގައުމުތަކުގެ ބޯޑަރުތައް ބަންދުކޮށް ދަތުރުފަތުރު ހުއްޓުމަކަށް ގެނައުމުން އެތައް ބަޔަކު އެކި ގައުމުތަކުގައި ބަންދުވީ އެވެ.\n"ދެ އަހަރުގެ ދަރިފުޅު މަންމަ ކައިރި ބަހައްޓާފައި ބޭސްފަރުވާ އަށް އައީ. މިހާރު މިވީ ގޮތުން ދެވޭނެ ދުވަހެއް. ދެން ވާނެ ގޮތެއް ވެސް ނޭނގިފަ މިތިބީ،" އަންހެނުންނާއެކު މިމަހު9ގައި އިންޑިއާ އަށް ބޭސްފަރުވާ އަށް ގޮސް ހުއްޓާ ރާއްޖެ ނާދެވި ތާށިވި މީހަކު ބުންޏެވެ.\nކޮޗިންގައި އެ ދެމަފިރިންގެ އިތުރުން 200 އަށް ވުރެ ގިނަ ދިވެހީން ތާށިވެފައި އެބަތިބި ކަމަށް އެ މީހުން ބުންޏެވެ. ކޮޗިންގެ އިތުރުން ޓްރިވެންޑްރަމްގައި ވެސް ބޭސްފަރުވާ އަށް ގޮސް ތިބި އެތައް ދިވެހިންނެއް ވަނީ ތާށިވެފަ އެވެ.\nއިންޑިއާގެ ކެރަލާގައި ގިނަ އަދަދެއްގެ ދިވެހީން ތާށިވީ މިދިޔަ ހޮނިހިރު ދުވަހު ރާއްޖެ އައުމަށް ޓިކެޓް ނަގާފައިވަނިކޮށް ގައުމީ އެއާލައިން، މޯލްޑިވިއަނުން ކުއްލި ގޮތަކަށް ދަތުރު ކެންސަލް ކުރުމުންނެވެ. އޭރު އިންޑިއާ ސަރުކާރުން އޮތީ މިދިޔަ އާދިއްތަ ދުވަހުން ފެށިގެން ހަފުތާއަކަށް އެގައުމަށް ބައިނަލްއަގުވާމީ ދަތުރުތައް ކުރުން ހުއްޓާލުމަށް ނިންމައިފަ އެވެ.\nMaldivian ge flight cancel vumun Cochin gai Dhivehithakeh thaashivejje\nފްލައިޓް ކެންސަލް ވުމުން ދިވެހީންތަކެއް އިންޑިއާގައި ތާށިވުން---\nއެ ދިވެހީންނަށް ރާއްޖެ ނާދެވި ކަންބޮޑުވެފައި ތިއްބާ އިއްޔެ އިން ފެށިގެން މުޅި އިންޑިއާ 21 ދުވަހަށް ލޮކްޑައުން ކުރީ އެވެ. އެއާއެކު ޒަރޫރީ ބޭނުންތަކަށް ވެސް ގެއިން ބޭރަށް ނުކުމެ އުޅެން ވަނީ ދަތިވެފަ އެވެ.\n"މަދު ފިހާރައެއް ހުޅުވާފައި ހުންނަނީ. އެތަންތާ ވެސް ބޮޑު ކިޔޫއެއް އޮވޭ. އެއްޗެއް ގަންނަން ވެސް ބޭރުގަ އުޅެން އެހާ ދަތި. ބޭރުން ފެނިއްޖެއްޔާ ފުލުހުން ވަރަށް ސުވާލު ވެސް ކުރޭ. ވަރަށް ބިރުވެރި،" ނަން ނުޖަހާ ގޮތަށް ވާހަކަ ދެއްކި ފިރިހެން މީހާ ބުންޏެވެ.\nއެ މީހުންގެ އެންމެ ބޮޑު ކަންބޮޑުވުމަކީ ކެރަލާގައި ކޮވިޑް-19 ބާރަށް ފެތުރެމުން ދާއިރު އެ މީހުން އެތަނުގައި ތިބެން ޖެހުމެވެ. ކެރެލާ އިން މިހާތަނަށް 105 މީހަކު ވަނީ އެ ބައްޔަށް ޕޮޒިޓިވް ވެފަ އެވެ. އަދި ދުވަހުން ދުވަހަށް އެ އަދަދު ދަނީ ބާރަށް އިތުރުވަމުންނެވެ.\nތާށިވެފައި ތިބި މީހުންގެ ތެރޭގައި ގުރޫޕް ހަދައިގެން ބޭސްފަރުވާ އަށް ގޮސް އުޅޭ މީހުން ހިމެނެ އެވެ. ފުރަން އޮތް ތާރީހަށް ނުފުރި މަޑުކުރަން ޖެހުމުން ހަރަދުތައް ކުރަން ބޭނުންވާ ވަރަށް ގިނަ މީހުންގެ އަތުގައި ފައިސާއެއް ނެތެވެ. އަދި ހާލަތުގެ ގޮތުން އެ ގައުމުން ގެސްޓް ހައުސް ހޯދަން ވެސް ވަނީ ދަތިތަކާ ކުރިމަތިވެފަ އެވެ.\n"ފުރަން ދާނީ އެޕާޓްމަންޓް ވެސް ދޫކޮށްލާފަތާ. ދެން ނުފުރިގެން ބެލިއިރު ތަނެއް ހޯދަން އެހާ އުނދަގޫވި. މިގައުމުން ބޭރުގެ މީހުންނަށް ގެސްޓް ހައުސްތަކުން ވެސް ފުރުސަތެއް ނުދޭ،" އިންޑިއާގައި ބަންދުވެ ކަންބޮޑުވެފައި ހުރި މީހަކު ކިޔައިދިނެވެ.\nބޭސްފަރުވާ އަށް ދިޔަ މީހުންގެ ތެރެއިން ރާއްޖެ ނާދެވި ތާށިވި މީހުންނަށް އާސަންދަ އާއި އެންސްޕާ އިން އެހީތެރިވާނެ ކަމަށް ސަރުކާރުން ވަނީ ބުނެފަ އެވެ. އެ އެހީދޭން މިހާރުވަނީ ފަށާފަ އެވެ.\n"ފުރަން ދިޔަ ފަހުން ނުފުރި މިހެން ހުންނަން ޖެހޭއިރު ބޮޑު ހަރަދެއް އެބަދޭ. މި އެޕާޓްމަންޓަށް ދުވާލަކު 2،000 ރުޕީސް ދައްކަން ޖެހޭ. މިތާ ކައްކާ ކެވޭގޮތަށް ހުންނަނީ،" އޭނާ ބުންޏެވެ.\nއެ މީހުންގެ ކަންތަކުގައި ކެރަލާގައި ހުންނަ ދިވެހި ކޮންސިއުލާއަށާއި ފޮރިން މިނިސްޓްރީގެ އިތުރުން އާސަންދައަށް ގުޅައިގެންވެސް އެއްވެސް މައުލޫމާތެއް ވަނީ ލިބޭގޮތް ނުވެފަ އެވެ.\nއިއްޔެގެ ނޫސްވެރިންގެ ބައްދަލުވުމުގައި ރައީސް އިބްރާހިމް މުހައްމަދު ސޯލިހް ވިދާޅުވީ ރާއްޖޭން ބޭރުގައި ތިބި ދިވެހީން ރާއްޖެ ގެންނަން ޖެހޭ ހާލަތެއްގައި އެކަން ކުރާނެ ކަމަށެވެ. އިންޑިއާގެ އިތުރުން އެކި ގައުމުތަކުގައި ތިބި ދިވެހިން ވެސް އަންނަނީ އެ މީހުންނަށް ރާއްޖެ އާދެވޭނެ ގޮތެއް ހަދައިދޭން އެދެމުންނެވެ. އެކަމަކު ދަތުރުތައް މެދުކަނޑާލުމާއި ބޭރަށް ނުކުމެ އުޅުން މަނާކުރުން ފަދަ އެތައް ކަމަކާ ހެދި މީހުން ގެނައުން ވަނީ ދަތިވެފަ އެވެ.\nސްރީ ލަންކާ އާއި ނޭޕާލާއި ޕާކިސްތާނާއި ފިލިޕިންސުގައި ވެސް ދިވެހިން ބަންދުވެ ނާދެވިފައި އެބަ ތިއްބެވެ.\nއިތުރު ލިޔުންތައް އިންޑިއާ ޓްރިވެންޑްރަމް ރާއްޖެ-އިންޑިއާ


Vaccine Aa Gulheygothun Aamun Heyluntheri Kurumah Telegram Group Eh - Vaguthu\nވެކްސިންއާ ގުޅޭގޮތުން އާއްމުން ހޭލުންތެރި ކުރުމަށް ޓެލެގްރާމް ގްރޫޕެއް\nކޮވިޑް-19 އިން ދިފާއުވުމަށް ޖަހާ ވެކްސިންއާ ގުޅޭގޮތުން އާއްމުން ހޭލުންތެރި ކުރުމުގެ ގޮތުން ޓެލެގްރާމް ގްރޫޕެއް ހެލްތް ޕްރޮޓެކްޝަން އެޖެންސީ (އެޗްޕީއޭ)އިން އުފައްދައިފިއެެވެ.\nއެޗްޕީއޭ އިން މީގެ ކުރިންވެސް ވަނީ ކޮވިޑް-19 އާ ގުޅޭގޮތުންނާއި، ވެކްސިންއާ ގުޅޭގޮތުން ހޭލުންތެރި ކުރުމަށް ވައިބާ ގްރޫޕެއް ހަދާފައެވެ.\nއެޗްޕީއޭގެ އޮފިޝަލަކު ވިދާޅުވީ، ވެކްސިންއަށް ރައްޔިތުން ހޭލުންތެރި ކުރުމަށް ޓެލެގްރާމް ގްރޫޕެއް ހެދީ ރައްޔިތުންނަށް ވެކްސިންއާ ގުޅޭ މައުލޫމާތު ފޯރުކޮށްދިނުމަށާއި، ރައްޔިތުން އެކަމަށް ވީހާވެސް ބޮޑަކަށް ހޭލުންތެރި ކުރުވުމުގެ ގޮތުން ކަމަށެވެ.\nމިއީ ރާއްޖޭގައި ވެރިފައިކޮށްފައިވާ ފުރަތަމަ ޓެލެގްރާމް ގްރޫޕްވެސް މެއެވެ.\nރާއްޖޭގައި ވެކްސިން ޖެހުމުގެ ކަންކަން ކުރުމަށް އެންމެ ފަހުގެ ތައްޔާރީތައް ދަނީ ވަމުންނެވެ. "ވަގުތު"އަށް އެނގިފައިވާގޮތުން މި ހަފްތާ ތެރޭގައި ވެކްސިން ޖަހަން ފަށާނެ އެވެ.\nރާއްޖޭގައި ޖަހަން ފަށަން ނިންމާފައި ވަނީ އޮކްސްފޯޑުގެ އެސްޓްރާޒެނެކާއިން ތަރައްގީކޮށް، އިންޑިއާގެ ސީރަމް އިންސްޓިއުޓުން އުފައްދާފައިވާ ކޮވިޝީލްޑް ވެކްސިނެވެ. މި ވެކްސިން ރާއްޖޭގައި ޖަހަން މިހާރު ވަނީ އެމްއެފްޑީއޭ އިން ހުއްދަ ދީފައެވެ. މި ވެކްސިން ބޭނުން ކުރުމުގެ ހުއްދަ ދީފައި ވަނީ ޖެނުއަރީ 26 ވަނަ ދުވަހުއެވެ.\nޖެނުއަރީ 30, 2021 20:21\nކޮންމެގުރާމެއް ހެދިޔަސް ބައިގުރާމް ހެދިޔަސް ރަށްޔަތުން ތިޔަވެކުސިނެއްނުޖަހާނެ ތިޔަ\nދޭން އުޅެނީ ރަށްޔަތުންނަށް އަނިޔާ މިހާރުވެސް ރަށްޔަތުންނަށް ކޮންމެރެޔަކު އަނިޔާވެރި ވަމުންދަނީ މިކަމުގެހިތި އަދިފެންނާނެ އިންޝާ ﷲ.\nޖެނުއަރީ 30, 2021 22:20\nއިނގިރޭސިން އިންޑިއާ ބަޔަކު ލައްވާ ދުނިެތެރެއަށް ވިއްކާ ތޯލާފުޅިތަކެއްގެ މާކެޓިން ޕުރޮޕެގެންޑާ ދައުލަތުން ހިންގަދޭހިސާބަށް ގޮއްސަ މިއޮތީ.\nޖެނުއަރީ 30, 2021 22:52\nވެކްސިނާމެދު މީހުން ވައްދާނީ ވާ!\nއިތުރަށް ކުރާނެ ހޭލުންތެރިއެއް އެބައޮތްތީ!\nތިޔަ ވެކްސިނަކީ ޝައްކުތަކުން ފުރިގެންވާ އެއްޗެއް. ދުނިޔޭގެ އާބާދީ ކުޑަކުރަން ކުރާ ކަމެއްކަން ދޭހަވާ ގޮތަށް ބިލްގޭޓްސްމެން ދައްކާފައިވާ ވާހަކަތައް އެވަނީ ލީކްވެފަ. ވަގުތުގެ ނޫސްވެރިން އެވާހަކަތައް ނިކަން ގެނެސްދީބާ.


Ronaldo enburi ais jahaidhin goal thakaaeku Juventus molhu vejje\nރޮނާލްޑޯ އެނބުރި އައިސް ޖަހައިދިން ގޯލްތަކާއެކު ޔުވެންޓަސް މޮޅުވެއްޖެ\nކޮރޯނާވައިރަހަށް ޕޮޒިޓިވްވުމާއި ގުޅިގެން ކުޅުމާ ދުރުގަ ހުރުމަށްފަހު ބަލިން ރަނގަޅުވެ އަލުން ސްކޮޑާގުޅި ކުޅުނު ފުރަތަމަ މެޗުގައި2ގޯލު ޖަހާ ޔުވެންޓަސް މޮޅުކޮށްދިނުމުގައި މުހިންމު ދައުރެއް ޕޯޗުގަލްގެ ތަރި ރޮނާލްޑޯ އަދާކޮށްފިއެވެ.\nއިޓަލީ ލީގުގައި ސްޕެޒިއާ އާއި ދެކޮޅަށް ޔުވެންޓަސް ކުޅުނު މެޗް ނިމުނީ 4-1 ކުން ޔުވެންޓަސް މޮޅުވެގެންނެވެ.\nރޮނާލްޑޯގެ އިތުރުން މި މެޗުގައި ޔުވެންޓަސްގެ ފަރާތުން ދެން ފެނުނު ގޯލްތައް ކާމިޔާބު ކޮށްދިނީ މޮރާޓާ އަދި ރަބިއޯ އެވެ. ރަށުން ބޭރުގައި ކުޅުނު މި މެޗުގައި ރޮނާލްޑޯ ކުޅުމައި ގުޅިފައިވަނީ ބަދަލު ކުޅުންތެރިޔެއްގެ ގޮތުގައި ކަން ފާހަގަކޮށްލެވެއެވެ.\nމި މެޗުގައި ފެނުނު ގޯލްތަކާއެކު ޔުވެންޓަސް އަށް ބަދަލުވެ މިހާތަނަށް 55 ކްލަބްއަކައި ދެކޮޅަށް ކުޅެ އޭގެ ތެރެއިން 53 ކްލަބް ކޮޅަށް ރޮނާލްޑޯވަނީ ގޯލް ޖަހާފައެވެ.\nރޮނާލްޑޯއާއި ނުލާ ކުޅުނު މެޗްތަކުން ޔުވެންޓަސްއަށް އެކަށީގެންވާ ނަތީޖާތަކެއް ނެރެވިފައި ނުވިނަމަވެސް އޭނާ އެނބުރި ޓީމައި ގުޅުމާއެކު ކުރިއަށް އޮތް މެޗުތަކުގައި އެޓީމުގެ ފަރާތުން ރަނގަޅު ނަތީޖާތަކެއް ފެންނާނެކަމަށް ގަބޫލު ކުރެވެއެވެ.\nމި ސީޒަނުގައި ރަނގަޅު ނަތީޖާތަކެއް ނެރެމުން އަންނަ އޭސީ މިލާން6މެޗުން ހޯދި 16 ޕޮއިންޓާއެކު ތާވަލުގެ އެއްވަނައިގަ އޮތް އިރު ޔުވެންޓަސް އޮތީ ހަމަ އެ އަދަދަށް ކުޅެ ލިބުނު 12 ޕޮއިންޓާއެކު ތިން ވަނައިގައެވެ.


Dhiraagu high speed fiber internet aai dhiraagu tv ge hidhumaiy Hulhudhuhffaarah\nދިރާގު ހައި ސްޕީޑް ފައިބަރ އިންޓަނެޓާއި ދިރާގު ޓީވީގެ ހިދުމަތް ހުޅުދުއްފާރަށް\nދިރާގުން ފޯރުކޮށްދޭ ޑިޖިޓަލް ޚިދުމަތްތައް ފުޅާކޮށް ތަރައްގީކުރުމުގެ ދަށުން ދިރާގު ހައިސްޕީޑް ފައިބަރ އިންޓަނެޓްގެ ޚިދުމަތާއެކު ދިރާގު ޓީވީގެ ޚިދުމަތް ރ.ހުޅުދުއްފާރުގައި ރަސްމީކޮށް އިފްތިތާހްކޮށްފިއެވެ.\nދިރާގު ފައިބަރ ބްރޯޑްބޭންޑް ޚިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ބޮޑު ފައިބަރ ނެޓްވޯކްއެވެ. އެގޮތުން މިހާރު ރާއްޖޭގެ ގޭބިސީގެ 82 އިންސައްތައަށް މި ޚިދުމަތް ދިރާގުން ފޯރުކޮށްދީފައިވާއިރު މީގެ ތެރޭގައި 75 ރަށެއް ހިމެނެއެވެ. އަދި 100 އަށް ވުރެ ގިނަ ޗެނަލް ހިމެނޭ ދިރާގު ޓީވީ އަކީ ރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އަދި އެންމެ ފުރަތަމަ އައިޕީޓީވީގެ ޚިދުމަތެވެ. ކޮންޓެންޓް، ކޮލިޓީ އަދި އަގުގައި އެއްވެސް ތަފާތު ކުރުމެއްނެތި ދިރާގުން ވަނީ ރާއްޖޭގެ 82% ގޭބިސީއަށް މިހާރު ދިރާގުޓީވީ ޚިދުމަތް ވަނީ ފޯރުކޮށްދީފައިއެވެ.\nދިރާގުން "ހެލޯ ޕްރީޕެއިޑް" ތައާރަފްކޮށްފި\nގޭގައި ތިބެގެން ފަސޭހަކަމާއެކު ދިރާގުގެ ހިދުމަތްތައް ހޯއްދައްވާ!\nމިި އަހަރު ދިރާގު ކަލަންޑަރު ރާއްޖެގެ ފަތުރުވެރިކަމުގެ ރަންޔޫބީލަށް


Muavviz ge beybe ah Flat libumun Acc ah massala hushahalhaifi | Mihaaru\nމުއައްވިޒް ރަޝީދު: އޭނާގެ ބޭބެ އަށް ފްލެޓް ލިބުން މައްސަލައެއްގެ ގޮތުގައި އޭސީސީ އަށް ވަނީ ހުށަހަޅާފައި.\nމުއައްވިޒްގެ ބޭބެ އަށް ފްލެޓް ލިބުމުން އޭސީސީ އަށް ހުށަހަޅައިފި\n22 އޮކްޓޯބަރ 2017 - 13:10 25 comments\nމި މައްސަލަ ހުށަހަޅާފައި އޮތް ކަން އޭސީސީގެ މެމްބަރަކު މިއަދު ކަށަވަރު ކޮށްދެއްވި އެވެ. އަދި ފްލެޓާ ގުޅޭ ގޮތުން ހުށަހެޅި އެހެން މައްސަލަތަކާ އެކު އެ ޝަކުވާ ވެސް ބަލާނެ ކަމަށް މެމްބަރު ވިދާޅުވި އެވެ.\nމުއައްވިޒްގެ ބޭބެ އަށް ފްލެޓް ލިބުނު ކަމަށް އޭސީސީ އަށް މި ހުށަހެޅީ މި ސަރުކާރުން ހުޅުވާލި ބޯހިޔާވަހިކަމުގެ ފުރަތަމަ މަޝްރޫއުން ފްލެޓް ދިނީ އިންސާފުން ނޫން ކަމަށް ބުނެ ގިނަ ބަޔަކު ޝަކުވާ ކުރަމުން ދަނިކޮށެވެ. ދިރިއުޅޭ ހާލަތަށް ބަލައި ނިކަމެތިންނަށް ގިނަ ޕޮއިންޓް ލިބިފައި ވަނިކޮށް، ބޮޑު މުސާރަ ލިބޭ، މިނިވަން ކޮމިޝަންތަކާއިި އޮފީސްތަކުގައި ތިބޭ މީހުންނަށް މި ފަހަރު ފްލެޓް ދީފައިވާ ކަމުގެ ތުހުމަތު ކުރެ އެވެ.\nމުއައްވިޒުގެ ބޭބެ އަށް ފްލެޓް ލިބުނު ކަމަށް އޭސީސީ އަށް ޝަކުވާ ހުށަހެޅި އިރު، ވެށިފަހި މާލެ ޕްރޮގްރާމްގެ ދަށުން، އޭސީސީގެ ރައީސް ހަސަން ލުތުފީ އަށް ފްލެޓް ނުލިބުނީ އިންސާފުން ބޭރުން ޕޮއިންޓް ދީގެން ކަމަށް ވިދާޅުވެ އޭސީސީ އަށް އޭނާ މައްސަލަ ހުށަހެޅުއްވުމުން ތަހުގީގު ކުރި އެވެ. އެ ފަހަރު، ޕޮއިންޓް ދީފައިވާ ގޮތާ މެދު އޭސީސީން މައްސަލަތަކެއް ފާހަގަކޮށް، އިސްލާހު ކުރަން ވެސް ހައުސިން މިނިސްޓްރީ އަށް އެންގި އެވެ.\nފަހުން އެ މައްސަލަ ނިމުނު ގޮތެއް ނޭނގެ އެވެ. އެކަމަކު، މި ސަރުކާރުން މިނިވަން މުއައްސަސާތަކުގެ އިސް ވެރިންނަށް ރެހެންދި ފްލެޓުން އެޕާޓްމެންޓް ދިން އިރު ލުތުފީ ވެސް ހިމެނިވަޑައިގަންނަވަ އެވެ.\nގެދޮރުވެރިކަމުގެ މަޝްރޫއުގެ ދަށުން ފްލެޓަށް ހުޅުވާލުމުން 15،000 އަށް ވުރެ ގިނަ މީހުން ކުރިމަތިލި އެވެ. އޭގެ ތެރެއިން ފްލެޓް ލިބުނީ 661 މީހަކަށް ކަމަށް ބުނެ ހަތަރު އަހަރު ފަހުން ލިސްޓު އާއްމުކޮށްފައި ވަނީ ފްލެޓް ލިބުނު މީހުންނަކީ ކޮން ބައެއް ކަން ނޭނގޭ ގޮތަށް، ހަމައެކަނި ފޯމު ނަމްބަރުތަކާ އެކުގަ އެވެ. ފްލެޓް ލިބުނީ ކިތައް ޕޮއިންޓުން ކަމެއް ވެސް ނޭނގެ އެވެ.\nއޭސީސީން ބުނެފައިވާ ގޮތުގައި ފްލެޓް ދިން ގޮތާ ގުޅޭ ގޮތުން ހުށަހެޅި މައްސަލަތައް ބަލަން އޭސީސީން ވަނީ ވަކި ޓީމެއް އެކުލަވާލައިފަ އެވެ. އެ ޓީމު ހައުސިން މިނިސްޓްރީގައި ހަރަކާތްތެރިވަމުން އަންނަތާ ދުވަސްކޮޅެއް ވެއްޖެ ކަަމަށް ވެސް އެ ކޮމިޝަނުން ވަނީ ބުނެފަ އެވެ.\nފްލެޓް ދިން ގޮތާ ގުޅޭ ގޮތުން ބޮޑެތި ތުހުމަތުތަކެއް ކުރެ އެވެ. ފްލެޓަށް ކުރިމަތިލި އެއް ބަޔަކު ބުނާ ގޮތުގައި، ފްލެޓް ލިބުނު މީހުން އިއުލާން ކުރުމުގެ ކުރިން، ރައީސް އަބްދުﷲ ޔާމީނަށް ތާއީދުކުރަންތޯ އަހަން ޕީޕީއެމްގެ ކެމްޕޭން އޮފީހަކުން ފޯނު ކޯލްތަކެއް ކުރި އެވެ. އަދި ފްލެޓްތައް ބަހާފައި ވަނީ އެ ކެމްޕޭން އޮފީހުގެ ނުފޫޒާއެކު ކަމަށާއި 100 ޕޮއިންޓް ލިބުނު މީހުން ތިއްބައި އެއަށް ވުރެ މާ މަދުން ޕޮއިންޓް ލިބުނު މީހުންނަށް ވެސް ފްލެޓް ދީފައިވާ ކަމަށް ތުހުމަތު ކުރެ އެވެ.\nއެކަމަކު މި ތުހުމަތުތައް ހައުސިން މިނިސްޓްރީން ވަނީ ދޮގުކޮށްފަ އެވެ. އެ މިނިސްޓްރީން ބުނެފައިވާ ގޮތުގައި ފްލެޓް ދިނުމުގެ ހުރިހާ ކަމެއް ވެސް ދިޔައީ އެ މިނިސްޓްރީގެ ބެލުމުގެ ދަށުންނެވެ. މިހެން ބުންޏަސް، ފްލެޓް ލިބުނީ ކިތައް ޕޮއިންޓް ލިބުނު މީހުންނަށް ކަން ބުނަން އެ މިނިސްޓްރީން ވަނީ އިންކާރުކޮށްފަ އެވެ. އެ މައުލޫމާތު ހޯދަން ރައްޔިތުންގެ މަޖިލީހުން އެދުމުން އެ މުއައްސަސާ އަށް ވެސް އެ މައުލޫމާތު ހިއްސާއެއް ނުކުރި އެވެ.\nއިތުރު ލިޔުންތައް ބޯހިޔާވަހިކަން އެންޓި ކޮރަޕްޝަން ކޮމިޝަން ހައުސިން މިނިސްޓްރީ ހުޅުމާލެ ހައުސިން މުއައްވިޒު ރަޝީދު


މެސީ ހަތް ވަނަ ފަހަރަށް ދުނިޔޭގެ މޮޅު ކުޅުންތެރިޔާގެ އެވޯޑް އުފުލާލައިފި – Feshun.mv\n30 ނޮވެމްބަރ 2021 - 08:42\nދުނިޔޭގެ އެންމެ މޮޅު ފުޓްބޯޅަ ކުޅުންތެރިޔާއަށްދޭ ބެލޮންޑިއޯ އެވޯޑް ޕީއެސްޖީ އަށް ކުޅޭ އާޖެންޓީނާގެ ތަރި ލިއޮނަލް މެސީ ހާސިލުކޮށްފިއެވެ. ބެލޮންޑިއޯ އެވޯޑު ހަތްވަނަ ފަހަރަށް އުފުލާލާ، މެސީ ވެގެންގޮސްފައި މިވަނީ މި މަގާމު އެންމެ ގިނަ ފަހަރު ހޯދި ކުޅުންތެރިޔާ އަށެވެ.\nމީގެ ކުރިން މެސީއަށް ދުނިޔޭގެ އެންމެ މޮޅު ކުޅުންތެރިޔާގެ މަގާމު ލިބުނީ 2009، 2010، 2011، 2012، 2015، އަދި 2019 ގައެވެ.\nދުނިޔޭގެ ފުޓުބޯޅައިގައި މެސީ އާއި އެންމެ ވާދަވެރި އަދި މެސީ އާއި ޖެހިގެން ބެލޮންޑިއޯ އެވޯޑް އެންމެ ގިނައިން ކާމިޔާބު ކުރި ޕޯޗުގަލް އާއި މިހާރު މެންޗެސްޓަ ޔުނައިޓެޑްގެ ތަރި ކްރިސްޓިއާނޯ ރޮނާލްޑޯ މިފަހަރު ދިޔައީ ހަ ވަނަ އަށެވެ. މީގެ ކުރިން ފަސް ފަހަރު މި އެވޯޑް ކާމިޔާބު ކުރި ރޮނާލްޑޯއަށް މި މަގާމު ލިބިފައި ވަނީ 2008، 2013 ،2014، 2016 2017 އަދި 2019 ވަނަ އަހަރު އެވެ.\nމި ފަހަރުގެ ބެލޮންޑިއޯގެ ގަދަ 10 އަކަށް ބަލާއިރު، ދެ ވަނަ އަށް ދިޔައީ އެންމެ މޮޅު ފޯވާޑްގެ ޓްރޮފީ ހޯދި ބަޔާން މިއުނިކްގެ ޕޮލެންޑް ފޯވާޑް ރޮބަޓް ލެވަންޑޯސްކީ އެވެ. ތިން ވަނަ ހޯދީ ޔޫރަޕްގެ މޮޅު ކުޅުންތެރިޔާގެ މަގާމު ހޯދި ޗެލްސީގެ އިޓަލީ މިޑްފީލްޑަރު ޖޯޖީނިއޯ އެވެ. ހަތަރެއްގައި އޮތީ ރެއާލް މެޑްރިޑްގެ ފްރާންސް ފޯވާޑް ކަރިމް ބެންޒެމާ އެވެ. ފަހެއްގައި ޗެލްސީގެ ފްރާންސް މިޑްފީލްޑަރު އެންގޯލޯ ކާންޓޭ ހިމެނުނުއިރު، ހައެއްގައި އޮތީ ރޮނާލްޑޯ އެވެ.\nހަތެއްގައި ލިވަޕޫލްގެ މިސްރު ފޯވާޑް މުހައްމަދު ސަލާހު ހިމެނުނުއިރު، އަށް ވަނައިގައި އޮތީ މެންޗެސްޓާ ސިޓީގެ ބެލްޖިއަމް މިޑްފީލްޑަރު ކެވިން ޑިބްރޭނާ އެވެ. ނުވަ ވަނައިގައި އޮތީ ޕީއެސްޖީގެ ފްރާންސް ތަރި ކީލިއަން އެމްބާޕޭ އެވެ. އަދި 10 ވަނައިގައި ހިމެނުނީ އެންމެ މޮޅު ގޯލްކީޕަރަށް ދޭ ޔާސީން ޓްރޮފީ ހާސިލްކުރި ޕީއެސްޖީގެ އިޓަލީ ގޯލްކީޕަރު ޖިއަންލުއީޖީ ޑޮންނަރުންމާ އެވެ.\nމެސީ، 34، ވަނީ އާޖެންޓީނާއާއެކު އެންމެފަހުން ބޭއްވި ކޮޕަ އެމެރިކާ ފުޓުބޯޅަ މުބާރާތް ފުރަތަމަ ފަހަރަށް އާޖެންޓީނާއަށް ކާމިޔާބު ކޮށްދީފައެވެ. މި އަހަރު އޭނާ ޖެހި ލަނޑުގެ އަދަދު 40 އަށް އަރަ އެވެ. އެއީ ބާސެލޯނާއަށް 28، މިހާރުގެ ޓީމު ޕީއެސްޖީއަށް ހަތަރެއް އަދި އާޖެންޓީނާއަށް ހަތް ލަނޑެވެ.


مادة التوحيد ٤ (ف2، د2– ޙައްޤު އީމާންކަން) – DhiSalafiyyah\nﷲއަށް އީމާންވުމުގެ މާނަ:\nއެއީ ހަމަކަށަވަރުން ﷲއަކީ ޙައްޤުގޮތުގައި އަޅުކަންވެވޭ ހަމައެކަނި އިލާހުކަމަށާއި، އަދި އެއިލާހު ފިޔަވާ އަޅުކަންވެވޭ ފަރާތްތަކަކީ ބާޠިލުގޮތުގައި އަޅުކަންވެވޭ ފަރާތްތަކެއްކަމުގައި އިޢުތިޤާދުކުރުމެވެ. އަދި އަޅުކަމުގެ އެންމެހާ ވައްތަރުތަކެއް އިޚްލާޞްތެރިކަމާއެކު އެއިލާހަށް އަދާކުރުމެވެ. އަދި އެއިލާހު ފިޔަވާ އެހެން ފަރާތަކަށް އަދާކުރެވޭ އަޅުކަންތައް ނަފީކުރުމެވެ. އަދި ﷲއަށްޓަކައި ލޯބިވުމާއި އަދި އެއިލާހަށްޓަކައި ރުޅިއައުމެވެ.\nއިބްރާހީމުގެފާނު – عليه السلام – ގެ މިއްލަތަކީ މިއީއެވެ.  މިމިއްލަތުން ފުރަގަސްދީފި މީހަކީ ތަންދޮރުނުފިލާ ޖާހިލެކެވެ. އަދި މިމިއްލަތަށް ތަބާވުމަކީ ރިވެތި ނަމޫނާއެއްކަމުގައި ﷲ ތަޢާލާ ބަޔާންކުރައްވާފައިވާވެއެވެ. އެއިލާހު ވަޙީކުރެއްވިއެވެ:\n﴿قَدْ كَانَتْ لَكُمْ أُسْوَةٌ حَسَنَةٌ فِي إِبْرَاهِيمَ وَالَّذِينَ مَعَهُ إِذْ قَالُوا لِقَوْمِهِمْ إِنَّا بُرَآءُ مِنكُمْ وَمِمَّا تَعْبُدُونَ مِن دُونِ اللَّـهِ كَفَرْنَا بِكُمْ وَبَدَا بَيْنَنَا وَبَيْنَكُمُ الْعَدَاوَةُ وَالْبَغْضَاءُ أَبَدًا حَتَّىٰ تُؤْمِنُوا بِاللَّـهِ وَحْدَهُ…﴾ [ سورة الممتحنة ٤]\nމާނައީ: “އިބްރާހީމުގެފާނާއި އަދި އެކަލޭގެފާނުގެ އަރިހުގައިވާ މީހުންގައި ތިޔަބައިމީހުންނަށް ރިވެތިވެގެންވާ ނަމޫނާއެއްވާކަން ކަށަވަރެވެ. (އެއީ) އެބައިމީހުން އެބައިމީހުންގެ ޤައުމަށް ބުނިހިނދެވެ. ހަމަކަށަވަރުން ތިޔަބައިމީހުންނާއި، ﷲ ފިޔަވައި ތިޔަބައިމީހުން އަޅުކަންކުރާ ތަކެތިން، ތިމަންމެން ބަރީއަވެގެންވަމުއެވެ. ތިޔަބައިމީހުންގެ ދީނަށް ތިމަންމެން ކާފަރުވަމެވެ. ތިމަންމެންނާއި ތިޔަބައިމީހުންނާ ދެމެދުގައި ޢަދާވާތްތެރިކަމާއި ރުޅިވެރިކަންވަނީ އަބަދަށްޓަކައި ފާޅުވެފައެވެ. އެއްކައުވަންތަ ﷲ އަށް ތިޔަބައިމީހުން އީމާންވެއްޖައުމަށް ދާނދެނެވެ…”\n* އީމާންކަމަކީ އިންސާނާ އޭނާގެ ދުލުން ހަމައެކަނި ބުނެލާ ކަލިމައެއްނޫނެވެ. ނަމަވެސް އެއީ ބަހާއި ޢަމަލާއި އިޢުތިޤާދުތަކެކެވެ.\n* ހައްޤު އީމާންކަމަކީ:\n– ހަމަކަށަވަރުން ﷲ އީ އެއްކައުވަންތަ، އެއިލާހަށް އެއްވެސް ޝަރީކަކު ނުވާ ފަރާތްކަމުގައި އިޢުތިޤާދުކުރުން. އަދި އެއިލާހު ފިޔަވާ އަޅުކަންކުރުން ޙައްޤުވެގެންވާ ފަރާތެއް ނުވާކަމަށް އިޢުތިޤާދުކުރުން.\n– އިޚްލާޞްތެރިކަމާއެކު ﷲއަށް އަޅުކަން އަދާކުރުން.\n– މުއުމިނުންދެކެ ލޯބިވެ އެބައިމީހުންނަށް ނަޞްރުދިނުން.\n– މުސްލިމުންނާ ޢަދާވާތްރިވާ ކާފަރުންދެކެ ރުޅިއައުން.\n* މިދީން ދޫކޮށް އަދި އިބްރާހީމުގެފާނު – عليه السلام – ގެ މިއްލަތަށް ފުރަގަސްދީފި މީހަކު އޭނާގެ ނަފްސަށް އިހާނާތްތެރިވެ، ފަސާދަކޮށް ހަލާކުކޮށްފިއެވެ. ﷲ ތަޢާލާ ވަޙީކުރެއްވިއެވެ:\n﴿وَمَن يَرْغَبُ عَن مِّلَّةِ إِبْرَاهِيمَ إِلَّا مَن سَفِهَ نَفْسَهُ…﴾ [سورة البقر ة ١٣٠]\nމާނައީ: “އެމީހެއްގެ ނަފްސުއިހާނެތި ކޮށްލައިފި މީހަކު މެނުވީ، އިބްރާހީމުގެފާނުގެ މިއްލަތަށް ނުރުހުންވެ، އެ މިއްލަތުން ދުރުވެގަންނާނީ ކާކުހެއްޔެވެ…”\nއިބްރާހީމުގެފާނު عليه الصلاة والسلام އަކީ ނަބީބޭކަލުންގެ ބައްޕާފުޅެވެ. ﷲ ތަޢާލާ އެކަލޭގެފާނު ފޮނުއްވީ އެކަލޭގެފާނުގެ ޤައުމުގެ މީހުންގެ ގާތަށެވެ. އެއީ ހަމައެކަނި ﷲ އަށް އަޅުކަންކުރުމަށް އެބައިމީހުންނަށް ދަޢުވަތުދިނުމަށެވެ. ﷲ ފިޔަވާ ބުދުތައް ފަދަ ތަކެއްޗަށް އަޅުކަންކުރި ބަޔަކުކަމުގައި އެބައިމީހުންވިއެވެ. ފަހެ ހަމައެކަނި ﷲއަށް އަޅުކަންކުރުމަށް އިބްރާހީމުގެފާނު عليه السلام އެބައިމީހުންށް ދަޢުވަތުދެއްވިއެވެ. ނަމަވެސް ދެކޮޅުވެރިވެ، ބޮޑާވެ، ބުދުތަކަށް އަޅުކަންކުރުމުގެ މަތީގައި އެބައިމީހުން ދެމިތިއްބެވެ.\nޢީދުގެ އުފަލުގައި ޙަފްލާ ބޭއްވުމަށް އެބައިމީހުން ނުކުތުމުން، އިބްރާހީމުގެފާނު عليه السلام އެބައިމީހުންގެ ބުދުތައް ތަޅުއްވާލިއެވެ. އެކަން އެބައިމީހުންނަށް އެނގުމުން ބޮޑު އަލިފާންގަނޑެއް ރޯކޮށްފައި އިބްރާހީމުގެފާނު عليه السلام އެތަނަށް އެއްލާލިއެވެ. ދެން އިބްރާހީމުގެފާނު عليه السلام އަށް ވީގޮތް އެނގޭ ހެއްޔެވެ؟ އެއަލިފާންގަނޑު އެކަލޭގެފާނު އަންދާ ނުލިއެވެ. ނަމަވެސް ﷲ ތަޢާލާ އެއަލިފާންގަނޑު ލެއްވީ އެކަލޭގެފާނަށްހުރި ފިނި ސަލާމަތްކަންހުރި ތަނެއްގެ ގޮތުގައެވެ.\n1 އީމާންކަމާ ގުޅުންހުރި މާނަތަކެއް އިބްރާހީމުގެފާނު عليه السلام ގެ ވާހަކަގައި ހިމެނިގެންވެއެވެ. އެމާނަތައް ބަޔާންކުރާށެވެ.\n2 ޙައްޤުއީމާންކަން ޙާޞިލުވާނީ ކޮންކަންތައްތަކަކުން ހެއްޔެވެ؟\n3 އިބްރާހީމުގެފާނު عليه الصلاة والسلام ގެ މިއްލަތަށް ފުރަގަސްދީފިމީހަކަށް ކިޔާނީ ކީކޭ ހެއްޔެވެ؟\n4 އިބްރާހީމުގެފާނު عليه السلام ގެ މިއްލަތު ދޫކޮށްލައިފި މީހަކަށް ޙާޞިލުވާނެ ގެއްލުމަކީ ކޮބާ ހެއްޔެވެ؟\n5 އަންނަނަވި ޙާލަތްތަކުގައި ޙަޤީޤީ އީމާންކަން ޙާޞިލުވާނެ ހެއްޔެވެ:\n(أ) މީހަކު ނަމާދުކުރެއެވެ. ނަމަވެސް ޞާލިޙުމީހުންދެކެ އޭނާ ރުޅިއާދެއެވެ.\n(ب) މީހަކު ޝަހާދަތުގެ ދެކަލިމަ ކިޔައެވެ. ނަމަވެސް އޭނާ ކާފަރުންދެކެ ލޯބިވެއެވެ.\n(ج) މީހަކު ހަމައެކަނި ﷲ އަށް އަޅުކަންއަދާކުރެއެވެ. އަދި މުއިމިނުންދެކެ އޭނާ ލޯބިވެއެވެ.\n މިއްލަތުގެ މާނައަކީ ދީނެވެ. އިބްރާހީމުގެފާނު – عليه السلام – ގެ މިއްލަތަކީ އެއީ ތައުޙީދުގެ ދީނެވެ.


Veterans Cup: Bodu molhakaa eku Maziya semi ah | Mihaaru\nވެޓެރަންސް ކަޕްގެ މެޗެެއްގެ ތެރެއިން މާޒިޔާގެ ނާދު (މ) ބޯޅަ ފޮނުވާލަނީ.-- ފޮޓޯ: ނިޝާން އަލީ/ މިހާރު\n14 ޖޫން 2017 - 09:13\nވެޓެރަންސް ކަޕްގައި އިއްޔެ ކްލަބް އީގަލްސް އަތުން 7-0 އިން ހޯދި ބޮޑު މޮޅާ އެކު މާޒިޔާ މުބާރާތުގެ ސެމީ ފައިނަލުން ޖާގަ ހޯދައިފި އެވެ.\nމާޒިޔާ ސެމީން ޖާގަހޯދީ ދެ ވަނަ ބުރުގައި ކުޅުނު ދެ މެޗުން ވެސް މޮޅުވެ ގްރޫޕްގެ އެއް ވަނަ ޓީމުގެ ގޮތުގަ އެވެ. މާޒިޔާ ފުރަތަމަ މެޗުން މޮޅުވީ ދިވެހި ސިފައިންގެ ކްލަބް އަތުންނެވެ.\nއިއްޔެ ޓާފް އެއް ނަންބަރު ދަނޑުގައި ކުޅުނު މެޗުގައި މާޒިޔާގެ ހަތް ލަނޑުގެ ތެރެއިން ތިން ލަނޑު ޖަހައި އަހުމަދު ނާޝިދު (ނާދު) ވަނީ ހެޓްރިކެއް ހަދައިފަ އެވެ. މެޗުގެ މޮޅު ކުޅުންތެރިއާގެ މަގާމު ވެސް ހޯދީ ނާދު އެވެ.\nއަނެއް ލަނޑުތައް ކާމިޔާބުކުރީ އިސްމާއިލް މުހައްމަދު (އިއްސެ) ދެ ލަނޑާއި މުހައްމަދު ޝިނާން (ނާނި) އާއި އިބްރާހިމް ޝާފިއު ކޮންމެ ކުޅުންތެރިއަކު އެއް ލަނޑެވެ.\nމުބާރާތުގައި މިއަދު ހަވީރު ކުޅޭ މެޗުގައި ގްރީން ސްޓްރީޓްސް ބައްދަލުކުރާނީ އެންމެ ފަހުގެ ޗެމްޕިއަން ނިއު ރޭޑިއަންޓާ އެވެ. މި މެޗުން ގްރީން ސްޓްރީޓްސް ބަލިވެއްޖެނަމަ މި ގްރޫޕުން ސެމީ ފައިނަލަށްދާ ޓީމުތައް ކަށަވަރުވާނެ އެެވެ. މި ގްރޫޕްގެ ފުރަތަމަ މެޗުން ވެލެންސިއާ ވަނީ ގްރީން ސްޓްރީޓްސް ބަލިކޮށްފަ އެވެ.\nފުރަތަމަ ސެމީ ފައިނަލުގައި ކުޅޭނީ ގްރޫޕް އޭގެ އެއް ވަނަ ޓީމާއި ގްރޫޕް ބީގެ އެއް ވަނަ ޓީމެވެ. އެ މެޗުން މޮޅުވާ ޓީމަކަށް ފައިނަލުގެ ސީދާ ޖާގައެއް ލިބޭއިރު، ބަލިވާ ޓީމެއް ދާނީ ތިން ވަނަ ސެމީ ފައިނަލަށެވެ. ތިން ވަނަ ސެމީ ފައިނަލުގައި ކުޅޭނީ ފުރަތަމަ ސެމީން ބަލިވި ޓީމާއި ގްރޫޕް އޭގެ ދެ ވަނަ ޓީމާއި ގްރޫޕް ބީގެ ދެ ވަނަ ޓީމު ކުޅޭ ދެ ވަނަ ސެމީން މޮޅުވާ ޓީމަކާ އެވެ\nނިއު އާއި ގްރީން ސްޓްރީޓްސް ކުޅޭ މެޗު ފަށާނީ މިއަދު ހަވީރު 16:30 ގަ އެވެ.\nއިތުރު ލިޔުންތައް ވެޓަރަންސް ކަޕް މާޒިޔާ ސ.ރ.ކ ކްލަބް އީގަލްސް


Umtiti vikkaalumuge masakkaiy Barcelona in fashaifi - vNews.mv\nއުމްޓީޓީ ވިއްކާލުމުގެ މަސައްކަތް ބާސެލޯނާއިން ފަށައިފި\nއިސްމާޢީލް ޝާހު 04 July 2019, 11:50\nސްޕެއިންގެ ޗެމްޕިއަން ބާސެލޯނާ އަށް ކުޅެމުން އަންނަ ފްރާންސްގެ ޑިފެންޑަރު ސެމިއުލް އުމްޓިޓީ ވިއްކާލުމުގެ މަސައްކަތް އެ ކްލަބުން ފަށާފައިވާ ކަމަށް ރިޕޯޓުތައް ބުނެފި އެވެ.\nއުމްޓިޓީ އަކީ ބާސާގައި މުހިއްމު ދައުރެއް އަދާކުރި ކުޅުންތެރިއެކެވެ. ހާއްސަކޮށް ބޮޑެތި މެޗުތަކުގައި އުމްޓިޓީ ދިޔައީ ގަވާއިދުން ބޭނުންކުރަމުންނެވެ. ނަތީޖާއެއްގެ ގޮތުން ބޮޑެތި މެޗުތަކުގައި ބާސެލޯނާގެ ފަހަތް ބެލެހެއްޓުމުގައި އޭނާ ވަނީ މުހިއްމު ދަައުރެއް އަދާކޮށްފަ އެވެ. އަދި މެނޭޖްމަންޓުގެ އިތުބާރުވެސް ހޯދާފައިވެ އެވެ.\nމިދިޔަ އަހަރުގެ ފީފާ ވޯލްޑް ކަޕަށްފަހު އުމްޓިޓީގެ އަނިޔާގެ މައްސަލަތައް ދިމާވުމުން ކުޅުމުގެ ފުރުސަތު އޭނާ އަށް ވަނީ ގެއްލިފަ އެވެ. އުމްޓިޓީ ފިޓުވިއިރު އެ މަގާމަށް ގެނައި ފްރާންސްގެ ލެންގްލެޓްގުގެ ފަރާތުން މިހާތަނަށް ފެނިގެންދަނީ އުއްމީދީ ކުޅުމެކެވެ. ނަތީޖާއެއްގެ ގޮތުން ބާސެލޯނާ ކުޅޭ ގިނަ މެޗުތަކުގައި އެ ޓީމުން ބޭނުންކުރަނީ ލެންގްލެޓް އެވެ.\nދުނިޔޭގެ އެންމެ އަގުބޮޑު އެއް ސެންޓާބެކް އުމްޓިޓީ އަށް މެންޗެސްޓާ ޔުނައިޓެޑުންނާއި ޔުވެންޓަސް އިން ޝައުގުވެރިކަން ފާޅުކޮށްފައިވާ ކަމަށް ބައެއް މީޑިއާ ރިޕޯޓުތައް ބުނެ އެވެ.\nސްޕެއިންގެ މީޑިއާ ރިޕޯޓުތައް ބުނާގޮތުން ބާސެލޯނާއިން ހުރީ އެންމެ ގިނައިން ފައިސާ ހުށަހަޅާ ޓީމަކަށް އަވަހަށް އުމްޓިޓީ ދޫކޮށްލާ ގޮތަށެވެ.\nބާސެލޯނާއިން ދަނީ އެ ކުލަބް އިތުރަށް ވަރުގަދަކުރުމުގެ ގޮތުން ގިނަ ކުޅުންތެރިންތަކެއް ހޯދަމުންނެވެ. އެގޮތުން އެތްލެޓިކޯ މެޑްރިޑަށް ކުޅުނު ގްރިޒްމަން ވަރަށް އަވަހަށް ބާސެލޯނާއާއި ގުޅޭއިރު ނޭމާ ވެސް ބޮޑު އަގުގައި ސޮއިކުރާނެ ކަމަށް ބެލެވެ އެވެ.


"Bamfaad": Paresh Rawal ge dharifulhuge furathama film\n"ބަމްފާޑް": ޕަރޭޝް ރާވަލްގެ ދަރިފުޅުގެ ފުރަތަމަ ފިލްމު\nކުޅަދާނަ އެކްޓަރު ޕަރޭޝް ރާވަލްގެ ފިރިހެން ދަރިފުޅު އަދިތުޔާގެ ފުރަތަމަ ފިލްމު "ބަމްފާޑް" ޒީ-5 އިން ވަރަށް އަވަހަށް ދައްކަން ފަށަން ވަނީ ހަމަޖެހިފަ އެވެ. ރަންޖަން ޗަންޑެލް ކިޔާ މުޅިން އާ ޑައިރެކްޓަރެއް އުފައްދާފައިވާ މި ފިލްމުން "އަރްޖުން ރެޑީ" ގެ ތަރި ޝާލިނީ ޕާންޑޭ ވެސް ޑިޖިޓަލް ދުނިޔެއަށް ނުކުންނާނެ އެވެ.\nމި ފިލްމަކީ އިލާހުއާބާދުގެ ޒުވާން ޖޯޑެއްގެ ލޯބީގެ ވާހަކައެކެވެ. އަދިތުޔާ މި ފިލްމުގައި ކުޅެނީ ނާސިރު ޖަމާލް ކިޔާ ޒުވާނެއްގެ ކެރެކްޓާ އެވެ.\nއަދިތުޔާ ބުނި ގޮތުގައި ޑިޖިޓަލް ފިލްމަކުން ނަމަވެސް ފުރުސަތެއް ލިބުމުން އޭނާ ހުރީ ވަރަށް އުފަލުންނެވެ. އަދި މިފިލްމުގެ ވާހަކައާ ވަރަށް ހިތްހަމަޖެހޭކަން އޭނާ ވަނީ ފާޅުކޮށްފަ އެވެ. މި ފިލްމުގެ އެންމެ މައިގަނޑު އެއްޗަކީ ލޯބީގެ ވާހަކަ ނަމަވެސް ވަރަށް ގިނަ އެހެނިހެން ކަންކަން ވެސް ފިލްމުގައި ހިނގާނެ ކަމަށް އަދިތުޔާ ބުންޏެވެ.\nއަދިތުޔާ ބުނި ގޮތުގައި އޭނާ ބޭނުމަކީ އަމިއްލައަށް މަސައްކަތް ކޮށްގެން ފިލްމީ ދުނިޔެއިން މަގާމެއް ހޯދާށެވެ. އެގޮތުން ނާސިރު ޖަމާލްގެ ކެރެކްޓާއަކީ ފިލްމީ ދުނިޔެއަށް ތައާރަފްވާން ވަރަށް ރަނގަޅު ރޯލެއް ކަމަށް އަދިތުޔާ ދެކެ އެވެ.\n"އަހަރެން އުންމީދު ކުރަން ގިނަ ބަޔަކު މި ފިލްމު ބަލާނެ ކަމަށް. އަދި ފިލްމު ބަލާފައި އެމީހުން ބުނާ އެއްޗެއް ބަލަން ވެސް އަހަރެން ބޭނުންވޭ،" އަދިތުޔާ ބުންޏެވެ.\nޝާލިނީ ކުޅެނީ ނީލަމް ކިޔާ ޒުވާން އަންހެންކުއްޖެއްގެ ކެރެކްޓާ އެވެ. "ބަމްފާޑް" އަކީ އަނުރާގް ކަޝޭޕް ހުށަހަޅައިދޭ ފިލްމެކެވެ.\nމި ފިލްމު 10 އޭޕްރީލްގައި ޒީ5 ޕްރީމިއަމް އާއި ޒީ-5 އޮރިޖިނަލް އިން ސްޓްރީމް ކުރަން ފަށާނެ އެވެ.\nއަދިތުޔާގެ މަންމަ ސުވަރޫޕް ސަމްޕަތު އަކީ ވެސް ފިލްމާއި ސިލްސިލާތައް ކުޅޭ ހުނަރުވެރި އެކްޓަރެކެވެ. އަދި ފިރިމީހާ ޕަރޭޝް އާއެކު ތަމްސީލުތައް ކުޅުމާއި ޑައިރެކްޓްކުރުމުގެ މަސައްކަތް ވެސް ސްވަރޫޕް ކުރެ އެވެ. އަދި ޚާއްސަ އެހީއަށް ބޭނުންވާ ކުދިންނަށް އެކްޓްކުރާނެ ގޮތް ދަސްކޮށްދިނުމުގެ ޕްރޮގްރާމްތައް ވެސް އޭނާ ހިންގަ އެވެ.\nދަރިފުޅުގެ އެކްޓިން ކަމަކު ނުދޭ: ޕަރޭޝް ރާވަލް


Ramos thaareehu ge thereah\nގައުމީ ޓީމަށް ގިނަ މެޗުކުޅެ ރާމޯސް ތާރީހުގެ ތެރެއަށް\nއައުޓްފީލްޑް ކުޅުންތެރިންގެ ތެރެއިން ޔޫރަޕްގައި އެންމެ ގިނަ މެޗު ކުޅުނު ކުޅުންތެރިޔާގެ ރެކޯޑް ސްޕެއިންގެ ކެޕްޓަން ސާޖިއޯ ރާމޯސް ހަދައިފި އެވެ.\nއައުޓްފީލްޑަކީ ގޯލް ކީޕަރު ފިޔަވައި އެހެން މަގާމުތަކަށް ކުޅޭ ކުޅުންތެރިންނެވެ. ރޭ ނޯވޭ އާ ދެކޮޅަށް ރަށުން ބޭރުގައި ކުޅުނު ކޮލިފިކޭޝަން މެޗުގައި ކުޅެ ރާމޯސް ވަނީ ސްޕެއިންގެ ގައުމީ ޓީމަށް 168 މެޗު ކުޅެފަ އެވެ. އެ އަދަދާއެކު އޭނާ ވަނީ ލެޓްވިއާގެ ފުޓްބޯޅަ ލެޖެންޑް ވިޓާލީސް އާސްޓަފްޔެސް ފަހަތަށް ޖައްސާލާފަ އެވެ. އަދި ރޭގެ މެޗާއެކު ރާމޯސް ވެފައި ވަނީ ސްޕެއިންއަށް އެންމެ ގިނަ މެޗު ކުޅުނު ކުޅުންތެރިޔާ އަށެވެ. މީގެ ކުރިން އެ ރެކޯޑް އޮންނަނީ ސްޕެއިންގެ ކުރީގެ ކެޕްޓަން އަދި ގޯލްކީޕަރު އިކާ ކަސިއަސް އަތުގަ އެވެ.\nޔޫރަޕްގައި އެންމެ ގިނަ މެޗު ކުޅުނު ރެކޯޑް އޮންނަނީ އިޓަލީގެ ކުރީގެ ކެޕްޓަން އަދި ގޯލްކީޕަރު ޖިއާންލުއީޖީ ބުފޮން އަތުގަ އެވެ. އޭނާ ވަނީ އިޓަލީގެ ޓީމަށް 176 މެޗު ކުޅެފަ އެވެ. ދުނިޔޭގައި ގައުމީ ޓީމަށް އެންމެ ގިނަ މެޗު ކުޅުނު ކުޅުންތެރިޔާގެ ރެކޯޑް 1995 ން 2012 އަށް މިސްރުގެ ގައުމީ ޓީމަށް ކުޅުނު އަހްމަދު ހަސަން އަތުގަ އެވެ. އޭނާ ވަނީ ގައުމީ ޓީމަށް 184 މެޗު ކުޅެފަ އެވެ.\nޔޫރޯ 2008 އަކާއި 2010 ގެ ވޯލްޑް ކަޕް އަދި 2012 ގެ ޔޫރޯ ކާމިޔާބު ކުރި ސްޕެއިންގެ ރަން ޖީލުގެ ގޮތުގައި ފާހަގަ ކުރެވޭ ޖީލްގެ ކުޅުންތެރިންގެ ތެރެއިން ގައުމީ ޓީމަށް މިހާރު ކުޅެމުން އަންނަނީ ރާމޯސް އެކަންޏެވެ.\nރެއާލް މެޑްރިޑްގެ މިހާރުގެ ކެޕްޓަން ގައުމީ ޓީމަށް ކުޅެން ފެށީ 2005 ވަނަ އަހަރު މާޗް މަހު ޗައިނާ އާ ދެކޮޅަށް ކުޅުނު މެޗުގަ އެވެ. އުމުރުން 18 އަހަރާއި 361 ދުވަހުގައި ގައުމީ ޓީމަށް ކުޅުނު ރާމޯސްއަކީ އޭގެ ކުރީގެ 55 އަހަރު ތެރޭ ސްޕެއިންގެ ގައުމީ ޓީމަށް ކުޅުނު އެންމެ ޒުވާން ކުޅުންތެރިޔާ އެވެ.\nރޭގެ މެޗަށް ފަހު ރާމޯސް ބުނީ، ޕާސަނަލް ރެކޯޑަކީ ދެ ވަނަ ކަމެއްގެ ގޮތުގައި އޭނާ ބަލާ ކަންތައް ކަމަށެވެ. އެ ރެކޯޑް މޮޅަކުން ހާސިލު ކުރެވުނު ނަމަ އޭނާ ވަރަށް ބޮޑަށް އުފާވީސް ކަމަށް ޑިފެންޑަރު ބުންޏެވެ.


Valencia ge supporterunge amaluthah Arsenal in kuhverikohfi\n6 މަސް,2ހަފްތާ,2ދުވަސް, 21 ގަޑި, 27 މިނެޓް, 48 ސިކުންތު ކުރިން 2790އިދުހާމް ނައީމް\nވެލެންސިއާގެ ސަޕޯޓަރުންގެ ފަރާތުން ފެނިގެންދިޔަ އަމަލުތައް އާސެނަލުން ކުށްވެރިކޮށްފިއެވެ.\nޔޫރޮޕާ ލީގުގައި އިއްޔެ ކުޅުނު ސެމީ ފައިނަލުގެ މެޗުގައި ވެލެންސިއާގެ ސަޕޯޓަރުން އާސެނަލްގެ ކުޅުންތެރިންނަށް އަމާޒުކޮށް ޖެއްސި ވައްތަރު ތަކަކީ ވަކި ނަސްލަކަށް ނިސްބަތްވީތީ ޖެއްސި ވައްތަރުތަކެއް ކަމަށް އާސެނަލް އިން ވަނީ ބުނެފައެވެ.\nއިއްޔެ އާއްމުވި ވީޑިއޯއަކުން ނާޒީގެ ސެލިއުޓް އާއި ރާމާމަކުނު ޖައްސާ ވައްތަރުތައް ވެލެންސިއާގެ ސަޕޯޓަރުން ޖައްސާ މަންޒަރު ވަނީ އާއްމުވެފައެވެ. އެ މައްސަލައާއި ގުޅިގެން އެއްވެސް މީހަކު ހައްޔަރު ނުކުރި ނަމަވެސް މެޓްރޮޕޮލިޓަންގެ ފުލުހުން އެ މައްސަލަ އިތުރަށް ތަހުގީގު ކުރަމުންދާކަމަށް ބޭރުގެ މީޑިއާތަކުން ރިޕޯޓްކުރެއެވެ.\nނަސްލީ ތަފާތު ކުރުމުގެ ކޮމެންޓްތަކާއި އަމަލުތަކުން މީގެ ކުރިންވެސް ފުޓްބޯޅައިގެ އެކި ޓީމުތަކުގެ ސަޕޯޓަރުން ވަނީ ދަނޑަށް ނުވަދެވޭ ގޮތަށް ހަދާފައެވެ. އަދި އެފަދަ އަމަލުތަކަކީ އެއްވެސް ކުޅިވަރެއްގައި ގަބޫލު ކުރާނެ އަމަލުތަކެއް ނޫން ކަމަށް ފުޓްބޯޅައިގެ އިސް ފަރާތްތަކުން ދަނީ ބުނަމުންނެވެ.\n1 ގަޑި ކުރިން 25 0\n4 ގަޑި ކުރިން90